Bhartṛhari

Vākyapadīya A SARIT edition

Title: Vākyapadīya

Title: A SARIT edition

Author: Bhartṛhari

RespStmt: Somadeva Vasudeva (start - 3.7) Yves Ramseier (3.8 - end) Creation of machine-readable version.

RespStmt: Dominik Wujastyk Editing and conversion to TEI-conformant markup.

Brahmakāṇḍa

1.1 anādinidhanaṃ brahma śabdatattvaṃ yad akṣaram

vivartate+arthabhāvena prakriyā jagato yataḥ

1.2 ekam eva yad āmnātaṃ bhinnaśaktivyapāśrayāt

apṛthaktve+api śaktibhyaḥ pṛthaktveneva vartate

1.3 adhyāhitakalāṃ yasya kālaśaktim upāśritāḥ

janmādayo vikārāḥ ṣaḍ bhāvabhedasya yonayaḥ

1.4 ekasya sarvabījasya yasya ceyam anekadhā

bhoktṛbhoktavyarūpeṇa bhogarūpeṇa ca sthitiḥ

1.5 prāptyupāyo+anukāraś ca tasya vedo maharṣibhiḥ

eko+apy anekavartmeva samāmnātaḥ pṛthak pṛthak

1.6 bhedānāṃ bahumārgatvaṃ karmaṇy ekatra cāṅgatā

śabdānāṃ yataśaktitvaṃ tasya śākhāsu dṛśyate

1.7 smṛtayo bahurūpāś ca dṛṣṭādṛṣṭaprayojanāḥ

tam evāśritya liṅgebhyo vedavidbhiḥ prakalpitāḥ

1.8 tasyārthavādarūpāṇi niśritāḥ svavikalpajāḥ

ekatvināṃ dvaitināṃ ca pravādā bahudhāgatāḥ

1.9 satyā viśuddhis tatroktā vidyaivaikapadāgamā

yuktā praṇavarūpeṇa sarvavādāvirodhinā

1.10 vidhātus tasya lokānām aṅgopāṅganibandhanāḥ

vidyābhedāḥ pratāyante jñānasaṃskārahetavaḥ

1.11 āsannaṃ brahmaṇas tasya tapasām uttamaṃ tapaḥ

prathamaṃ chandasām aṅgam āhur vyākaraṇaṃ budhāḥ

1.12 prāptarūpavibhāgāyā yo vācaḥ paramo rasaḥ

yat tat puṇyatamaṃ jyotis tasya mārgo+ayam āñjasaḥ

1.13 arthapravṛttitattvānāṃ śabdā eva nibandhanam

tattvāvabodhaḥ śabdānāṃ nāsti vyākaraṇād ṛte

1.14 tad dvāram apavargasya vāṅmalānāṃ cikitsitam

pavitraṃ sarvavidyānām adhividyaṃ prakāśate

1.15 yathārthajātayaḥ sarvāḥ śabdākṛtinibandhanāḥ

tathaiva loke vidyānām eṣā vidyā parāyaṇam

1.16 idam ādyaṃ padasthānaṃ siddhisopānaparvaṇām

iyaṃ sā mokṣamāṇānām ajihmā rājapaddhatiḥ

1.17 atrātītaviparyāsaḥ kevalām anupaśyati

chandasyaś chandasāṃ yonim ātmā chandomayīṃ tanum

1.18 pratyastamitabhedāyā yad vāco rūpam uttamam

yad asminn eva tamasi jyotiḥ śuddhaṃ vivartate

1.19 vaikṛtaṃ samatikrāntā mūrtivyāpāradarśanam

vyatītyālokatamasī prakāśaṃ yam upāsate

1.20 yatra vāco nimittāni cihnānīvākṣarasmṛteḥ

śabdapūrveṇa yogena bhāsante pratibimbavat

1.21 atharvaṇām aṅgirasāṃ sāmnām ṛgyajuṣasya ca

yasminn uccāvacā varṇāḥ pṛthaksthitaparigrahāḥ

1.22 yad ekaṃ prakriyābhedair bahudhā pravibhajyate

tad vyākaraṇam āgamya paraṃ brahmādhigamyate

1.23 nityāḥ śabdārthasaṃbandhās tatrāmnātā maharṣibhiḥ

sūtrāṇāṃ sānutantrāṇāṃ bhāṣyāṇāṃ ca praṇetṛbhiḥ

1.24 apoddhārapadārthā ye ye cārthāḥ sthitalakṣaṇāḥ

anvākhyeyāś ca ye śabdā ye cāpi pratipādakāḥ

1.25 kāryakāraṇabhāvena yogyabhāvena ca sthitāḥ

dharme ye pratyaye cāṅgaṃ saṃbandhāḥ sādhvasādhuṣu

1.26 te liṅgaiś ca svaśabdaiś ca śāstre+asminn upavarṇitāḥ

smṛtyartham anugamyante ke cid eva yathāgamam

1.27 śiṣṭebhya āgamāt siddhāḥ sādhavo dharmasādhanam

arthapratyāyanābhede viparītās tv asādhavaḥ

1.28 nityatve kṛtakatve vā teṣām ādir na vidyate

prāṇinām iva sā caiṣā vyavasthānityatocyate

1.29 nānarthikām imāṃ kaś cid vyavasthāṃ kartum arhati

tasmān nibadhyate śiṣṭaiḥ sādhutvaviṣayā smṛtiḥ

1.30 na cāgamād ṛte dharmas tarkeṇa vyavatiṣṭhate

ṛṣīṇām api yaj jñānaṃ tad apy āgamapūrvakam

1.31 dharmasya cāvyavacchinnāḥ panthāno ye vyavasthitāḥ

na tāṃl lokaprasiddhatvāt kaś cit tarkeṇa bādhate

1.32 avasthādeśakālānāṃ bhedād bhinnāsu śaktiṣu

bhāvānām anumānena prasiddhir atidurlabhā

1.33 nirjñātaśakter dravyasya tāṃ tām arthakriyāṃ prati

viśiṣṭadravyasaṃbandhe sā śaktiḥ pratibadhyate

1.34 yatnenānumito+apy arthaḥ kuśalair anumātṛbhiḥ

abhiyuktatarair anyair anyathaivopapādyate

1.35 pareṣām asamākhyeyam abhyāsād eva jāyate

maṇirūpyādivijñānaṃ tadvidāṃ nānumānikam

1.36 pratyakṣam anumānaṃ ca vyatikramya vyavasthitāḥ

pitṛrakṣaḥpiśācānāṃ karmajā eva siddhayaḥ

1.37 āvirbhūtaprakāśānām anupaplutacetasām

atītānāgatajñānaṃ pratyakṣān na viśiṣyate

1.38 atīndriyān asaṃvedyān paśyanty ārṣeṇa cakṣuṣā

ye bhāvān vacanaṃ teṣāṃ nānumānena bādhyate

1.39 yo yasya svam iva jñānaṃ darśanaṃ nātiśaṅkate

thitaṃ pratyakṣapakṣe taṃ katham anyo nivartayet

1.40 idaṃ puṇyam idaṃ pāpam ity etasmin padadvaye

ācaṇḍālamanuṣyāṇām alpaṃ śāstraprayojanam

1.41 caitanyam iva yaś cāyam avicchedena vartate

āgamas tam upāsīno hetuvādair na bādhyate

1.42 hastasparśād ivāndhena viṣame pathi dhāvatā

anumānapradhānena vinipāto na durlabhaḥ

1.43 tasmād akṛtakaṃ śāstraṃ smṛtiṃ ca sanibandhanām

āśrityārabhyate śiṣṭaiḥ sādhutvaviṣayā smṛtiḥ

1.44 dvāv upādānaśabdeṣu śabdau śabdavido viduḥ

eko nimittaṃ śabdānām aparo+arthe prayujyate

1.45 avibhakto vibhaktebhyo jāyate+arthasya vācakaḥ

śabdas tatrārtharūpātmā saṃbhedam upagacchati

1.46 ātmabhedaṃ tayoḥ ke cid astīty āhuḥ purāṇagāḥ

buddhibhedād abhinnasya bhedam eke pracakṣate

1.47 araṇisthaṃ yathā jyotiḥ prakāśāntarakāraṇam

tadvac chabdo+api buddhisthaḥ śrutīnāṃ kāraṇaṃ pṛthak

1.48 vitarkitaḥ purā buddhyā kva cid arthe niveśitaḥ

karaṇebhyo vivṛttena dhvaninā so+anugṛhyate

1.49 nādasya kramajātatvān na pūrvo na paraś ca saḥ

akramaḥ kramarūpeṇa bhedavān iva jāyate

1.50 pratibimbaṃ yathānyatra sthitaṃ toyakriyāvaśāt

tatpravṛttim ivānveti sa dharmaḥ sphoṭanādayoḥ

1.51 ātmarūpaṃ yathā jñāne jñeyarūpaṃ ca dṛśyate

artharūpaṃ tathā śabde svarūpaṃ ca prakāśate

1.52 āṇḍabhāvam ivāpanno yaḥ kratuḥ śabdasaṃjñakaḥ

vṛttis tasya kriyārūpā bhāgaśo bhajate kramam

1.53 yathaikabuddhiviṣayā mūrtir ākriyate paṭe

mūrtyantarasya tritayam evaṃ śabde+api dṛśyate

1.54 yathā prayoktuḥ prāg buddhiḥ śabdeṣv eva pravartate

vyavasāyo grahītṝṇām evaṃ teṣv eva jāyate

1.55 arthopasarjanībhūtān abhidheyeṣu keṣu cit

caritārthān parārthatvān na lokaḥ pratipadyate

1.56 grāhyatvaṃ grāhakatvaṃ ca dve śaktī tejaso yathā

tathaiva sarvaśabdānām ete pṛthag avasthite

1.57 viṣayatvam anāpannaiḥ śabdair nārthaḥ prakāśyate

na sattayaiva te+arthānām agṛhītāḥ prakāśakāḥ

1.58 ato+anirjñātarūpatvāt kim āhety abhidhīyate

nendriyāṇāṃ prakāśye+arthe svarūpaṃ gṛhyate tathā

1.59 bhedenāvagṛhītau dvau śabdadharmāv apoddhṛtau

bhedakāryeṣu hetutvam avirodhena gacchataḥ

1.60 vṛddhyādayo yathā śabdāḥ svarūpopanibandhanāḥ

ādaicpratyāyitaiḥ śabdaiḥ saṃbandhaṃ yānti saṃjñibhiḥ

1.61 agniśabdas tathaivāyam agniśabdanibandhanaḥ

agniśrutyaiti saṃbandham agniśabdābhidheyayā

1.62 yo ya uccāryate śabdo niyataṃ na sa kāryabhāk

anyapratyāyane śaktir na tasya pratibadhyate

1.63 uccaran paratantratvād guṇaḥ kāryair na yujyate

tasmāt tadarthaiḥ kāryāṇāṃ saṃbandhaḥ parikalpyate

1.64 sāmānyam āśritaṃ yad yad upamānopameyayoḥ

tasya tasyopamāneṣu dharmo+anyo vyatiricyate

1.65 guṇaḥ prakarṣahetur yaḥ svātantryeṇopadiśyate

tasyāśritād guṇād eva prakṛṣṭatvaṃ pratīyate

1.66 tasyābhidheyabhāvena yaḥ śabdaḥ samavasthitaḥ

tasyāpy uccāraṇe rūpam anyat tasmād vivicyate

1.67 prāk samjñinābhisaṃbandhāt saṃjñā rūpapadārthikā

ṣaṣṭhyāś ca prathamāyāś ca nimittatvāya kalpate

1.68 trārthavattvāt prathamā saṃjñāśabdād vidhīyate

asyeti vyatirekaś ca tadarthād eva jāyate

1.69 svaṃ rūpam iti kaiś cit tu vyaktiḥ saṃjñopadiśyate

jāteḥ kāryāṇi saṃsṛṣṭā jātis tu pratipadyate

1.70 saṃjñinīṃ vyaktim icchanti sūtre grāhyām athāpare

jātipratyāyitā vyaktiḥ pradeśeṣūpatiṣṭhate

1.71 kāryatve nityatāyāṃ vā ke cid ekatvavādinaḥ

kāryatve nityatāyāṃ vā ke cin nānātvavādinaḥ

1.72 padabhede+api varṇānām ekatvaṃ na nivartate

vākyeṣu padam ekaṃ ca bhinneṣv apy upalabhyate

1.73 na varṇavyatirekeṇa padam anyac ca vidyate

vākyaṃ varṇapadābhyāṃ ca vyatiriktaṃ na kiṃ ca na

1.74 pade na varṇā vidyante varṇeṣv avayavā na ca

vākyāt padānām atyantaṃ pravibhāgo na kaś ca na

1.75 bhinnadarśanam āśritya vyavahāro+anugamyate

tatra yan mukhyam ekeṣāṃ tatrānyeṣāṃ viparyayaḥ

1.76 sphoṭasyābhinnakālasya dhvanikālānupātinaḥ

grahaṇopādhibhedena vṛttibhedaṃ pracakṣate

1.77 svabhāvabhedān nityatve hrasvadīrghaplutādiṣu

prākṛtasya dhvaneḥ kālaḥ śabdasyety upacaryate

1.78 śabdasya grahaṇe hetuḥ prākṛto dhvanir iṣyate

sthitibhedanimittatvaṃ vaikṛtaḥ pratipadyate

1.79 śabdasyordhvam abhivyakter vṛttibhedaṃ tu vaikṛtāḥ

dhvanayaḥ samupohante sphoṭātmā tair na bhidyate

1.80 indriyasyaiva saṃskāraḥ śabdasyaivobhayasya vā

kriyate dhvanibhir vādās trayo+abhivyaktivādinām

1.81 indriyasyaiva saṃskāraḥ samādhānāñjanādibhiḥ

viṣayasya tu saṃskāras tadgandhapratipattaye

1.82 cakṣuṣaḥ prāpyakāritve tejasā tu dvayor api

viṣayendriyayor iṣṭaḥ saṃskāraḥ sa kramo dhvaneḥ

1.83 sphoṭarūpāvibhāgena dhvaner grahaṇam iṣyate

kaiś cid dhvanir asaṃvedyaḥ svatantro+anyaiḥ prakalpitaḥ

1.84 yathānuvākaḥ śloko vā soḍhatvam upagacchati

āvṛttyā na tu sa granthaḥ pratyāvṛtti nirūpyate

1.85 pratyayair anupākhyeyair grahaṇānuguṇais tathā

dhvaniprakāśite śabde svarūpam avadhāryate

1.86 nādair āhitabījāyām antyena dhvaninā saha

āvṛttaparipākāyāṃ buddhau śabdo+avadhāryate

1.87 asataś cāntarāle yāñ śabdān astīti manyate

pratipattur aśaktiḥ sā grahaṇopāya eva saḥ

1.88 bhedānukāro jñānasya vācaś copaplavo dhruvaḥ

kramopasṛṣṭarūpā vāg jñānaṃ jñeyavyapāśrayam

1.89 [jñeyena na vinā jñānaṃ vyavahāre+avatiṣṭhate

nālabdhakramayā vācā kaś cid artho+abhidhīyate]

1.90 yathādyasaṃkhyāgrahaṇam upāyaḥ pratipattaye

saṃkhyāntarāṇāṃ bhede+api tathā śabdāntaraśrutiḥ

1.91 pratyekaṃ vyañjakā bhinnā varṇavākyapadeṣu ye

teṣām atyantabhede+api saṃkīrṇā iva śaktayaḥ

1.92 yathaiva darśanaiḥ pūrvair dūrāt saṃtamase+api vā

anyathākṛtya viṣayam anyathaivādhyavasyati

1.93 vyajyamāne tathā vākye vākyābhivyaktihetubhiḥ

bhāgāvagraharūpeṇa pūrvaṃ buddhiḥ pravartate

1.94 yathānupūrvīniyamo vikāre kṣīrabījayoḥ

tathaiva pratipattṝṇāṃ niyato buddhiṣu kramaḥ

1.95 bhāgavatsv api teṣv eva rūpabhedo dhvaneḥ kramāt

nirbhāgeṣv abhyupāyo vā bhāgabhedaprakalpanam

1.96 anekavyaktyabhivyaṅgyā jātiḥ sphoṭa iti smṛtā

kaiś cid vyaktaya evāsyā dhvanitvena prakalpitāḥ

1.97 avikārasya śabdasya nimittair vikṛto dhvaniḥ

upalabdhau nimittatvam upayāti prakāśavat

1.98 na cānityeṣv abhivyaktir niyamena vyavasthitā

āśrayair api nityānāṃ jātīnāṃ vyaktir iṣyate

1.99 deśādibhiś ca saṃbandho dṛṣṭaḥ kāyavatām api

deśabhedavikalpe+api na bhedo dhvaniśabdayoḥ

1.100 grahaṇagrāhyayoḥ siddhā yogyatā niyatā yathā

vyaṅgyavyañjakabhāve+api tathaiva sphoṭanādayoḥ

1.101 sadṛśagrahaṇānāṃ ca gandhādīnāṃ prakāśakam

nimittaṃ niyataṃ loke pratidravyam avasthitam

1.102 prakāśakānāṃ bhedāṃś ca prakāśyo+artho +anuvartate

tailodakādibhede tat pratyakṣaṃ pratibimbake

1.103 viruddhaparimāṇeṣu vajrādarśatalādiṣu

parvatādisarūpāṇāṃ bhāvānāṃ nāsti saṃbhavaḥ

1.104 tasmād abhinnakāleṣu varṇavākyapadādiṣu

vṛttikālaḥ svakālaś ca nādabhedād vibhajyate

1.105 yaḥ saṃyogavibhāgābhyāṃ karaṇair upajanyate

sa sphoṭaḥ śabdajāḥ śabdā dhvanayo+anyair udāhṛtāḥ

1.106 alpe mahati vā śabde sphoṭakālo na bhidyate

paras tu śabdasaṃtānaḥ pracayāpacayātmakaḥ

1.107 dūrāt prabheva dīpasya dhvanimātraṃ tu lakṣyate

ghaṇṭādīnāṃ ca śabdeṣu vyakto bhedaḥ sa dṛśyate

1.108 dravyābhighātāt pracitau bhinnau dīrghaplutāv api

kampe tūparate jātā nādā vṛtter viśeṣakāḥ

1.109 anavasthitakampe+api karaṇe dhvanayo+apare

sphoṭād evopajāyante jvālā jvālāntarād iva

1.110 vāyor aṇūnāṃ jñānasya śabdatvāpattir iṣyate

kaiś cid darśanabhedo hi pravādeṣv anavasthitaḥ

1.111 [labdhakriyaḥ prayatnena vaktur icchānuvartinā

sthāneṣv abhihato vāyuḥ śabdatvaṃ pratipadyate

1.112 tasya kāraṇasāmarthyād vegapracayadharmaṇaḥ

saṃnipātād vibhajyante sāravatyo+api mūrtayaḥ

1.113 aṇavaḥ sarvaśaktitvād bhedasaṃsargavṛttayaḥ

chāyātapatamaḥśabda- bhāvena pariṇāminaḥ

1.114 svaśaktau vyajyamānāyāṃ prayatnena samīritāḥ

abhrāṇīva pracīyante śabdākhyāḥ paramāṇavaḥ

1.115 athāyam āntaro jñātā sūkṣmavāgātmani sthitaḥ

vyaktaye svasya rūpasya śabdatvena vivartate

1.116 sa manobhāvam āpadya tejasā pākam āgataḥ

vāyum āviśati prāṇam athāsau samudīryate

1.117 antaḥkaraṇatattvasya vāyur āśrayatāṃ gataḥ

taddharmeṇa samāviṣṭas tejasaiva vivartate

1.118 vibhajan svātmano granthīñ śrutirūpaiḥ pṛthagvidhaiḥ

prāṇo varṇān abhivyajya varṇeṣv evopalīyate

1.119 ātmā buddhyā samarthyārthān mano yuṅkte vivakṣayā

manaḥ kāyāgnim āhanti sa prerayati mārutam]

1.120 ajasravṛttir yaḥ śabdaḥ sūkṣmatvān nopalabhyate

vyajanād vāyur iva sa svanimittāt pratīyate

1.121 tasya prāṇe ca yā śaktir yā ca buddhau vyavasthitā

vivartamānā sthāneṣu saiṣā bhedaṃ prapadyate

1.122 śabdeṣv evāśritā śaktir viśvasyāsya nibandhanī

yannetraḥ pratibhātmāyaṃ bhedarūpaḥ pratāyate

1.123 śabdādibhedaḥ śabdena vyākhyāto rūpyate yataḥ

tasmād arthavidhāḥ sarvāḥ śabdamātrāsu niśritāḥ

1.124 śabdasya pariṇāmo+ayam ity āmnāyavido viduḥ

chandobhya eva prathamam etad viśvaṃ pravartate

1.125 vibhajya bahudhātmānaṃ sa cchandasyaḥ prajāpatiḥ

chandomayībhir mātrābhir bahudhaiva viveśa tam

1.126 sādhvī vāg bhūyasī yeṣu puruṣeṣu vyavasthitā

adhikaṃ vartate teṣu puṇyaṃ rūpaṃ prajāpateḥ

1.127 prājāpatyaṃ mahat tejas tatpātrair iva saṃvṛtam

śarīrabhede viduṣāṃ svāṃ yonim upadhāvati

1.128 yad etan maṇḍalaṃ bhāsvad dhāma citrasya rādhasaḥ

tadbhāvam abhisaṃbhūya vidyāyāṃ pravilīyate

1.129 itikartavyatā loke sarvā śabdavyapāśrayā

yāṃ pūrvāhitasaṃskāro bālo+api pratipadyate

1.130 yaḥ karaṇavinyāsaḥ prāṇasyordhvaṃ samīraṇam

sthānānām abhighātaś ca na vinā śabdabhāvanām

1.131 na so+asti pratyayo loke yaḥ śabdānugamād ṛte

anuviddham iva jñānaṃ sarvaṃ śabdena bhāsate

1.132 vāgrūpatā ced utkrāmed avabodhasya śāśvatī

na prakāśaḥ prakāśeta sā hi pratyavamarśinī

1.133 sā sarvavidyāśilpānāṃ kalānāṃ copabandhanī

tadvaśād abhiniṣpannaṃ sarvaṃ vastu vibhajyate

1.134 saiṣā saṃsāriṇāṃ saṃjñā bahir antaś ca vartate

tanmātrām avyatikrāntaṃ caitanyaṃ sarvajātiṣu

1.135 arthakriyāsu vāk sarvān samīhayati dehinaḥ

tadutkrāntau visaṃjño+ayaṃ dṛśyate kāṣṭhakuḍyavat

1.136 bhedodgrāhavivartena labdhākāraparigrahā

āmnātā sarvavidyāsu vāg eva prakṛtiḥ parā

1.137 ekatvam anatikrāntā vāṅnetrā vāṅnibandhanāḥ

pṛthak pratyavabhāsante vāgvibhāgā gavādayaḥ

1.138 ṣaḍdvārāṃ ṣaḍadhiṣṭhānāṃ ṣaṭprabodhāṃ ṣaḍavyayām

te mṛtyum ativartante ye vai vācam upāsate

1.139 pravibhāge yathā kartā tayā kārye pravartate

avibhāge tathā saiva kāryatvenāvatiṣṭhate

1.140 pravibhajyātmanātmānaṃ sṛṣṭvā bhāvān pṛthagvidhān

sarveśvaraḥ sarvamayaḥ svapne bhoktā pravartate

1.141 svamātrā paramātrā vā śrutyā prakramyate yathā

tathaiva rūḍhatām eti tayā hy artho vidhīyate

1.142 atyantam atathābhūte nimitte śrutyapāśrayāt

dṛśyate+alātacakrādau vastvākāranirūpaṇā

1.143 api prayoktur ātmānaṃ śabdam antar avasthitam

prāhur mahāntam ṛṣabhaṃ yena sāyujyam iṣyate

1.144 tasmād yaḥ śabdasaṃskāraḥ sā siddhiḥ paramātmanaḥ

tasya pravṛttitattvajñas tad brahmāmṛtam aśnute

1.145 prāṇavṛttim atikrānte vācas tattve vyavasthitaḥ

kramasaṃhārayogena saṃhṛtyātmānam ātmani

1.146 vācaḥ saṃskāram ādhāya vācaṃ jñāne niveśya ca

vibhajya bandhanāny asyāḥ kṛtvā tāṃ chinnabandhanām

1.147 jyotir āntaram āsādya cchinnagranthiparigrahaḥ

kāraṇajyotiṣaikatvaṃ chittvā granthīn pravartate

1.148 na jātv akartṛkaṃ kaś cid āgamaṃ pratipadyate

bījaṃ sarvāgamāpāye trayy evāto vyavasthitā

1.149 astaṃ yāteṣu vādeṣu kartṛṣv anyeṣv asatsv api

śrutismṛtyuditaṃ dharmaṃ loko na vyativartate

1.150 jñāne svābhāvike nārthaḥ śāstraiḥ kaś ca na vidyate

dharmo jñānasya hetuś cet tasyāmnāyo nibandhanam

1.151 vedaśāstrāvirodhī ca tarkaś cakṣur apaśyatām

rūpamātrād dhi vākyārthaḥ kevalaṃ nātitiṣṭhati

1.152 sato+avivakṣā pārārthyaṃ vyaktir arthasya laiṅgikī

iti nyāyo bahuvidhas tarkeṇa pravibhajyate

1.153 śabdānām eva sā śaktis tarko yaḥ puruṣāśrayaḥ

sa śabdānugato nyāyo +anāgameṣv anibandhanaḥ

1.154 yad udumbaravarṇānāṃ ghaṭīnāṃ maṇḍalaṃ mahat

pītaṃ na gamayet svargaṃ kiṃ tat kratugataṃ nayet

1.155 rūpādayo yathā dṛṣṭāḥ pratyarthaṃ yataśaktayaḥ

śabdās tathaiva dṛśyante viṣāpaharaṇādiṣu

1.156 yathaiṣāṃ tatra sāmarthyaṃ dharme+apy evaṃ pratīyatām

sādhūnāṃ sādhubhis tasmād vācyam abhyudayārthinām

1.157 sarvo+adṛṣṭaphalān arthān āgamāt pratipadyate

viparītaṃ ca sarvatra śakyate vaktum āgame

1.158 sādhutvajñānaviṭayā seyaṃ vyākaraṇasmṛtiḥ

avicchedena śiṣṭānām idaṃ smṛtinibandhanam

1.159 vaikharyā madhyamāyāś ca paśyantyāś caitad adbhutam

anekatīrthabhedāyās trayyā vācaḥ paraṃ padam

1.160 gaur iva prakṣaraty ekā rasam uttamaśālinī

divyādivyena rūpeṇa bhāratī gauḥ śucismitā

1.161 etayor antaraṃ paśya sūkṣmayoḥ spandamānayoḥ

prāṇāpānāntare nityam ekā sarvasya tiṣṭhati

1.162 anyā tv apreryamāṇaiva vinā prāṇena vartate

jāyate hi tataḥ prāṇo vācam āpyāyayan punaḥ

1.163 prāṇenāpyāyitā saivaṃ vyavahāranibandhanī

sarvasyocchvāsam āsādya na vāg vadati karhi cit

1.164 ghoṣiṇī jātanirghoṣā aghoṣā ca pravartate

tayor api ca ghoṣiṇyā nirghoṣaiva garīyasī

1.165 sthāneṣu vivṛte vāyau kṛtavarṇaparigrahā

vaikharī vāk prayoktṝṇāṃ prāṇavṛttinibandhanā

1.166 kevalaṃ buddhyupādāna- kramarūpānupātinī

prāṇavṛttim atikramya madhyamā vāk pravartate

1.167 avibhāgā tu paśyantī sarvataḥ saṃhṛtakramā

svarūpajyotir evāntaḥ sūkṣmā vāg anapāyinī

1.168 pīyūṣāpūryamāṇāpi nityam āgantubhir malaiḥ

antyā kaleva somasya nātyantam abhibhūyate

1.169 yasyāṃ dṛṣṭasvarūpāyām adhikāro nivartate

puruṣe ṣoḍaśakale tām āhur amṛtāṃ kalām

1.170 prāptoparāgarūpā sā viplavair anuṣaṅgibhiḥ

vaikharī sattvamātreva guṇair na vyavakīryate

1.171 tadvibhāgāvibhāgābhyāṃ kriyamāṇam avasthitam

svabhāvajñais tu bhāvānāṃ dṛśyante śabdaśaktayaḥ

1.172 anādim avyavacchinnāṃ śrutim āhur akartṛkām

śiṣṭair nibadhyamānā tu na vyavacchidyate smṛtiḥ

1.173 avibhāgād vivṛttānām abhikhyā svapnavac chrutau

bhāvatattvaṃ tu vijñāya liṅgebhyo vihitā smṛtiḥ

1.174 kāyavāgbuddhiviṣayā ye malāḥ samavasthitāḥ

cikitsālakṣaṇādhyātma- śāstrais teṣāṃ viśuddhayaḥ

1.175 śabdaḥ saṃskārahīno yo gaur iti prayuyukṣyate

tam apabhraṃśam icchanti viśiṣṭārthaniveśinam

1.176 asvagoṇyādayaḥ śabdāḥ sādhavo viṣayāntare

nimittabhedāt sarvatra sādhutvaṃ ca vyavasthitam

1.177 te sādhuṣv anumānena pratyayotpattihetavaḥ

tādātmyam upagamyeva śabdārthasya prakāśakāḥ

1.178 na śiṣṭair anugamyante paryāyā iva sādhavaḥ

te yataḥ smṛtiśāstreṇa tasmāt sākṣād avācakāḥ

1.179 aṃbvaṃbv iti yathā bālaḥ śikṣamāṇo+apabhāṣate

avyaktaṃ tadvidāṃ tena vyaktau bhavati niścayaḥ

1.180 evaṃ sādhau prayoktavye yo+apabhraṃśaḥ prayujyate

tena sādhuvyavahitaḥ kaś cid artho+abhidhīyate

1.181 pāraṃparyād apabhraṃśā viguṇeṣv abhidhātṛṣu

prasiddhim āgatā yena teṣāṃ sādhur avācakaḥ

1.182 daivī vāg vyatikīrṇeyam aśaktair abhidhātṛbhiḥ

anityadarśināṃ tv asmin vāde buddhiviparyayaḥ

1.183 ubhayeṣām avicchedād anyaśabdavivakṣayā

yo+anyaḥ prayujyate śabdo na so+arthasyābhidhāyakaḥ

iti bhartṛharikṛte vākyapadīye brahmakāṇḍaṃ samāptam

Vākyakāṇḍam

2.1 ākhyātaṃ śabdasaṃghāto jātiḥ saṃghātavartinī

eko+anavayavaḥ śabdaḥ kramo buddhyanusaṃhṛtiḥ

2.2 padam ādyaṃ pṛthak sarvaṃ padaṃ sāpekṣam ity api

vākyaṃ prati matir bhinnā bahudhā nyāyadarśinām

2.3 nighātādivyavasthārthaṃ śāstre yat paribhāṣitam

sākāṅkṣāvayavaṃ tena na sarvaṃ tulyalakṣaṇam

2.4 sākāṅkṣāvayavaṃ bhede parānākāṅkṣaśabdakam

karmapradhānaṃ guṇavad ekārthaṃ vākyam ucyate

2.5 saṃbodhanapadaṃ yac ca tat kriyāyā viśeṣakam

vrajāni devadatteti nighāto+atra tathā sati

2.6 yathānekam api ktvāntaṃ tiṅantasya viśeṣakam

tathā tiṅantaṃ tatrāhus tiṅantasya viśeṣakam

2.7 yathaika eva sarvārtha- prakāśaḥ pravibhajyate

dṛśyabhedānukāreṇa vākyārthāvagamas tathā

2.8 citrasyaikasya rūpasya yathā bhedanidarśanaiḥ

nīlādibhiḥ samākhyānaṃ kriyate bhinnalakṣaṇaiḥ

2.9 tathaivaikasya vākyasya nirākāṅkṣasya sarvataḥ

śabdāntaraiḥ samākhyānaṃ sākāṅkṣair anugamyate

2.10 yathā pade vibhajyante prakṛtipratyayādayaḥ

apoddhāras tathā vākye padānām upapadyate

2.11 varṇāntarasarūpatvaṃ varṇabhāgeṣu dṛśyate

padāntarasarūpāś ca padabhāgā iva sthitāḥ

2.12 bhāgair anarthakair yuktā vṛṣabhodakayāvakāḥ

anvayavyatirekau tu vyavahāranibandhanam

2.13 śabdasya na vibhāgo+asti kuto+arthasya bhaviṣyati

vibhāgaiḥ prakriyābhedam avidvān pratipadyate

2.14 brāhmaṇārtho yathā nāsti kaś cid brāhmaṇakambale

devadattādayo vākye tathaiva syur anarthakāḥ

2.15 sāmānyārthas tirobhūto na viśeṣe+avatiṣṭhate

upāttasya kutas tyāgo nivṛttaḥ kvāvatiṣṭhatām

2.16 aśābdo yadi vākyārthaḥ padārtho+api tathā bhavet

evaṃ sati ca saṃbandhaḥ śabdasyārthena hīyate

2.17 viśeṣaśabdāḥ keṣāṃ cit sāmānyapratirūpakāḥ

śabdāntarābhisaṃbandhād vyajyante pratipattṛṣu

2.18 teṣāṃ tu kṛtsno vākyārthaḥ pratibhedaṃ samāpyate

vyaktopavyañjanā siddhir arthasya pratipattṛṣu

2.19 sa vyaktaḥ kramavāñ śabda upāṃśu yam adhīyate

akramas tu vitatyeva buddhir yatrāvatiṣṭhate

2.20 yathotkṣepaviśeṣe+api karmabhedo na gṛhyate

āvṛttau vyajyate jātiḥ karmabhir bhramaṇādibhiḥ

2.21 varṇavākyapadeṣv evaṃ tulyopavyañjanā śrutiḥ

atyantabhede tattvasya sarūpeva pratīyate

2.22 nityeṣu ca kutaḥ pūrvaṃ paraṃ vā paramārthataḥ

ekasyaiva tu sā śaktir yad evam avabhāsate

2.23 ciraṃ kṣipram iti jñāne kālabhedād ṛte yathā

bhinnakāle prakāśete sa dharmo hrasvadīrghayoḥ

2.24 na nityaḥ kramamātrābhiḥ kālo bhedam ihārhati

vyāvartinīnāṃ mātrāṇām abhāve kīdṛśaḥ kramaḥ

2.25 tābhyo yā jāyate buddhir ekā sā bhāgavarjitā

sā hi svaśaktyā bhinneva kramapratyavamarśinī

2.26 kramollekhānuṣaṅgeṇa tasyāṃ yad bījam āhitam

tattvanānātvayos tasya niruktir nāvatiṣṭhate

2.27 bhāvanāsamaye tv etat kramasāmarthyam akramam

vyāvṛttabhedo yenārtho bhedavān upalabhyate

2.28 adāni vākye tāny eva varṇās te ca pade yadi

varṇeṣu varṇabhāgānāṃ bhedaḥ syāt paramāṇuvat

2.29 bhāgānām anupaśleṣān na varṇo na padaṃ bhavet

teṣām avyapadeśyatvāt kim anyad vyapadiśyatām

2.30 d antaḥśabdatattvaṃ tu bhāgair ekaṃ prakāśitam

m āhur apare śabdaṃ tasya vākye tathaikatām

2.31 thabhāgais tathā teṣām āntaro+arthaḥ prakāśyate

asyaivātmano bhedau śabdārthāv apṛthaksthitau

2.32 prakāśakaprakāśyatvaṃ kāryakāraṇarūpatā

antarmātrātmanas tasya śabdatattvasya sarvadā

2.33 tasyaivāstitvanāstitve sāmarthye samavasthite

akrame kramanirbhāse vyavahāranibandhane

2.34 saṃpratyayapramāṇatvāt padārthāstitvakalpane

padārthābhyuccaye tyāgād ānarthakyaṃ prasajyate

2.35 rājaśabdena rājārtho bhinnarūpeṇa gamyate

vṛttāv ākhyātasadṛśaṃ padam anyat prayujyate

2.36 yathāśvakarṇa ity ukte vinaivāśvena gamyate

kaś cid eva viśiṣṭo+arthaḥ sarveṣu pratyayas tathā

2.37 vākyeṣv arthāntaragateḥ sādṛśyaparikalpane

keṣāṃ cid rūḍhiśabdatvaṃ śāstra evānugamyate

2.38 upādāyāpi ye heyās tān upāyān pracakṣate

upāyānāṃ ca niyamo nāvaśyam avatiṣṭhate

2.39 arthaṃ kathaṃ cit puruṣaḥ kaś cit saṃpratipadyate

saṃsṛṣṭā vā vibhaktā vā bhedā vākyanibandhanāḥ

2.40 so+ayam ity abhisaṃbandho buddhyā prakramyate yadā

vākyārthasya tadaiko+api varṇaḥ pratyāyakaḥ kva cit

2.41 kevalena padenārtho yāvān evābhidhīyate

vākyasthaṃ tāvato+arthasya tad āhur abhidhāyakam

2.42 saṃbandhe sati yat tv anyad ādhikyam upajāyate

vākyārtham eva taṃ prāhur anekapadasaṃśrayam

2.43 sa tv anekapadastho+api pratibhedaṃ samāpyate

jātivat samudāye+api saṃkhyāvat kalpyate+aparaiḥ

2.44 sarvabhedānuguṇyaṃ tu sāmānyam apare viduḥ

tad arthāntarasaṃsargād bhajate bhedarūpatām

2.45 bhedān ākāṅkṣatas tasya yā pariplavamānatā

avacchinatti saṃbandhas tāṃ viśeṣe niveśayan

2.46 kāryānumeyaḥ saṃbandho rūpaṃ tasya na vidyate

asattvabhūtam atyantam atas taṃ pratijānate

2.47 niyataṃ sādhane sādhyaṃ kriyā niyatasādhanā

sa saṃnidhānamātreṇa niyamaḥ saṃprakāśate

2.48 guṇabhāvena sākāṅkṣaṃ tatra nāma pravartate

sādhyatvena nimittāni kriyāpadam apekṣate

2.49 santa eva viśeṣā ye padārtheṣu vyavasthitāḥ

te kramād anugamyante na vākyam abhidhāyakam

2.50 śabdānāṃ kramamātre ca nānyaḥ śabdo+asti vācakaḥ

kramo hi dharmaḥ kālasya tena vākyaṃ na vidyate

2.51 ye ca saṃbhavino bhedāḥ padārtheṣv avibhāvitāḥ

saṃnidhāne vyajyante na tu varṇeṣv ayaṃ kramaḥ

2.52 varṇānāṃ ca padānāṃ ca kramamātraniveśinī

padākhyā vākyasaṃjñā ca śabdatvaṃ neṣyate tayoḥ

2.53 samāne+api tu śabdatve dṛṣṭaḥ saṃpratyayaḥ padāt

prativarṇaṃ tv asau nāsti padasyārtham ato viduḥ

2.54 yathā sāvayavā varṇā vinā vācyena kena cit

arthavantaḥ samuditā vākyam apy evam iṣyate

2.55 anarthakāny apāyatvāt padārthenārthavanti vā

krameṇoccaritāny āhur vākyārthaṃ bhinnalakṣaṇam

2.56 nityatve samudāyānāṃ jāter vā parikalpane

ekasyaikārthatām āhur vākyasyāvyabhicāriṇīm

2.57 abhedapūrvakā bhedāḥ kalpitā vākyavādibhiḥ

bhedapūrvān abhedāṃs tu manyante padadarśinaḥ

2.58 padaprakṛtibhāvaś ca vṛttibhedena varṇyate

padānāṃ saṃhitā yoniḥ saṃhitā vā padāśrayā

2.59 padāmnāyaś ca yady anyaḥ saṃhitāyā nidarśakaḥ

nityas tatra kathaṃ kāryaṃ padaṃ lakṣaṇadarśanāt

2.60 prativarṇam asaṃvedyaḥ padārthapratyayo yathā

padeṣv evam asaṃvedyaṃ vākyārthasya nirūpaṇam

2.61 vākyārthaḥ saṃniviśate padeṣu sahavṛttiṣu

yathā tathaiva varṇeṣu padārthaḥ sahavṛttiṣu

2.62 sūkṣmaṃ grāhyaṃ yathānyena saṃsṛṣṭaṃ saha gṛhyate

varṇo+apy anyena varṇena saṃbaddho vācakas tathā

2.63 padasyoccāraṇād artho yathā kaś cin nirūpyate

varṇānām api sāṃnidhyāt tathā so+arthaḥ pratīyate

2.64 prāptasya yasya sāmarthyān niyamārthā punaḥ śrutiḥ

tenātyantaṃ viśeṣeṇa sāmānyaṃ yadi bādhyate

2.65 yajeteti tato dravyaṃ prāptaṃ sāmarthyalakṣaṇam

vrīhiśrutyā nivarteta na syāt pratinidhis tathā

2.66 tasmād vrīhitvam adhikaṃ vrīhiśabdaḥ prakalpayet

dravyatvam aviruddhatvāt prāptyarthaḥ san na bādhate

2.67 tena cāpi vyavacchinne dravyatve sahacāriṇi

asaṃbhavād viseṣāṇaṃ tatrānyeṣam adarsanam

2.68 na ca sāmānyavat sarve kriyāśabdena lakṣitāḥ

viśeṣā na hi sarveṣāṃ satāṃ śabdo+abhidhāyakaḥ

2.69 śuklādayo guṇāḥ santo yathā tatrāvivakṣitāḥ

tathāvivakṣā bhedānaṃ dravyatvasahacāriṇām

2.70 asaṃnidhau pratinidhir mā bhūn nityasya karmaṇaḥ

kāmyasya vā pravṛttasya lopa ity upapadyate

2.71 viśiṣṭaiva kriyā yena vākyārthaḥ parikalpyate

dravyābhāve pratinidhau tasya tat syāt kriyāntaram

2.72 nirjñātārthaṃ padaṃ yac ca tadarthe pratipādite

pikādi yad avijñātaṃ tat kim ity anuyujyate

2.73 sāmarthyaprāpitaṃ yac ca vyaktyartham anuṣajyate

śrutir evānuṣaṅgeṇa bādhikā liṅgavākyayoḥ

2.74 aprāpto yas tu śuklādiḥ saṃnidhānena gamyate

sa yatnaprāpito vākye śrutidharmavilakṣaṇaḥ

2.75 abhinnam eva vākyaṃ tu yady abhinnārtham iṣyate

tat sarvaṃ śrutibhūtatvān na śrutyaiva virotsyate

2.76 vākyānāṃ samudāyaś ca ya ekārthaprasiddhaye

sākāṅkṣāvayavas tatra vākyārtho+api na vidyate

2.77 prāsaṅgikam idaṃ kāryam idaṃ tantreṇa labhyate

idam āvṛttibhedābhyām atra bādhasamuccayau

2.78 ūho+asmin viṣaye nyāyyaḥ saṃbandho+asya na bādhyat

sāmānyasyātideśo+ayaṃ viśeṣo+atrātidiśyate

2.79 arthitvam atra sāmarthyam asminn artho na bhidyate

śāstrāt prāptādhikāro+ayaṃ vyudāso+asya kriyāntare

2.80 iyaṃ śrutyā kramaprāptir iyam uccāraṇād iti

kramo+ayam atra balavān asmiṃs tu na vivakṣitaḥ

2.81 idaṃ parāṅgaiḥ saṃbaddham aṅgānām aprayojakam

prayojakam idaṃ teṣām atredaṃ nāntarīyakam

2.82 idaṃ pradhānaṃ śeṣo+ayaṃ viniyogakramas tv ayam

sākṣād asyopakārīdam idam ārād viśeṣakam

2.83 śaktivyāpārabhedo+asmin phalam atra tu bhidyate

saṃbandhāj jñānabhedo+ayaṃ bhedas tatrāvivakṣitaḥ

2.84 prasajyapratiṣedho+ayaṃ paryudāso+ayam atra tu

idaṃ gauṇam idaṃ mukhyaṃ vyāpīdaṃ guru laghv idam

2.85 bhedenāṅgāṅgibhāvo+asya bahudhedaṃ vikalpyate

idaṃ niyamyate+asyātra yogyatvam upajāyate

2.86 asya vākyāntare dṛṣṭāl liṅgād bhedo+anumīyate

ayaṃ śabdair apoddhṛtya padārthaḥ pravibhajyate

2.87 iti vākyeṣu ye dharmāḥ padārthopanibandhanāḥ

te sarve na prakalperan padaṃ cet syād avācakam

2.88 avibhakte+api vākyārthe śaktibhedād apoddhṛte

vākyāntaravibhāgena yathoktaṃ na virudhyate

2.89 yathaivaikasya gandhasya bhedena parikalpanā

puṣpādiṣu tathā vākye+apy arthabhedo+abhidhīyate

2.90 gavaye narasiṃhe cāpy ekajñānādṛte yathā

bhāgaṃ jātyantarasyaiva sadṛśaṃ pratipadyate

2.91 aprasiddhaṃ tu yaṃ bhāgam adṛṣṭam anupaśyati

tāvaty asaṃvidaṃ mūḍhaḥ sarvatra pratipadyate

2.92 tathā pikādiyogena vākye +atyantavilakṣaṇe

sadṛśasyaiva saṃjñānam asato+arthasya manyate

2.93 ekasya bhāge sādṛśyaṃ bhāge bhedaś ca lakṣyate

nirbhāgasya prakāśasya nirbhāgeṇaiva cetasā

2.94 tathaiva bhāge sādṛśyaṃ bhāge bhedo+avasīyate

bhāgābhāve+api vākyānām atyantaṃ bhinnadharmaṇām

2.95 rūpanāśe padānāṃ syāt kathaṃ cāvadhikalpanā

agṛhītāvadhau śabde kathaṃ cārtho vivicyate

2.96 saṃsarga iva rūpāṇāṃ śabde+anyatra vyavasthitaḥ

nānārūpeṣu tad rūpaṃ tantreṇāparam iṣyate

2.97 tasminn abhede bhedānāṃ saṃsarga upavartate

rūpaṃ rūpāntarāt tasmād ananyat pravibhajyate

2.98 śāstre pratyāyakasyāpi kva cid ekatvam āśritam

pratyāyyena kva cid bhedo grahaṇagrāhyayoḥ sthitaḥ

2.99 ū ity abhedam āśritya yathāsaṃkhyaṃ prakalpitam

lṛluṭor grahaṇe bhedo grāhyābhyāṃ saha kalpitaḥ

2.100 yasyety etad aṇo rūpaṃ saṃjñinām abhidhāyakam

na hi pratīyamānena grahaṇasyāsti saṃbhavaḥ

2.101 ū ity etad abhinnaṃ ca bhinnavākyanibandhanam

bhedena grahaṇaṃ yasya pararūpam iva dvayoḥ

2.102 plutasyāṅgavivṛddhiṃ ca samāhāram acos tathā

vyudasyatā punar bhedaḥ śabdeṣv atyantam āśritaḥ

2.103 ardharcādiṣu śabdeṣu rūpabhedaḥ kramād yathā

tantrāt tathaikaśabdatve bhinnānāṃ śrutir anyathā

2.104 saṃhitāviṣaye varṇāḥ svarūpeṇāvikāriṇaḥ

śabdāntaratvaṃ yāntīva śaktyantaraparigrahāt

2.105 indriyādivikāreṇa dṛṣṭaṃ grāhyeṣu vastuṣu

ātmatyāgād ṛte bhinnaṃ grahaṇaṃ sa kramaḥ śrutau

2.106 abhidhānakriyābhedāc chabdeṣv avikṛteṣv api

rūpam atyantabhedena tad evaikaṃ prakāśate

2.107 ṛco vā gītimātraṃ vā sāma dravyāntaraṃ na tu

gītibhedāt tu gṛhyante tā eva vikṛtā ṛcaḥ

2.108 upāyāc chrutisaṃhāre bhinnānām ekaśeṣiṇām

antreṇoccāraṇe teṣāṃ śāstre sādhutvam ucyate

2.109 parigṛhya śrutiṃ caikāṃ rūpabhedavatām api

tantreṇoccāraṇaṃ kāryam anyathā te na sādhavaḥ

2.110 sarūpāṇāṃ ca vākyānāṃ śāstreṇāpratipāditam

tantreṇoccāraṇād ekaṃ rūpaṃ sādhūpalabhyate

2.111 ekasyānekarūpatvaṃ nālikādiparigrahāt

yathā tathaiva tantrāt syād bahūnām ekarūpatā

2.112 yathā padasarūpāṇāṃ vākyānāṃ saṃbhavaḥ pṛthak

tathā vākyāntarābhāve syād eṣāṃ pṛthagarthatā

2.113 abhidheyaḥ padasyārtho vākyasyārthaḥ prayojanam

yasya tasya na saṃbandho vākyānām upapadyate

2.114 tatra kriyāpadāny eva vyapekṣante parasparam

kriyāpadānuṣaktas tu saṃbandho+atha pratīyate

2.115 āvṛttir anuvādo vā padārthavyaktikalpane

pratyekaṃ tu samāpto+arthaḥ sahabhūteṣu vartate

2.116 avikalpitavākyārthe vikalpā bhāvanāśrayāḥ

atrādhikaraṇe vādāḥ pūrveṣāṃ bahudhā matāḥ

2.117 abhyāsāt pratibhāhetuḥ sarvaḥ śabdo+aparaiḥ smṛtaḥ

bālānāṃ ca tiraścāṃ ca yathārthapratipādane

2.118 anāgamaś ca so+abhyāsaḥ samayaḥ kaiś cid iṣyate

anantaram idaṃ kāryam asmād ity upadarśakaḥ

2.119 asty arthaḥ sarvaśabdānāṃ iti pratyāyyalakṣaṇam

apūrvadevatāsvargaiḥ samam āhur gavādiṣu

2.120 prayogadarśanābhyāsād ākārāvagrahas tu yaḥ

na sa śabdasya viṣayaḥ sa hi yatnāntarāśrayaḥ

2.121 ke cid bhedāḥ prakāśyante śabdais tadabhidhāyibhiḥ

anuniṣpādinaḥ kāṃś cic chabdārthān iti manyate

2.122 jāteḥ pratyāyake śabde yā vyaktir anuṣaṅgiṇī

na tadvyaktigatān bhedāñ jātiśabdo+avalambate

2.123 ghaṭādīnāṃ na cākārān pratyāyayati vācakaḥ

vastumātraniveśitvāt tadgatir nāntarīyakā

2.124 kriyā vinā prayogeṇa na dṛṣṭā śabdacoditā

prayogas tv anuniṣpādī śabdārtha iti gamyate

2.125 niyatās tu prayogā ye niyataṃ yac ca sādhanam

teṣāṃ śabdābhidheyatvam aparair anugamyate

2.126 samudāyo+abhidheyo vāpy avikalpasamuccayaḥ

asatyo vāpi saṃsargaḥ śabdārthaḥ kaiś cid iṣyate

2.127 asatyopādhi yat satyaṃ tad vā śabdanibandhanām

śabdo vāpy abhijalpatvam āgato yāti vācyataṃ

2.128 so+ayam ity abhisaṃbandhād rūpam ekīkṛtaṃ yadā

śabdasyārthena taṃ śabdam abhijalpaṃ pracakṣate

2.129 tayor apṛthagātmatve rūḍhir avyabhicāriṇī

kiṃ cid eva kva cid rūpaṃ prādhānyenāvatiṣṭhate

2.130 loke+artharūpatāṃ śabdaḥ pratipannaḥ pravartate

śāstre tūbhayarūpatvaṃ pravibhaktaṃ vivakṣayā

2.131 aśakteḥ sarvaśakter vā śabdair eva prakalpitā

ekasyārthasya niyatā kriyādiparikalpanā

2.132 yo vārtho buddhiviṣayo bāhyavastunibandhanaḥ

sa bāhyaṃ vastv iti jñātaḥ śabdārtha iti gamyate

2.133 ākāravantaḥ saṃvedyā vyaktismṛtinibandhanāḥ

ete pratyavabhāsante saṃvinmātraṃ tv ato+anyathā

2.134 yathendriyaṃ saṃnipatad vaicitryeṇopadarśakam

tathaiva śabdād arthasya pratipattir anekadhā

2.135 vaktrānyathaiva prakrānto bhinneṣu pratipattṛṣu

svapratyayānukāreṇa śabdārthaḥ pravibhajyate

2.136 asminn api dṛśye+arthe darśanaṃ bhidyate pṛthak

kālāntareṇa caiko+api taṃ paśyaty anyathā punaḥ

2.137 ekasyāpi ca śabdasya nimittair avyavasthitaiḥ

ekena bahubhiś cārtho bahudhā parikalpyate

2.138 tasmād adṛṣṭatattvānāṃ sāparādhaṃ bahucchalam

darśanaṃ vacanaṃ vāpi nityam evānavasthitam

2.139 ṛṣīṇāṃ darśanaṃ yac ca tattve kiṃ cid avasthitam

na tena vyavahāro+asti na tac chabdanibandhanam

2.140 talavad dṛśyate vyoma khadyoto havyavāḍ iva

naiva cāsti talaṃ vyomni na khadyote hutāśanaḥ

2.141 tasmāt pratyakṣam apy arthaṃ vidvān īkṣeta yuktitaḥ

na darśanasya prāmāṇyād dṛśyam arthaṃ prakalpayet

2.142 asamākhyeyatattvānām arthānāṃ laukikair yathā

vyavahāre samākhyānaṃ tat prajño na vikalpayet

2.143 vicchedagrahaṇe+arthānāṃ pratibhānyaiva jāyate

vākyārtha iti tām āhuḥ ē̃ padārthair upapāditām

2.144 idaṃ tad iti sānyeṣām anākhyeyā kathaṃ ca na

pratyātmavṛtti siddhā sā kartrāpi na nirūpyate

2.145 upaśleṣam ivārthānāṃ sā karoty avicāritā

sārvarūpyam ivāpannā viṣayatvena vartate

2.146 sākṣāc chabdena janitāṃ bhāvanānugamena vā

itikartavyatāyāṃ tāṃ na kaś cid ativartate

2.147 pramāṇatvena tāṃ lokaḥ sarvaḥ samanugacchati

samārambhāḥ pratāyante tiraścām api tadvaśāt

2.148 yathā dravyaviśeṣāṇāṃ paripākair ayatnajāḥ

madādiśaktayo dṛṣṭāḥ pratibhās tadvatāṃ tathā

2.149 svaravṛttiṃ vikurute madhau puṃskokilasya kaḥ

jantvādayaḥ kulāyādi- karaṇe śikṣitāḥ katham

2.150 āhāraprītyapadveṣa- plavanādikriyāsu kaḥ

jātyanvayaprasiddhāsu prayoktā mṛgapakṣiṇām

2.151 bhāvanānugatād etad āgamād eva jāyate

āsattiviprakarṣābhyām āgamas tu viśiṣyate

2.152 svabhāvavaraṇābhyāsa- yogādṛṣṭopapāditām

viśiṣṭopahitāṃ ceti pratibhāṃ ṣaḍvidhāṃ viduḥ

2.153 yathā saṃyogibhir dravyair lakṣite+arthe prayujyate

gośabdo na tv asau teṣāṃ viśeṣāṇāṃ prakāśakaḥ

2.154 ākāravarṇāvayavaiḥ saṃsṛṣṭeṣu gavādiṣu

śabdaḥ pravartamāno+api na tān aṅgīkaroty asau

2.155 saṃsthānavarṇāvayavair viśiṣṭe+arthe prayujyate

śabdo na tasyāvayave pravṛttir upalabhyate

2.156 durlabhaṃ kasya cil loke sarvāvayavadarśanam

kaiś cit tv avayavair dṛṣṭair arthaḥ kṛtsno+anumīyate

2.157 tathā jātyutpalādīnāṃ gandhena sahacāriṇām

nityasaṃbandhināṃ dṛṣṭaṃ guṇānām avadhāraṇam

2.158 saṃkhyāpramāṇasaṃsthāna- nirapekṣaḥ pravartate

bindau ca samudāye ca vācakaḥ salilādiṣu

2.159 saṃskārādiparicchinne tailādau yo vyavasthitaḥ

āhaikadeśaṃ tattvena tasyāvayavavartinā

2.160 yenārthenābhisaṃbaddham abhidhānaṃ prayujyate

tadarthāpagame tasya prayogo vinivartate

2.161 yāṃs tu saṃbhavino dharmān antarṇīya prayujyate

śabdas teṣāṃ na sāṃnidhyaṃ niyamena vyapekṣate

2.162 yathā romaśaphādīnāṃ vyabhicāre+api dṛśyate

gośabdo na tathā jāter viprayoge pravartate

2.163 tasmāt saṃbhavino+arthasya śabdāt saṃpratyaye sati

adṛṣṭaviprayogārthaḥ saṃbandhitvena gamyate

2.164 vācikā dyotikā vā syur dvitvādīnāṃ vibhaktayaḥ

syād vā saṃkhyāvato+arthasya samudāyo+abhidhāyakaḥ

2.165 vinā saṃkhyābhidhānād vā saṃkhyābhedasamanvitān

arthān svarūpabhedena kāṃś cid āhur gavādayaḥ

2.166 ye śabdā nityasaṃbandhā viveke jñātaśaktayaḥ

anvayavyatirekābhyāṃ teṣām artho vibhajyate

2.167 yāvac cāvyabhicāreṇa tayoḥ śakyaṃ prakalpanam

niyamas tatra na tv evaṃ niyamo nuṭśabādiṣu

2.168 saṃbhave nābhidhānasya lakyaṇatvaṃ prakalpate

āpekṣikyo hi saṃsarge niyatāḥ śabdaśaktayaḥ

2.169 kūpasūpayūpānām anvayo+arthasya dṛśyate

ato+arthāntaravācitvaṃ saṃghātasyaiva gamyate

2.170 anvākhyānāni bhidyante śabdavyutpattikarmasu

bahūnāṃ saṃbhave+arthānāṃ nimittaṃ kiṃ cid iṣyate

2.171 vairavāsiṣṭhagiriśās tathaikāgārikāda yaḥ

kaiś cit kathaṃ cid ākhyātā nimittāvadhisaṃkaraiḥ

2.172 yathā pathaḥ samākhyānaṃ vṛkṣavalmīkaparvataiḥ

aviruddhaṃ gavādīnāṃ bhinnaiś ca sahacāribhiḥ

2.173 anyathā ca samākhyānam avasthābhedadarśibhiḥ

kriyate kiṃśukādīnām ekadeśāvadhāraṇam

2.174 kaiś cin nirvacanaṃ bhinnaṃ girater garjater gameḥ

gavater gadater vāpi gaur ity atrānudarśitam

2.175 gaur ity eva svarūpād vā gośabdo goṣu vartate

vyutpādyate na vā sarvaṃ kaiś cic cobhayatheṣyate

2.176 sāmānyenopadeśaś ca śāstre laghvartham āśritaḥ

jātyantaravad anyasya viśeṣāḥ pratipādakāḥ

2.177 arthāntare ca yad vṛttaṃ tat prakṛtyantaraṃ viduḥ

tulyarūpaṃ na tad rūḍhāv anyasminn anuṣajyate

2.178 bhinnāv ijiyajī dhātū niyatau viṣayāntare

kaiś cit kathaṃ cid uddiṣṭau citraṃ hi pratipādanam

2.179 evaṃ ca vālavāyādi jitvarīvad upācaret

bhedābhedābhyupagame na virodho+asti kaś ca na

2.180 aḍādīnāṃ vyavasthārthaṃ pṛthaktvena prakalpanam

dhātūpasargayoḥ śāstre dhātur eva tu tādṛśaḥ

2.181 tathā hi saṃgrāmayateḥ sopasargād vidhiḥ smṛtaḥ

kriyāviśeṣāḥ saṃghāte prakramyante tathāvidhāḥ

2.182 kāryāṇām antaraṅgatvam evaṃ dhātūpasargayoḥ

sādhanair yāti saṃbandhaṃ tathābhūtaiva sā kriyā

2.183 prayogārheṣu siddhaḥ san bhettavyo+artho viśiṣyate

prāk ca sādhanasaṃbandhāt kriyā naivopajāyate

2.184 dhātoḥ sādhanayogasya bhāvinaḥ prakramād yathā

dhātutvaṃ karmabhāvaś ca tathānyad api dṛśyatām

2.185 bījakāleṣu saṃbandhād yathā lākṣārasādayaḥ

varṇādipariṇāmena phalānām upakurvate

2.186 buddhisthād abhisaṃbandhāt tathā dhātūpasargayoḥ

abhyantarīkṛtād bhedaḥ padakāle prakāśate

2.187 kva cit saṃbhavino bhedāḥ kevalair anidarśitāḥ

upasargeṇa saṃbandhe vyajyante pranirādinā

2.188 sa vācako viśeṣāṇāṃ saṃbhavād dyotako+api vā

śaktyādhānāya vā dhātoḥ sahakārī prayujyate

2.189 sthādibhiḥ kevalair yac ca gamanādi na gamyate

tatrānumānād dvividhāt taddharmā prādir ucyate

2.190 aprayoge+adhiparyoś ca yāvad dṛṣṭaṃ kriyāntaram

tasyābhidhāyako dhātuḥ saha tābhyām anarthakaḥ

2.191 tathaiva svārthikāḥ ke cit saṃghātāntaravṛttayaḥ

anarthakena saṃsṛṣṭāḥ prakṛtyarthānuvādinaḥ

2.192 nipātā dyotakāḥ ke cit pṛthagarthaprakalpane

āgamā iva ke cit tu saṃbhūyārthasya sādhakāḥ

2.193 upariṣṭāt purastād vā dyotakatvaṃ na bhidyate

teṣu prayujyamāneyu bhinnārtheṣv api sarvathā

2.194 cādayo na prayujyante padatve sati kevalāḥ

pratyayo vācakatve+api kevalo na prayujyate

2.195 samuccitābhidhāne tu vyatireko na vidyate

asattvabhūto bhāvaś ca tiṅpadair abhidhīyate

2.196 samuccitābhidhāne+api viśiṣṭārthābhidhāyinām

guṇaiḥ padānāṃ saṃbandhaḥ paratantrās tu cādayaḥ

2.197 janayitvā kriyā kā cit saṃbandhaṃ vinivartate

śrūyamāṇe kriyāśabde saṃbandho jāyate kva cit

2.198 tatra ṣaṣthī pratipadaṃ samāsasya nivṛttaye

vihitā darśanārthaṃ tu kārakaṃ pratyudāhṛtam

2.199 sa copajātaḥ saṃbandho vinivṛtte kriyāpade

karmapravacanīyena tatra tatra niyamyate

2.200 yena kriyāpadākṣepaḥ sa kārakavibhaktibhiḥ

yujyate vir yathā tasya likhāv anupasargatā

2.201 tiṣṭhater aprayogaś ca dṛṣṭo+apraty ajayann iti

sunv abhīty ābhimukhye ca kevalo+api prayujyate

2.202 karmapravacanīyatvaṃ kriyāyoge vidhīyate

ṣatvādivinivṛttyarthaṃ svatyādīnāṃ vidharmaṇām

2.203 hetuhetumator yoga- paricchede+anunā kṛte

ārambhād bādhyate prāptā tṛtīyā hetulakṣaṇā

2.204 kriyāyā dyotako nāyaṃ na saṃbandhasya vācakaḥ

nāpi kriyāpadākṣepī saṃbandhasya tu bhedakaḥ

2.205 anarthakānāṃ saṃghātaḥ sārthako+anarthakas tathā

varṇānāṃ padam arthena yuktaṃ nāvayavāḥ pade

2.206 padānām arthayuktānāṃ saṃghāto bhidyate punaḥ

arthāntarāvabodhena saṃbandhavigamena ca

2.207 sārthakānarthakau bhede saṃbandhaṃ nādhigacchataḥ

adhigacchata ity eke kuṭīrādinidarśanāt

2.208 arthavadbhyo viśiṣṭārthaḥ saṃghāta upajāyate

nopajāyata ity eke samāsasvārthikādiṣu

2.209 ke cid dhi yutasiddhārthā bhede nirjñātaśaktayaḥ

anvayavyatirekābhyāṃ ke cit kalpitaśaktayaḥ

2.210 śāstrārtha eva varṇānām arthavattve pradarśitaḥ

ātvādīnāṃ hi śuddhānāṃ laukiko+artho na vidyate

2.211 kṛttaddhitānām arthaś ca kevalānām alaukikaḥ

prāg vibhaktes tadantasya tathaivārtho na vidyate

2.212 abhivyaktataro yo+arthaḥ pratyayānteṣu lakṣyate

arthavattāprakaraṇād āśritaḥ sa tathāvidhaḥ

2.213 ātmabhedo na cet kaś cid varṇebhyaḥ padavākyayoḥ

anyonyāpekṣayā śaktyā varṇaḥ syād abhidhāyakaḥ

2.214 varṇena kena cin nyūnaḥ saṃghāto yo +abhidhāyakaḥ

na cec chabdāntaram asāv anyūnas tena gamyate

2.215 sa tasmin vācake śabde nimittāt smṛtim ādadhat

sākṣād iva vyavahitaṃ śabdenārtham upohate

2.216 padavācyo yathā nārthaḥ kaś cid gaurakharādiṣu

saty api pratyaye+atyantaṃ samudāye na gamyate

2.217 samanvita ivārthātmā padārthair yaḥ pratīyate

padārthadarśanaṃ tatra tathaivānupakārakam

2.218 samudāyāvayavayor bhinnārthatve ca vṛttiṣu

yugapad bhedasaṃsargau viruddhāv anuṣaṅgiṇau

2.219 kaś ca sādhanamātrārthān adhyādīn parikalpayet

aprayuktapadaś cārtho bahuvrīhau kathaṃ bhavet

2.220 prajñusaṃjñvādyavayavair na cāsty arthāvadhāraṇam

tasmāt saṃghāta evaiko viśiṣṭārthanibandhanam

2.221 gargā ity eka evāyaṃ bahuṣv artheṣu vartate

dvandvasaṃjño+api saṃghāto bahūnām abhidhāyakaḥ

2.222 yathaikaśeṣe bhujyādiḥ pratyekam avatiṣṭhate

kriyaivaṃ dvandvavācye+arthe pratyekaṃ pravibhajyate

2.223 yac ca dvandvapadārthasya tacchabdena vyapekṣaṇam

sāpi vyāvṛttarūpe+arthe sarvanāmasarūpatā

2.224 yathā ca khadiracchede bhāgeṣu kramavāṃś chidiḥ

tathā dvandvapadārthasya bhāgeṣu kramadarśanam

2.225 saṅghaikadeśe prakrāntān yathā saṅghānupātinaḥ

kriyāviśeṣān manyante sa dvandvāvayave kramaḥ

2.226 pratipādayatā vṛttim abudhān vākyapūrvikām

vṛttau padārthabhedena prādhānyam upadarśitam

2.227 abhedād abhidheyasya nañsamāse vikalpitam

prādhānyaṃ bahudhā bhāṣye doṣās tu prakriyāgatāḥ

2.228 jahatsvārthavikalpe ca sarvārthatyāgam icchatā

bahuvrīhipadārthasya tyāgaḥ sarvasya darśitaḥ

2.229 śāstre kva cit prakṛtyarthaḥ pratyayenābhidhīyate

prakṛtau vinivṛttāyāṃ pratyayārthaś ca dhātubhiḥ

2.230 yam artham āhatur bhinnau pratyayāv eka eva ta

kva cid āha pacantīti dhātus tābhyāṃ vinā kva cit

2.231 anvākhyānasmṛter ye ca pratyayārthā nibandhana

nirdiṣṭās te prakṛtyarthāḥ smṛtyantara udāhṛtāḥ

2.232 prasiddher udvamikarīty evaṃ śāstre+abhidhīyate

vyavahārāya manyante śāstrārthaprakriyā yataḥ

2.233 śāstreṣu prakriyābhedair avidyaivopavarṇyate

anāgamavikalpā tu svayaṃ vidyopavartate

2.234 anibaddhaṃ nimitteṣu nirupākhyaṃ phalaṃ yathā

tathā vidyāpy anākhyeyā śāstropāyeva lakṣyate

2.235 yathābhyāsaṃ hi vāg arthe pratipattiṃ samīhate

svabhāva iva cānādir mithyābhyāso vyavasthitaḥ

2.236 utprekṣate sāvayavaṃ paramāṇum apaṇḍitaḥ

tathāvayavinaṃ yuktam anyair avayavaiḥ punaḥ

2.237 ghaṭādidarśanāllokaḥ paricchinno+avasīyate

samārambhāc ca bhāvānām ādimad brahma śāśvatam

2.238 upāyāḥ śikṣamāṇānāṃ bālānām upalāpanāḥ

asatye vartmani sthitvā tataḥ satyaṃ samīhate

2.239 anyathā pratipadyārthaṃ padagrahaṇapūrvakam

punar vākye tam evārtham anyathā pratipadyate

2.240 upāttā bahavo+apy arthā yeṣv ante pratiṣedhanam

kriyate te nivartante tasmāt tāṃs tatra nāśrayet

2.241 vṛkṣo nāstīti vākyaṃ ca viśiṣṭābhāvalakṣaṇam

nārthe na buddhau saṃbandho nivṛtter avatiṣṭhate

2.242 vicchedapratipattau ca yady astīty avadhāryate

aśabdavācyā sā buddhir nivartyeta sthitā katham

2.243 atha yaj jñānam utpannaṃ tan mithyeti nañā kṛtam

naño vyāpārabhede+asminn abhāvāvagatiḥ katham

2.244 nirādhārapravṛttau ca prākpravṛttir naño bhavet

athādhāraḥ sa evāsya niyamārthā śrutir bhavet

2.245 niyamadyotanārthā vāpy anuvādo yathā bhavet

kaś cid evārthavāṃs tatra śabdaḥ śeṣās tv anarthakāḥ

2.246 viruddhaṃ cābhisaṃbandham udāhāryādibhiḥ kṛtam

vākye samāpte vākyārtham anyathā pratipadyate

2.247 stutinindāpradhāneṭu vākyeṣv artho na tādṛśaḥ

padānāṃ pravibhāgena yādṛśaḥ parikalpyate

2.248 athāsaṃsṛṣṭa evārthaḥ padeṣu samavasthitaḥ

vākyārthasyābhyupāyo+asāv ekasya pratipādane

2.249 pūrvaṃ padeṣv asaṃsṛṣṭo yaḥ kramād upacīyate

chinnagrathitakalpatvāt tad viśiṣṭataraṃ viduḥ

2.250 ekam āhur anekārthaṃ śabdam anye parīkṣakāḥ

nimittabhedād ekasya sārvārthyaṃ tasya bhidyate

2.251 yaugapadyam atikramya paryāye vyavatiṣṭhate

arthaprakaraṇābhyāṃ vā yogāc chabdāntareṇa vā

2.252 yathā sāsnādimān piṇḍo gośabdenābhidhīyate

tathā sa eva gośabdo vāhīke+api vyavasthitaḥ

2.253 sarvaśaktes tu tasyaiva śabdasyānekadharmaṇaḥ

prasiddhibhedād gauṇatvaṃ mukhyatvaṃ copajāyate

2.254 eko mantras tathādhyātmam adhidaivam adhikratu

asaṃkareṇa sarvārtho bhinnaśaktir avasthitaḥ

2.255 gotvānuṣaṅgo vāhīke nimittāt kaiś cid iṣyate

arthamātraṃ viparyastaṃ śabdaḥ svārthe vyavasthitaḥ

2.256 tathā svarūpaṃ śabdānāṃ sarvārtheṣv anuṣajyate

arthamātraṃ viparyastaṃ svarūpe tu śrutiḥ sthitā

2.257 ekatvaṃ tu sarūpatvāc chabdayor gauṇamukhyayoḥ

prāhur atyantabhede+api bhedamārgānudarśinaḥ

2.258 sāmidhenyantaraṃ caivam āvṛttāv anuṣajyate

mantrāś ca viniyogena labhante bhedam ūhavat

2.259 tāny āmnāyāntarāṇy eva paṭhyate kiṃ cid eva tu

anarthakānāṃ pāṭho vā śeṣas tv anyaḥ pratīyate

2.260 śabdasvarūpam arthas tu pāṭhe+anyair upavarṇyate

atyantabhedaḥ sarveṣāṃ tatsaṃbandhāt tu tadvatām

2.261 anyā saṃskārasāvitrī karmaṇyanyā prayujyate

anyā japaprabandheṣu sā tv ekaiva pratīyate

2.262 arthasvarūpe śabdānāṃ svarūpād vṛttim icchataḥ

vākyarūpasya vākyārthe vṛttir anyānapekṣayā

2.263 anekārthatvam ekasya yaiḥ śabdasyānugamyate

siddhyasiddhikṛtā teṣāṃ gauṇamukhyaprakalpanā

2.264 arthaprakaraṇāpekṣo yo vā śabdāntaraiḥ saha

yuktaḥ pratyāyayaty arthaṃ taṃ gauṇam apare viduḥ

2.265 śuddhasyoccāraṇe svārthaḥ prasiddho yasya gamyate

sa mukhya iti vijñeyo rūpamātranibandhanaḥ

2.266 yas tv anyasya prayogeṇa yatnād iva niyujyate

tam aprasiddhaṃ manyante gauṇārthābhiniveśinam

2.267 svārthe pravartamāno+api yasyārthaṃ yo +avalambate

nimittaṃ tatra mukhyaṃ syān nimitti gauṇa iṣyate

2.268 purārād iti bhinne+arthe yau vartete virodhini

arthaprakaraṇāpekṣaṃ tayor apy avadhāraṇam

2.269 vākyasyārthāt padārthānām apoddhāre prakalpite

śabdāntareṇa saṃbandhaḥ kasyaikasyopapadyate

2.270 yac cāpy ekaṃ padaṃ dṛṣṭaṃ caritāstikriyaṃ kva cit

tad vākyāntaram evāhur na tad anyena yujyate

2.271 yac ca ko+ayam iti praśne gaur aśva iti cocyate

praśna eva kriyā tatra prakrāntā darśanādikā

2.272 naivādhikatvaṃ dharmāṇāṃ nyūnatā vā prayojikā

ādhikyam api manyante prasiddher nyūnatāṃ kva cit

2.273 jātiśabdo+antareṇāpi jātiṃ yatra prayujyate

saṃbandhisadṛśād dharmāt taṃ gauṇam apare viduḥ

2.274 viparyāsād ivārthasya yatrārthāntaratām iva

manyante sa gavādis tu gauṇa ity ucyate kva cit

2.275 niyatāḥ sādhanatvena rūpaśaktisamanvitāḥ

yathā karmasu gamyante sīrāsimusalādayaḥ

2.276 kriyāntare na caiteṣāṃ vibhavanti na śaktayaḥ

rūpād eva tu tādarthyaṃ niyamena pratīyate

2.277 tathaiva rūpaśaktibhyām utpattyā samavasthitaḥ

śabdo niyatatādarthyaḥ śaktyānyatra prayujyate

2.278 śrutimātreṇa yatrāsya sāmarthyam avasīyate

taṃ mukhyam arthaṃ manyante gauṇaṃ yatnopapāditam

2.279 goyuṣmanmahatāṃ cvyarthe svārthād arthāntare sthitau

arthāntarasya tadbhāvas tatra mukhyo+api dṛśyate

2.280 mahattvaṃ śuklabhāvaṃ ca prakṛtiḥ pratipadyate

bhedenāpekṣitā sā tu gauṇatvasya prasādhikā

2.281 agnisomādayaḥ śabdā ye svarūpapadārthakāḥ

saṃjñibhiḥ saṃprayujyante +aprasiddhes teṣu gauṇatā

2.282 agnidattas tu yo+agniḥ syāt tatra svārthopasarjanaḥ

śabdo dattārthavṛttitvād gauṇatvaṃ pratipadyate

2.283 nimittabhedāt prakrānte śabdavyutpattikarmaṇi

hariścandrādiṣu suṭo bhāvābhāvau vyavasthitau

2.284 ṛṣyādau prāptasaṃskāro yaḥ śabdo+anyena yujyate

tatrāntaraṅgasaṃskāro bāhye+arthe na nivartate

2.285 atyantaviparīto+api yathā yo+artho+avadhāryate

yathāsaṃpratyayaṃ śabdas tatra mukhyaḥ prayujyate

2.286 yady api pratyayādhīnam arthatattvāvadhāraṇam

na sarvaḥ pratyayas tasmin prasiddha iva jāyate

2.287 darśanaṃ salile tulyaṃ mṛgatṛṣṇādidarśanaiḥ

bhedāt tu sparśanādīnāṃ na jalaṃ mṛgatṛṣṇikā

2.288 yad asādhāraṇaṃ kāryaṃ prasiddhaṃ rajjusarpayoḥ

tena bhedaparicchedas tayos tulye+api darśane

2.289 prasiddhārthaviparyāsa- nimittaṃ yac ca dṛśyate

yas tasmāl lakṣyate bhedas tam asatyaṃ pracakṣate

2.290 yac ca nimnonnataṃ citre sarūpaṃ parvatādibhiḥ

na tatra pratighātādi kāryaṃ tadvat pravartate

2.291 sparśaprabandho hastena yathā cakrasya saṃtataḥ

na tathālātacakrasya vicchinnaṃ spṛśyate hi tat

2.292 vapraprākārakalpaiś ca sparśanāvaraṇe yathā

nagareṣu na te tadvad gandharvanagareṣv api

2.293 mṛgapaśvādibhir yāvān mukhyair arthaḥ prasādhyat

tāvān na mṛnmayeṣv asti tasmāt te viṣayaḥ kanaḥ

2.294 mahān āvriyate deśaḥ prasiddhaiḥ parvatādibhiḥ

alpadeśāntarāvasthaṃ pratibimbaṃ tu dṛśyate

2.295 maraṇādinimittaṃ ca yathā mukhyā viṣādayaḥ

na te svapnādiṣu svasya tadvad arthasya sādhakāḥ

2.296 deśakālendriyagatair bhedair yad dṛśyate +anyathā

yathā prasiddhir lokasya tathā tad avasīyate

2.297 yac copaghātajaṃ jñānaṃ yac ca jñānam alaukikam

na tābhyāṃ vyavahāro+asti śabdā lokanibandhanāḥ

2.298 ghaṭādiṣu yathā dīpo yenārthena prayujyate

tato+anyasyāpi sāṃnidhyāt sa karoti prakāśanam

2.299 saṃsargiṣu tathārtheṣu śabdo yena prayujyate

tasmāt prayojakād anyān api pratyāyayaty asau

2.300 nirmanthanaṃ yathāraṇyor agnyartham upapāditam

dhūmam apy anabhipretaṃ janayaty ekasādhanam

2.301 tathā śabdo+api kasmiṃś cit pratyāyye+arthe vivakṣite

avivakṣitam apy arthaṃ prakāśayati saṃnidheḥ

2.302 yathaivātyantasaṃsṛṣṭas tyaktum artho na śakyate

tathā śabdo+api saṃbandhī pravivektuṃ na śakyate

2.303 arthānāṃ saṃnidhāne+api sati caiṣāṃ prakāśane

prayojako+arthaḥ śabdasya rūpābhede+api gamyate

2.304 kva cid guṇapradhānatvam arthānām avivakṣitam

kva cit sāṃnidhyam apy eṣāṃ pratipattāv akāraṇam

2.305 yac cānupāttaṃ śabdena tat kasmiṃś cit pratīyate

kva cit pradhānam evārtho bhavaty anyasya lakṣaṇa

2.306 ākhyātaṃ taddhitārthasya yat kiṃ cid upadarśakam

guṇapradhānabhāvasya tatra dṛṣṭo viparyayaḥ

2.307 nirdeśe liṅgasaṃkhyānāṃ saṃnidhānam akāraṇam

pramāṇam ardhahrasvādāv anupāttaṃ pratīyate

2.308 hrasvasyārdhaṃ ca yad dṛṣṭaṃ tat tasyāsaṃnidhāv api

hrasvasya lakṣaṇārthatvāt tadvad evābhidhīyate

2.309 dīrghaplutābhyāṃ tasya syān mātrayā vā viśeṣaṇam

jāter vā lakṣaṇāya syāt sarvathā saptaparṇavat

2.310 gantavyaṃ dṛśyatāṃ sūrya iti kālasya lakṣaṇe

jñāyatāṃ kāla ity etat sopāyam abhidhīyate

2.311 vidhyaty adhanuṣety atra viśeṣeṇa nidarśyate

sāmānyam āśrayaḥ śakter yaḥ kaś cit pratipādakaḥ

2.312 kākebhyo rakṣyatāṃ sarpir iti bālo+api coditaḥ

upaghātapare vākye na śvādibhyo na rakṣati

2.313 prakṣālane śarāvāṇāṃ sthānanirmārjanaṃ tathā

anuktam api rūpeṇa bhujyaṅgatvāt pratīyate

2.314 vākyāt prakaraṇād arthād aucityād deśakālataḥ

śabdārthāḥ pravibhajyante na rūpād eva kevalāt

2.315 saṃsargo viprayogaś ca sāhacaryaṃ virodhitā

arthaḥ prakaraṇaṃ liṅgaṃ śabdasyānyasya saṃnidhiḥ

2.316 sāmarthyam aucitī deśaḥ kālo vyaktiḥ svarādayaḥ

śabdārthasyānavacchede viśeṣasmṛtihetavaḥ

2.317 bhedapakṣe+api sārūpyād bhinnārthāḥ pratipattṛṣu

niyatā yānty abhivyaktiṃ śabdāḥ prakaraṇādibhiḥ

2.318 nāmākhyātasarūpā ye kāryāntaranibandhanāḥ

śabdā vākyasya teṣv artho na rūpād adhigamyate

2.319 yā pravṛttinivṛttyarthā stutinindāprakalpanā

kuśalaḥ pratipattā tām ayathārthāṃ samīhate

2.320 vidhīyamānaṃ yat karma dṛṣṭādṛṣṭaprayojanam

stūyate sā stutis tasya kartur eva prayojikā

2.321 vyāghrādivyapadeśena yathā bālo nivartyate

asatyo+api tathā kaś cit pratyavāyo+abhidhīyate

2.322 na saṃvidhānaṃ kṛtvāpi pratyavāye tathāvidhe

śāstreṇa pratiṣiddhe+arthe vidvān kaś cit pravartate

2.323 sarpeṣu saṃvidhāyāpi siddhair mantrauṣadhādibhiḥ

nānyathā pratipattavyaṃ na dato gamayed iti

2.324 kva cit tattvasamākhyānaṃ kriyate stutinindayoḥ

tatrāpi ca pravṛttiś ca nivṛttiś copadiśyate

2.325 rūpaṃ sarvapadārthānāṃ vākyārthopanibandhanan

sāpekṣā ye tu vākyārthāḥ padārthair eva te samāḥ

2.326 vākyaṃ tad api manyante yat padaṃ caritakriyam

antareṇa kriyāśabdaṃ vākyāder dvitvadarśanāt

2.327 ākhyātaśabde niyataṃ sādhanaṃ yatra gamyate

tad apy ekaṃ samāptārthaṃ vākyam ity abhidhīya

2.328 śabdavyavahitā buddhir aprayuktapadāśrayā

anumānaṃ tadarthasya pratyaye hetur ucyate

2.329 apare tu padasyaiva tam arthaṃ pratijānate

śabdāntarābhisaṃbandham antareṇa vyavasthitam

2.330 yasminn uccarite śabde yadā yo+arthaḥ pratīyate

tam āhur arthaṃ tasyaiva nānyad arthasya lakṣaṇam

2.331 kriyārthopapadeṣv evaṃ sthānināṃ gamyate kriyā

vṛttau nirādibhiś caivaṃ krāntādyarthaḥ pratīyate

2.332 tāni śabdāntarāṇy eva paryāyā iva laukikāḥ

arthaprakaraṇābhyāṃ tu teṣāṃ svārtho niyamyate

2.333 pratibodhābhyupāyās tu ye taṃ taṃ puruṣaṃ prati

nāvaśyaṃ te+abhisaṃbaddhāḥ śabdā jñeyena vastunā

2.334 asatyāṃ pratipattau vā mithyā vā pratipādane

svair arthair nityasaṃbandhās te te śabdā vyavasthitāḥ

2.335 yathāprakaraṇaṃ dvāram ity asyāṃ karmaṇaḥ śrutau

badhāna dehi vety etad upāyād avagamyate

2.336 tatra sādhanavṛttir yaḥ śabdaḥ sattvanibandhanaḥ

na sa pradhānabhūtasya sādhyasyārthasya vācakaḥ

2.337 svārthamātraṃ prakāśyāsau sāpekṣo vinivartate

arthas tu tasya saṃbandhī prakalpayati saṃnidhim

2.338 pārārthyasyāviśiṣṭatvān na śabdāc chabdasaṃnidhiḥ

nārthāc chabdasya sāṃnidhyaṃ na śabdād arthasaṃnidhiḥ

2.339 naṣṭarūpam ivākhyātam ākṣiptaṃ karmavācinā

yadi prāptaṃ pradhānatvaṃ yugapad bhāvasattvayoḥ

2.340 tais tu nāmasarūpatvam ākhyātasyāsya varṇyate

anvayavyatirekābhyāṃ vyavahāro vibhajyate

2.341 na cāpi rūpāt saṃdehe vācakatvaṃ nivartate

ardhaṃ paśor iti yathā sāmarthyāt tad dhi kalpate

2.342 sarvaṃ sattvapadaṃ śuddhaṃ yadi bhāvanibandhanam

saṃsarge ca vibhakto+asya tasyārtho na pṛthag yadi

2.343 kriyāpradhānam ākhyātaṃ nāmnāṃ sattvapradhānatā

catvāri padajātāni sarvam etad virudhyate

2.344 vākyasya buddhau nityatvam arthayogaṃ ca laukikam

dṛṣṭvā catuṣṭvaṃ nāstīti vadaty audumbarāyaṇaḥ

2.345 vyāptimāṃś ca laghuś caiva vyavahāraḥ padāśrayaḥ

loke śāstre ca kāryārthaṃ vibhāgenaiva kalpitaḥ

2.346 na loke pratipattṝṇām arthayogāt prasiddhayaḥ

tasmād alaukiko vākyād anyaḥ kaś cin na vidyate

2.347 anyatra śrūyamāṇaiś ca liṅgair vākyaiś ca sūcitāḥ

svārthā eva pratīyante rūpābhedād alakṣitāḥ

2.348 utsargavākye yat tyaktam aśabdam iva śabdavat

tad bādhakeṣu vākyeṣu śrutam anyatra gamyate

2.349 brāhmaṇānāṃ śrutir dadhni prakrāntā māṭharād vinā

māṭharas takrasaṃbandhāt tatrācaṣṭe yathārthatām

2.350 anekākhyātayoge+api vākyaṃ nyāyāpavādayoḥ

ekam eveṣyate kaiś cid bhinnarūpam iva sthitam

2.351 niyamaḥ pratiṣedhaś ca vidhiśeṣas tathā sati

dvitīye yo lug ākhyātas taccheṣam alukaṃ viduḥ

2.352 nirākāṅkṣāṇi nirvṛttau pradhānāni parasparam

teṣām anupakāritvāt kathaṃ syād ekavākyatā

2.353 viśeṣavidhinārthitvād vākyaśeṣo+anumīyate

vidheyavan nivartye+arthe tasmāt tulyaṃ vyapekṣaṇam

2.354 saṃjñāśabdaikadeśo yas tasya lopo na vidyate

viśiṣṭarūpā sā saṃjñā kṛtā ca na nivartate

2.355 saṃjñāntarāc ca dattāder nānyā saṃjñā pratīyate

saṃjñinaṃ devadattākhyaṃ dattaśabdaḥ kathaṃ vadet

2.356 sarvair avayavais tulyaṃ saṃbandhaṃ samudāyavat

ke cic chabdasvarūpāṇāṃ manyante sarvasaṃjñibhiḥ

2.357 varṇānām arthavattvaṃ tu saṃjñānāṃ saṃjñibhir bhavet

saṃbaddho+avayavaḥ saṃjñā- praviveke na kalpate

2.358 sarvasvarūpair yugapat saṃbandhe sati saṃjñinaḥ

naikadeśasarūpebhyas tatpratyāyanasaṃbhavaḥ

2.359 ekadeśāt tu saṃghāte keṣāṃ cij jāyate smṛtiḥ

smṛtes tu viṣayāc chabdāt saṃghātārthaḥ pratīyate

2.360 ekadeśāt smṛtir bhinne saṃghāte niyatā katham

kathaṃ pratīyamānaḥ syāc chabdo+arthasyābhidhāyakaḥ

2.361 ekadeśasarūpās tu tais tair bhedaiḥ samanvitāḥ

anuniṣpādinaḥ śabdāḥ saṃjñāsu samavasthitāḥ

2.362 sādhāraṇatvāt saṃdigdhāḥ sāmarthyān niyatāśrayāḥ

teṣāṃ ye sādhavas teṣu śāstre lopādi śiṣyate

2.363 tulyāyām anuniṣpattau jye-drā-ghā ity asādhavaḥ

na hy anvākhyāyake śāstre teṣu dattādivat smṛtiḥ

2.364 kṛtaṇatvāś ca ye śabdā nityāḥ kharaṇasādayaḥ

ekadravyopadeśitvāt tān sādhūn saṃpracakṣate

2.365 gotrāṇy eva tu tāny āhuḥ saṃjñāśaktisamanvayāt

nimittāpekṣaṇaṃ teṣu svārthe nāvaśyam iṣyate

2.366 vyavahārāya niyamaḥ saṃjñānāṃ saṃjñini kva cit

nitya eva tu saṃbandho ḍitthādiṣu gavādivat

2.367 kṛtakatvād anityatvaṃ saṃbandhasyopapadyate

saṃjñāyāṃ sā hi puruṣair yathākāmaṃ niyujyate

2.368 yathā hi pāṃsulekhānāṃ bālakair madhurādayaḥ

saṃjñāḥ kriyante sarvāsu saṃjñāsv eṣaiva kalpanā

2.369 vṛddhyādīnāṃ ca śāstre+asmiñ śaktyavacchedalakṣaṇaḥ

akṛtrimo hi saṃbandho viśeṣaṇaviśeṣyavat

2.370 saṃjñā svarūpam āśritya nimitte sati laukikī

kā cit pravartate kā cin nimittāsaṃnidhāv api

2.371 śāstre+api mahatī saṃjñā svarūpopanibandhanā

anumānaṃ nimittasya saṃnidhāne pratīyate

2.372 āvṛtter anumānaṃ vā sārūpyāt tatra gamyate

śabdabhedānumānaṃ vā śaktibhedasya vā gatiḥ

2.373 kva cid viṣayabhedena kṛtrimā vyavatiṣṭhate

saṃkhyāyām ekaviṣayaṃ vyavasthānaṃ dvayor api

2.374 viṣayaṃ kṛtrimasyāpi laukikaḥ kva cid uccaran

vyāpnoti dūrāt saṃbuddhau tathā hi grahaṇaṃ dvayoḥ

2.375 saṅghaikaśeṣadvandveṣu ke cit sāmarthyalakṣaṇam

pratyāśrayam avasthānaṃ kriyāṇāṃ pratijānate

2.376 bhojanaṃ phalarūpābhyām ekaikasmin samāpyate

anyathā hi vyavasthāne na tadarthaḥ prakalpate

2.377 annādānādirūpāṃ ca sarve tṛptiphalāṃ bhujim

pratyekaṃ pratipadyante na tu nāṭyakriyām iva

2.378 pādyavat sā vibhāgena sāmarthyād avatiṣṭhate

bhujiḥ karoti bhujyarthaṃ na tantreṇa pradīpavat

2.379 dṛśyādis tu kriyaikāpi tathābhūteṣu karmasu

āvṛttim antareṇāpi samudāyāśrayā bhavet

2.380 bhinnavyāpārarūpāṇāṃ vyavahārādidarśane

kartṝṇāṃ darśanaṃ bhinnaṃ saṃbhūyārthasya sādhakam

2.381 lakṣyasya lokasiddhatvāc chāstre liṅgasya darśanāt

arthiṣv ādaikṣu bhedena vṛddhisaṃjñā samāpyate

2.382 śatādānapradhānatvād daṇḍane śatakarmake

arthināṃ guṇabhede+api saṃkhyeyo+artho na bhidyate

2.383 saṅghasyaiva vidheyatvāt kāryavat pratipādane

tatra tantreṇa saṃbandhaḥ samāsābhyastasaṃjñayoḥ

2.384 lakṣaṇārthā śrutir yeṣāṃ kāṃ cid eva kriyāṃ prati

tair vyastaiś ca samastaiś ca sa dharma upalakṣyate

2.385 vṛṣalair na praveṣṭavyam ity etasmin gṛhe yathā

pratyekaṃ saṃhatānāṃ ca praveśaḥ pratiṣidhyate

2.386 saṃbhūya tv arthalipsādi- pratiṣedhopadeśane

pṛthag apratiṣiddhatvāt pravṛttir na virudhyate

2.387 vyavāyalakṣaṇārthatvād aṭkupvāṅādibhis tathā

pratyekaṃ vā samastair vā ṇatvaṃ na pratiṣidhyate

2.388 anugrahārthā bhoktṝṇāṃ bhujir ārabhyate yadā

deśakālādyabhedena nānugṛhṇāti tān asau

2.389 pātrādibhedān nānātvaṃ yasyaikasyopadiśyate

viparyaye vā bhinnasya tasyaikatvaṃ prakalpyate

2.390 saṃhatyāpi ca kurvāṇā bhedena pratipāditāḥ

svaṃ svaṃ bhojyaṃ vibhāgena prāptaṃ saṃbhūya bhuñjate

2.391 vīpsāyā viṣayābhāvād virodhād anyasaṃkhyayā

dvidhā samāptyayogāc ca śataṃ saṅghe+avatiṣṭhate

2.392 bhujir dvandvaikaśeṣābhyāṃ yatrānyaiḥ saha śiṣyate

tatrāpi lakṣaṇārthatvād dvidhā vākyaṃ samāpyate

2.393 vākyāntarāṇāṃ pratyekaṃ samāptiḥ kaiś cid iṣyate

rūpāntareṇa yuktānāṃ vākyānāṃ tena saṃgrahaḥ

2.394 na vākyasyābhidheyāni bhedavākyāni kāni cit

tasmiṃs tūccarite bhedāṃs tathānyān pratipadyate

2.395 yeṣāṃ samasto vākyārthaḥ pratibhedaṃ samāpyate

teṣāṃ tadānīṃ bhinnasya kiṃ padārthasya sattayā

2.396 atha tair eva janitaḥ so+artho bhinneṣu vartate

pūrvasyārthasya tena syād virodhaḥ saha vā sthitiḥ

2.397 sahasthitau virodhitvaṃ syād viśiṣṭāviśiṣṭayoḥ

vyabhicārī tu saṃbandhas tyāge+arthasya prasajyate

2.398 ekaḥ sādhāraṇo vācyaḥ pratiśabdam avasthitaḥ

saṅghe saṅghiṣu cārthātmā saṃnidhānanideśakaḥ

2.399 yathā sādhāraṇe svatvaṃ tyāgasya ca phalaṃ dhane

prītiś cāvikalā tadvat saṃbandho+arthena tadvatām

2.400 varṇānām arthavattāyāṃ tenaivārthena tadvati

samudāye na caikatvaṃ bhedena vyavatiṣṭhate

2.401 ekenaiva pradīpena sarve sādhāraṇaṃ dhanam

paśyanti tadvad ekena supā saṃkhyābhidhīyate

2.402 nārthavattā pade varṇe vākye caivaṃ viśiṣyate

abhyāsāt prakramo+anyas tu viruddha iva dṛśyate

2.403 viniyogād ṛte śabdo na svārthasya prakāśakaḥ

arthābhidhānasaṃbandham uktidvāraṃ pracakṣate

2.404 yathā praṇihitaṃ cakṣur darśanāyopakalpate

tathābhisaṃhitaḥ śabdo bhavaty arthasya vācakaḥ

2.405 kriyāvyavetaḥ saṃbandho dṛṣṭaḥ karaṇakarmaṇoḥ

abhidhāniyamas tasmād abhidhānābhidheyayoḥ

2.406 bahuṣv ekābhidhāneṣu sarveṣv ekārthakāriṭu

yat prayoktābhisaṃdhatte śabdas tatrāvatiṣṭhate

2.407 āmnāyaśabdān abhyāse ke cid āhur anarthakān

svarūpamātravṛttiṃś ca pareṣāṃ pratipādane

2.408 abhidhānakriyāyogād arthasya pratipādakān

niyogabhedān manyante tān evaikatvadarśinaḥ

2.409 teṣām atyantanānātvaṃ nānātvavyavahāriṇaḥ

akṣādīnām iva prāhur ekajātisamanvayāt

2.410 prayogād abhisaṃdhānam anyad eṣu na vidyate

viṣaye yataśaktitvāt sa tu tatra vyavasthitaḥ

2.411 nānātvasyaiva saṃjñānam arthaprakaraṇādibhiḥ

na jātv arthāntare vṛttir anyārthānāṃ kathaṃ ca na

2.412 padarūpaṃ ca yad vākyam astitvopanibandhanam

kāmaṃ vimarśas tatrāyaṃ na vākyāvayave pade

2.413 yathaivānarthakair varṇair viśiṣṭo+artho +abhidhīyate

padair anarthakair evaṃ viśiṭṭo+artho+abhidhīyate

2.414 yad antarāle jñānaṃ tu padārtheṣūpajāyate

pratipatter upāyo+asau prakramānavadhāraṇāt

2.415 pūrvair arthair anugato yathārthātmā paraḥ paraḥ

saṃsarga eva prakrāntas tathānyeṣv arthavastuṣu

2.416 aṅgīkṛte tu keṣāṃ cit sādhyenārthena sādhane

ādhāraniyamārthaiva sādhanānāṃ punaḥ śrutiḥ

2.417 ādhāre niyamābhāvāt tadākṣepo na vidyate

sāmarthyāt saṃbhavas tasya śrutis tv anyanivṛttaye

2.418 kriyā kriyāntarād bhinnā niyatādhārasādhanā

prakrāntā pratipattṝṇāṃ bhedāḥ saṃbodhahetavaḥ

2.419 avibhāgaṃ tu śabdebhyaḥ kramavadbhyo +apadakramam

prakāśate tadanyeṣāṃ vākyaṃ vākyārtha eva ca

2.420 svarūpaṃ vidyate yasya tasyātmā na nirūpyate

nāsti yasya svarūpaṃ tu tasyaivātmā nirūpyate

2.421 aśabdam apare+arthasya rūpanirdhāraṇaṃ viduḥ

arthāvabhāsarūpā ca śabdebhyo jāyate smṛtiḥ

2.422 anyathaivāgnisaṃbandhād dāhaṃ dagdho +abhimanyate

anyathā dāhaśabdena dāhārthaḥ saṃpratīyate

2.423 pṛthaṅniviṣṭatattvānāṃ pṛthagarthānupātinām

indriyāṇāṃ yathā kāryam ṛte dehān na kalpate

2.424 tathā padānāṃ sarveṣāṃ pṛthagarthaniveśinām

vākyebhyaḥ pravibhaktānām arthavattā na vidyate

2.425 saṃsargarūpaṃ saṃsṛṣṭeṣv arthavastuṣu gṛhyate

nātropākhyāyate tattvam apadārthasya darśanāt

2.426 darśanasyāpi yat satyaṃ na tathā darśanaṃ sthitam

vastu saṃsargarūpeṇa tad arūpaṃ nirūpyate

2.427 astitvenānuṣakto vā nivṛttyātmani vā sthitaḥ

artho+abhidhīyate yasmād ato vākyaṃ prayujyate

2.428 kriyānuṣaṅgeṇa vinā na padārthaḥ pratīyate

satyo vā viparīto vā vyavahāre na so+asty ataḥ

2.429 sad ity etat tu yad vākyaṃ tad abhūd asti neti vā

kriyābhidhānasaṃbandham antareṇa na gamyate

2.430 ākhyātapadavācye+arthe sādhanopanibandhane

vinā sattvābhidhānena nākāṅkṣā vinivartate

2.431 prādhānyāt tu kriyā pūrvam arthasya pravibhajyate

sādhyaprayuktāny aṅgāni phalaṃ tasya prayojakam

2.432 prayoktaivābhisaṃdhatte sādhyasādhanarūpatām

arthasya cābhisaṃbandha- kalpanāṃ prasamīhate

2.433 pacikriyāṃ karotīti karmatvenābhidhīyate

paktiḥ karaṇarūpaṃ tu sādhyatvena pratīyate

2.434 yo+aṃśo yenopakāreṇa prayoktṝṇāṃ vivakṣitaḥ

arthasya sarvaśaktitvāt sa tathaiva vyavasthitaḥ

2.435 ārādvṛttiṣu saṃbandhaḥ kadā cid abhidhīyate

āśliṣṭo yo+anupaśliṣṭaḥ sa kadā cit pratīyate

2.436 saṃsṛṣṭānāṃ vibhaktatvaṃ saṃsargaś ca vivekinām

nānātmakānām ekatvaṃ nānātvaṃ ca viparyaye

2.437 sarvātmakatvād arthasya nairātmyād vā vyavasthitam

atyantayataśaktitvāc chabda eva nibandhanam

2.438 vastūpalakṣaṇaḥ śabdo nopakārasya vācakaḥ

na svaśaktiḥ padārthānāṃ saṃspraṣṭuṃ tena śakyate

2.439 saṃbandhidharmā saṃyogaḥ svaśabdenābhidhīyate

saṃbandhaḥ samavāyas tu saṃbandhitvena gamyate

2.440 lakṣaṇād vyavatiṣṭhante padārthā na tu vastutaḥ

upakārāt sa evārthaḥ kathaṃ cid anugamyate

2.441 vākyārtho yo+abhisaṃbandho na tasyātmā kva cit sthitaḥ

vyavahāre padārthānāṃ tam ātmānaṃ pracakṣate

2.442 padārthe samudāye vā samāpto naiva vā kva cit

padārtharūpabhedena tasyātmā pravibhajyate

2.443 anvākhyānāya yo bhedaḥ pratipattinibandhanam

sākāṅkṣāvayavaṃ bhede tenānyad upavarṇyate

2.444 anekaśakter ekasya pravibhāgo+anugamyate

ekārthatvaṃ hi vākyasya mātrayāpi pratīyate

2.445 saṃpratyayārthād bāhyo+arthaḥ sann asan vā vibhajyate

bāhyīkṛtya vibhāgas tu śaktyapoddhāralakṣaṇaḥ

2.446 pratyayārthātmaniyatāḥ śaktayo na vyavasthitāḥ

anyatra ca tato rūpaṃ na tāsām upalabhyate

2.447 bahuṣv api tiṅanteṣu sākāṅkṣeṣv ekavākyatā

tiṅā tiṅbhyo nighātasya paryudāsas tathārthavān

2.448 ekatiṅ yasya vākyaṃ tu śāstre niyatalakṣaṇam

tasyātiṅgrahaṇenārtho vākyabhedān na vidyate

2.449 tiṅantāntarayukteṣu yuktayukteṣu vā punaḥ

mṛgaḥ paśyata yātīti bhedābhedau na tiṣṭhataḥ

2.450 itikartavyatārthasya sāmarthyād yatra kāṅkṣyate

aśabdalakṣaṇākāṅkṣaṃ samāptārthaṃ tad ucyate

2.451 tattvānvākhyānamātre tu yāvān artho+anuṣajyate

vināpi tatprayogeṇa śruter vākyaṃ samāpyate

2.452 caṅkramyamāṇo+adhīṣvātra japaṃś caṅkramaṇaṃ kuru

tādarthyasyāviśeṣe+api śabdādbhedaḥ pratīyate

2.453 phalavantaḥ kriyābhedāḥ kriyāntaranibandhanāḥ

asaṃkhyātāḥ kramoddeśair ekākhyātanidarśitāḥ

2.454 nivṛttabhedā sarvaiva kriyākhyāte+abhidhīyate

śruter aśakyā bhedānāṃ pravibhāgaprakalpanā

2.455 aśvamedhena yakṣyante rājānaḥ sattram āsate

brāhmaṇā iti nākhyāta- rūpād bhedaḥ pratīyate

2.456 sakṛc chrutā saptadaśasv anāvṛttāpi yā kriyā

prājāpatyeṣu sāmarthyāt sā bhedaṃ pratipadyate

2.457 devadattādiṣu bhujiḥ pratyekam avatiṣṭhate

pratisvatantraṃ vākyaṃ vā bhedena pratipadyate

2.458 uccāraṇe tu vākyānām anyad rūpaṃ na gṛhyate

pratipattau tu bhinnānām anyad rūpaṃ pratīyate

2.459 ekaṃ grahaṇavākyaṃ ca sāmānyenābhidhīyate

kartarīti yathā tac ca paśvādiṣu vibhajyate

2.460 yady ākāṅkṣā nivarteta tadbhūtasya sakṛc chrutau

naivānyenābhisaṃbandhaṃ tad upeyāt kathaṃ ca na

2.461 ekarūpam anekārthaṃ tasmād upanibandhanam

yonir vibhāgavākyānāṃ tebhyo+ananyad iva sthitam

2.462 kva cit kriyā vyaktibhāgair upakāre pravartate

sāmānyabhāga evāsyāḥ kva cid arthasya sādhakaḥ

2.463 kālabhinnāś ca ye bhedā ye cāpy uṣṭrāsikādiṣu

prakrame jātibhāgasya śabdātmā tair na bhidyate

2.464 ekasaṃkhyeṣu bhedeṣu bhinnā jātyādibhiḥ kriyāḥ

bhedena viniyujyante tacchabdasya sakṛc chrutau

2.465 akṣādiṣu yathā bhinnā bhakṣibhañjidivikriyāḥ

prayogakālābhede+api pratibhedaṃ pṛthak sthitāḥ

2.466 akṣāṇāṃ tantriṇāṃ tantram upāyas tulyarūpatā

eṣāṃ kramo vibhaktānāṃ tannibaddhā sakṛc chrutiḥ

2.467 dvāv apy upāyau śabdānāṃ prayoge samavasthitau

kramo vā yaugapadyaṃ vā yau loko nātivartate

2.468 krame vibhajyate rūpaṃ yaugapadye na bhidyate

kriyā tu yaugapadye+api kramarūpānupātinī

2.469 bhedasaṃsargaśaktī dve śabdād bhinne iva sthite

yaugapadye+apy anekena prayoge bhidyate śrutiḥ

2.470 abhinno rūpabhedena ya eko+artho vivakṣitaḥ

tasyāvayavadharmeṇa samudāyo+anugṛhyate

2.471 bhedanirvacane tv asya pratyekaṃ vā samāpyate

śrutir vacanabhinnā vā vākyabhede+avatiṣṭhate

2.472 tatraikavacanānto vā so+akṣaśabdaḥ prayujyate

pratyekaṃ vā bahutvena pravibhāgo yathāśruti

2.473 dviṣṭhāni yāni vākyāni teṣv apy ekatvadarśinām

anekaśakter ekasya svaśaktiḥ pravibhajyate

2.474 atyantabhinnayor vā syāt prayoge tantralakṣaṇaḥ

upāyas tatra saṃsargaḥ pratipattṛṣu bhidyate

2.475 bhedenādhigatau pūrvaṃ śabdau tulyaśrutī punaḥ

tantreṇa pratipattāraḥ prayoktrā pratipāditāḥ

2.476 ekasyāpi vivakṣāyām anuniṣpadyate paraḥ

vinābhisaṃdhinā śabdaḥ śaktirūpaḥ prakāśate

2.477 anekā śaktir ekasya yugapac chrūyate kva cit

agniḥ prakāśadāhābhyām ekatrāpi niyujyate

2.478 āvṛttiśaktibhinnārthe vākye sakṛd api śrute

liṅgād vā tantradharmād vā vibhāgo vyavatiṣṭhate

2.479 saṃprasāraṇasaṃjñāyāṃ liṅgābhyāṃ varṇavākyayoḥ

pravibhāgas tathā sūtra ekasminn eva jāyate

2.480 tathā dvirvacane+acīti tantropāyād alakṣaṇaḥ

ekaśeṣeṇa nirdeśo bhāṣya eva pradarśitaḥ

2.481 prāyeṇa saṃkṣeparucīn alpavidyāparigrahān

saṃprāpya vaiyākaraṇān saṃgrahe+astam upāgate

2.482 kṛte+atha pātañjalinā guruṇā tīrthadarśinā

sarveṣāṃ nyāyabījānāṃ mahābhāṣye nibandhane

2.483 alabdhagādhe gāmbhīryād uttāna iva sauṣṭhavāt

tasminn akṛtabuddhīnāṃ naivāvāsthita niścayaḥ

2.484 vaijisaubhavaharyakṣaiḥ śuṣkatarkānusāribhiḥ

ārṣe viplāvite granthe saṃgrahapratikañcuke

2.485 yaḥ pātañjaliśiṣyebhyo bhraṣṭo vyākaraṇāgamaḥ

kālena dākṣiṇātyeṣu granthamātro vyavasthitaḥ

2.486 parvatād āgamaṃ labdhvā bhāṣyabījānusāribhiḥ

sa nīto bahuśākhatvaṃ cāndrācāryādibhiḥ punaḥ

2.487 nyāyaprasthānamārgāṃs tān abhyasya svaṃ ca darśanam

praṇīto guruṇāsmākam ayam āgamasaṃgrahaḥ

2.488 vartmanām atra keṣāṃ cid vastumātram udāhṛtam

kāṇḍe tṛtīye nyakṣeṇa bhaviṣyati vicāraṇā

2.489 prajñā vivekaṃ labhate bhinnair āgamadarśanaiḥ

kiyad vā śakyam unnetuṃ svatarkam anudhāvatā

2.490 tat tad utprekṣamāṇānāṃ purāṇair āgamair vinā

anupāsitavṛddhānāṃ vidyā nātiprasīdati

iti bhartṛharikṛte vākyapadīye vākyakāṇḍaṃ samāptam

Padakāṇḍam

3.1. jātisamuddeśaḥ

3.1.1 dvidhā kaiś cit padaṃ bhinnaṃ caturdhā pañcadhāpi vā

apoddhṛtyaiva vākyebhyaḥ prakṛtipratyayādivat

3.1.2 padārthānām apoddhāre jātir vā dravyam eva vā

padārthau sarvaśabdānāṃ nityāv evopavarṇitau

3.1.3 keṣāṃ cit sāhacaryeṇa jātiḥ śaktyupalakṣaṇam

khadirādiṣv aśakteṣu śaktaḥ pratinidhīyate

3.1.4 asvātantryaphalo bandhiḥ pramāṇādīva śiṣyate

ato jātyabhidhāne+api śaktihīnaṃ na gṛhyate

3.1.5 saṃśleṣamātraṃ badhnātir yadi syāt tu vivakṣitaḥ

śaktyāśraye tato liṅgaṃ pramāṇādyanuśāsanam

3.1.6 svajātiḥ prathamaṃ śabdaiḥ sarvair evābhidhīyate

tato+arthajātirūpeṣu tadadhyāropakalpanā

3.1.7 yathā rakte guṇe tattvaṃ kaṣāye vyapadiśyate

saṃyogisaṃnikarṣāc ca vastrādiṣv api gṛhyate

3.1.8 tathā śabdārthasaṃbandhāc chabde jātir avasthitā

vyapadeśe+arthajātīnāṃ jātikāryāya kalpate

3.1.9 jātjśabdaikaśeṣe sā jātīnāṃ jātir iṣyate

śabdajātaya ity atra tajjātiḥ śabdajātiṣu

3.1.10 yā śabdajātiśabdeṣu śabdebhyo bhinnalakṣaṇā

jātiḥ sā śabdajātitvam avyatikramya vartate

3.1.11 arthajātyabhidhāne+api sarve jātyabhidhāyinaḥ

vyāpāralakṣaṇā yasmāt padārthāḥ samavasthitāḥ

3.1.12 jātau padārthe jātir vā viseṣo vāpi jātivat

śabdair apekṣyate yasmād atas te jātivācinaḥ

3.1.13 dravyadharmā padārthe tu dravye sarvo+artha ucyate

dravyadharmāśrayād dravyam ataḥ sarvo+artha iṣyate

3.1.14 anupravṛttidharmo vā jātiḥ syāt sarvajātiṣu

vyāvṛttidharmasāmānyaṃ viśeṣe jātir iṣyate

3.1.15 saṃyogidharmabhedena deśe ca parikalpite

teṣu deśeṣu sāmānyam ākāśasyāpi vidyate

3.1.16 adeśānāṃ ghaṭādīnāṃ deśāḥ saṃbandhino yathā

ākāśasyāpy adeśasya deśāḥ saṃyoginas tathā

3.1.17 bhinnavastvāśrayā buddhiḥ saṃyogiṣv anuvartate

samavāyiṣu bhedasya grahaṇaṃ vinivartate

3.1.18 ataḥ saṃyogideśānāṃ gauṇatvaṃ parikalpyate

avivekāt pradeśebhyo mukhyatvaṃ samavāyinām

3.1.19 anupravṛttirūpā yā prakhyā tām ākṛtiṃ viduḥ

ke cid vyāvṛttirūpāṃ tu dravyatvena pracakṣate

3.1.20 bhinnā iti paropādhir abhinnā iti vā punaḥ

bhāvātmasu prapañco+ayaṃ saṃsṛṣṭeṣv eva jāyate

3.1.21 naikatvaṃ nāpi nānātvaṃ na sattvaṃ na ca nāstitā

ātmatattveṣu bhāvānām asaṃsṛṣṭeṣu vidyate

3.1.22 sarvaśaktyātmabhūtatvam ekasyaiveti nirṇaye

bhāvānām ātmabhedasya kalpanā syād anarthikā

3.1.23 tasmād dravyādayaḥ sarvāḥ śaktayo bhinnalakṣaṇāḥ

saṃsṛṣṭāḥ puruṣārthasya sādhikā na tu kevalāḥ

3.1.24 yathaiva cendriyādīnām ātmabhūtā samagratā

tathā saṃbandhisaṃbandha- saṃsarge+api pratīyate

3.1.25 na tad utpadyate kiṃ cid yasya jātir na vidyate

ātmābhivyaktaye jātiḥ kāraṇānāṃ prayojikā

3.1.26 kāraṇeṣu padaṃ kṛtvā nityānityeṣu jātayaḥ

kva cit kāryeṣv abhivyaktim upayānti punaḥ punaḥ

3.1.27 nirvartyamānaṃ yat karma jātis tatrāpi sādhanam

svāśrayasyābhinicpattyai sā kriyāyāḥ prayojikā

3.1.28 vidhau vā pratiṣedhe vā brāhmaṇatvādi sādhanam

vyaktyāśritāśritā jāteḥ saṃkhyājātir viśeṣikā

3.1.29 yathā jalādibhir vyaktaṃ mukham evābhidhīyate

tathā dravyair abhivyaktā jātir evābhidhīyate

3.1.30 yathendriyagato bheda indriyagrahaṇād ṛte

indriyārtheṣvadṛśyo+api jñānabhedāya kalpate

3.1.31 tathātmarūpagrahaṇāt keṣāṃ cid vyaktayo vinā

sāmānyajñānabhedānām upayānti nimittatām

3.1.32 satyāsatyau tu yau bhāgau pratibhāvaṃ vyavasthitau

satyaṃ yat tatra sā jātir asatyā vyaktayaḥ smṛtāḥ

3.1.33 saṃbandhibhedāt sattaiva bhidyamānā gavādiṣu

jātir ity ucyate tasyāṃ sarve śabdā vyavasthitāḥ

3.1.34 tāṃ prātipadikārthaṃ ca dhātvarthaṃ ca pracakṣate

sā nityā sā mahān ātmā tām āhus tvatalādayaḥ

3.1.35 prāptakramā viśeṣeṣu kriyā saivābhidhīyate

kramarūpasya saṃhāre tat sattvam iti kathyate

3.1.36 saiva bhāvavikāreu ṣaḍ avasthāḥ prapadyate

krameṇa śaktibhiḥ svābhir evaṃ pratyavabhāsate

3.1.37 ātmabhūtaḥ kramo+apy asyā yatredaṃ kāladarśanam

paurvāparyādirūpeṇa pravibhaktam iva sthitam

3.1.38 tirobhāvābhyupagame bhāvānāṃ saiva nāstitā

labdhakrame tirobhāve naśyatīti pratīyate

3.1.39 pūrvasmāt pracyutā dharmād aprāptā cottaraṃ padam

tadantarāle bhedānām āśrayāj janma kathyate

3.1.40 āśrayaḥ svātmamātrā vā bhāvā vā vyatirekiṇaḥ

svaśaktayo vā sattāyā bhedadarśanahetavaḥ

3.1.41 pṛthivyādiṣv abhivyaktau na saṃsthānam apekṣate

anucchinnāśrayāj jātir anitye+apy āśraye sthitā

3.1.42 anucchedyāśrayām eke sarvāṃ jātiṃ pracakṣate

na yaugapadyaṃ pralaye sarvasyeti vyavasthitāḥ

3.1.43 prakṛtau pravilīneṣu bhedeṣv ekatvadarśinām

dravyasattvaṃ prapadyante svāśrayā eva jātayaḥ

3.1.44 brāhmaṇatvādayo bhāvāḥ sarvaprāṇiṣv avasthitāḥ

abhivyaktāḥ svakāryāṇāṃ sādhakā ity api smṛtiḥ

3.1.45 citrādiṣv apy abhivyaktir jātīnāṃ kaiś cid iṣyate

prāṇyāśritās tu tāḥ prāptau nimittaṃ puṇyapāpayoḥ

3.1.46 jñānaṃ tv asmadviśiṣṭānāṃ tāsu sarvendriyaṃ viduḥ

abhyāsān maṇirūpyādi- viśeṣeṣv iva tadvidām

3.1.47 jātyutpalādigandhādau bhedatattvaṃ yad āśritam

tad bhāvapratyayair loke +anityatvān nābhidhīyate

3.1.48 asvaśabdābhidhānās tu narasiṃhādijātayaḥ

sarūpāvayavevānyā tāsu śrutir avasthitā

3.1.49 jātyavasthāparicchede saṃkhyā saṃkhyātvam eva vā

viprakarṣe+api saṃsargād upakārāya kalpate

3.1.50 lakṣaṇā śabdasaṃskāre vyāpāraḥ kāryasiddhaye

saṃkhyākarmādiśaktīnāṃ śrutisāmye+api dṛśyate

3.1.51 na vinā saṃkhyayā kaś cit sattvabhūto+artha ucyate

ataḥ sarvasya nirdeśe saṃkhyā syād avivakṣitā

3.1.52 ekatvaṃ vā bahutvaṃ vā keṣāṃ cid avivakṣitam

tad dhi jātyabhidhānāya dvitvaṃ tu syād vivakṣitam

3.1.53 yady etau vyādhitau syātāṃ deyaṃ syād idam auṣadham

ity evaṃ lakṣaṇe+arthasya dvitvaṃ syād avivakṣitam

3.1.54 ekādiśabdavācyāyāḥ karmasv aṅgatvam iṣyate

saṃkhyāyāḥ khanati dvābhyām iti rūpād dhi sāśritā

3.1.55 yajeta paśunety atra saṃskārasyāpi saṃbhave

yathā jātis tathaikatvaṃ sādhanatvena gamyate

3.1.56 liṅgāt tu syād dvitīyādes tad ekatvaṃ vivakṣitam

ekārthaviṣayatve ca talliṅgaṃ jātisaṃkhyayoḥ

3.1.57 anyatrāvihitasyaiva sa vidhiḥ prathamaṃ paśoḥ

kriyāyām aṅgabhāvaś ca tat tv etasmād vivakṣitam

3.1.58 grahās tv anyatra vihitā bhinnasaṃkhyāḥ pṛthak pṛthak

prājāpatyā navety evam- ādibhedasamanvitāḥ

3.1.59 aṅgatvena pratītānāṃ saṃmārge tv aṅgināṃ punaḥ

nirdeśaṃ prati yā saṃkhyā sā kathaṃ syād vivakṣitā

3.1.60 nānyatra vidhir astīti saṃskāro nāpi cāṅgitā

hetuḥ saṃkhyāvivakṣāyā yatnāt sā hi vivakṣitā

3.1.61 saṃmārjane viśeṣaś ca na grahe kva cid āśritaḥ

vihītās te ca saṃskāryāḥ sarveṣām āśrayas tataḥ

3.1.62 pratyāśrayaṃ samāptāyāṃ jātāv ekena cet kriyā

paśunā na prakalpeta tat syād eva prakalpanam

3.1.63 ekena ca prasiddhāyāṃ kriyāyāṃ yadi saṃbhavāt

paśvantaram upādeyam upādānam anarthakam

3.1.64 yathaivāhitagarbhāyāṃ garbhādhānam anarthakam

tathaikena prasiddhāyāṃ paśvantaram anarthakam

3.1.65 tāvatārthasya siddhatvād ekatvasyāvyatikramam

ke cid icchanti na tv atra saṃkhyāṅgatvena gṛhyate

3.1.66 dvitīyādi tu yal liṅgam uktanyāyānuvādi tat

nasaṃkhyā sādhanatvena jātivat tena gamyate

3.1.67 anvayavyatirekābhyāṃ saṃkhyābhyupagame sati

yuktaṃ yat sādhanatvaṃ syān na tv anyārthopalakṣaṇam

3.1.68 sādhanatve padārthasya sāmarthyaṃ na prahīyate

saṃkhyāvyāpāradharmo+atas tena liṅgena gamyate

3.1.69 apūrvasya vidheyatvāt prādhānyam avasīyate

vihitasya parārthatvāc cheṣabhāvaḥ pratīyate

3.1.70 saṃmārgasya vidheyatvād anyatra vihite grahe

vidhivākye śrutā saṃkhyā lakṣaṇāyāṃ na bādhyate

3.1.71 vidhivākyāntare saṃkhyā paśor nāsti virodhinī

tasmāt saguṇa evāsau sahaikatvena gamyate

3.1.72 nirjñātadravyasaṃbandhe yaḥ karmaṇy upadiśyate

guṇas tenārthitā tasya dravyeṇeva pratīyate

3.1.73 kaś cid eva guṇo dravye yathā sāmarthyalakṣaṇaḥ

ādhāro+api guṇasyaivaṃ prāptaḥ sāmarthyalakṣaṇaḥ

3.1.74 tayos tu pṛthagarthitve saṃbandho yaḥ pratīyate

na tasminn upaghāto+asti kalpyam anyan na cāśrutam

3.1.75 kriyayā yo+abhisaṃbandhaḥ sa śrutiprāpitas tayoḥ

āśrayāśrayiṇor vākyān niyamas tv avatiṣṭhate

3.1.76 tatra dravyaguṇābhāve pratyekaṃ syād vikalpanam

śrutiprāpto hi saṃbandho balavān vākyalakṣaṇāt

3.1.77 yadā tu jātiḥ śaktir vā kriyāṃ praty upadiśyate

sāmarthyāt saṃnidhīyete tatra dravyaguṇau tadā

3.1.78 jātīnāṃ ca guṇānāṃ ca tulye+aṅgatve kriyāṃ prati

guṇāḥ pratinidhīyante chāgādīnāṃ na jātayaḥ

3.1.79 vyaktiśakteḥ samāsannā jātayo na tathā guṇāḥ

sākṣād dravyaṃ kriyāyogi guṇas tasmād vikalpate

3.1.80 sāmyenānyatarābhāve vikalpaḥ kaiś cid iṣyate

atadguṇo+ataś chāgaḥ syān meṣo vā tadguṇo bhavet

3.1.81 jāter āśritasaṃkhyāyāḥ pravṛttir upalabhyate

saṃkhyāviśeṣam utsṛjya kva cit saiva pravartate

3.1.82 parāṅgabhūtaṃ sāmānyaṃ yujyate dravyasaṃkhyayā

svārthaṃ pravartamānaṃ tu na saṃkhyām avalambate

3.1.83 yajeta paśunety atra yajyarthāyāṃ paśuśrutau

kṛtārthaikena paśunā pradhānaṃ bhavati kriyā

3.1.84 yāvatāṃ saṃbhavo yasya sa kuryāt tāvatāṃ yadi

ālambhanaṃ guṇais tena pradhānaṃ syāt prayojitam

3.1.85 saṃmṛjyamānatantre tu grahe yatra kriyāśrutiḥ

saṃkhyāviśeṣagrahaṇaṃ naiva tatrādriyāmahe

3.1.86 śiṣyamāṇapare vākye yad ekagrahaṇaṃ kṛtam

śeṣe viśiṣṭasaṃkhye+api vyaktaṃ talliṅgadarśanam

3.1.87 samāsapratyayavidhau yathā nipatitā śrutiḥ

guṇānāṃ paratantrāṇāṃ nyāyenaivopapadyate

3.1.88 guṇe+api nāṅgīkriyate pradhānāntarasiddhaye

saṃkhyā kartā tathā karmaṇy aviśiṣṭaḥ pratīyate

3.1.89 yasyānyasya prasaktasya niyamārthā punaḥ śrutiḥ

sarūpasamudāyāt tu vibhaktir yā vidhīyate

3.1.90 nivṛttau caritārthatvāt saṃkhyā tatrāvivakṣitā

ekas tatrārthavān siddhaḥ samudāyasya vācakaḥ

3.1.91 pratyayasya pradhānasya samāsasyāpi vā vidhau

siddhaḥ saṃkhyāvivakṣāyāṃ sarvathānugraho guṇe

3.1.92 abhedarūpaṃ sādṛśyam ātmabhūtāś ca śaktayaḥ

jātiparyāyavācitvam eṣām apy upavarṇyate

3.1.93 daṇḍopāditsayā daṇḍaṃ yady api pratipadyate

na tasmād eva sāmarthyāt sa daṇḍīti pratīyate

3.1.94 necchānimittād icchāvān iti jñānaṃ pravartate

tasmāt saty api sāmarthye buddhir arthāntarāśrayā

3.1.95 svabhāvo+avyapadeśyo vā sāmarthyaṃ vāvatiṣṭhate

sarvasyānte yatas tasmād vyavahāro na kalpate

3.1.96 yadā bhedān parityajya buddhyaika iva gṛhyate

vyaktyātmaiva tadā tatra buddhir ekā pravartate

3.1.97 bhedarūpair anusyūtaṃ yadaikam iva manyate

samūhāvagrahā buddhir bahubhyo jāyate tadā

3.1.98 yadā sahavivakṣāyām ekabuddhinibandhanaḥ

baddhāvayavavicchedaḥ samudāyo+abhidhīyate

3.1.99 pratikriyaṃ samāptatvād eko bhedasamanvitaḥ

dvandve dvitvādibhedena tadāsāv upagamyate

3.1.100 sakṛtpravṛttāv ekatvam āvṛttau sadṛśātmatām

bhinnātmakānāṃ vyaktīnāṃ bhedāpohāt prapadyate

3.1.101 anupravṛtteti yathā- -bhinnā buddhiḥ pratīyate

artho vyāvṛttarūpo+api tathā tattvena gṛhyate

3.1.102 sarūpāṇāṃ ca sarveṣāṃ na bhedopanipātinaḥ

vidyante vācakāḥ śabdā nāpi bhedo+avadhāryate

3.1.103 jñānaśabdārthaviṣayā viśeṣā ye vyavasthitāḥ

teṣāṃ duravadhāratvāj jñānādyekatvadarśanam

3.1.104 jñāneṣv api yathārtheṣu tathā sarveṣu jātayaḥ

saṃsargadarśane santi tāś cārthasya prasādhikāḥ

3.1.105 jñeyastham eva sāmānyaṃ jñānānām upakārakam

na jātu jñeyavaj jñānaṃ pararūpeṇa rūpyate

3.1.106 yathā jyotiḥ prakāśena nānyenābhiprakāśyate

jñānākāras tathānyena na jñānenopagṛhyate

3.1.107 na cātmasamavetasya sāmānyasyāvadhāraṇe

jñānaśaktiḥ samarthā syāj jñātasyānyasya vastunaḥ

3.1.108 ayaugapadye jñānānām asyety agrahaṇaṃ na ca

yathopalabdhi smaraṇam upalabdhe ca jāyate

3.1.109 ghaṭajñānam iti jñānaṃ ghaṭajñānavilakṣaṇam

ghaṭa ity api yaj jñānaṃ viṣayopanipāti tat

3.1.110 yato viṣayarūpeṇa jñānarūpaṃ na gṛhyate

artharūpaviviktaṃ ca svarūpaṃ nāvadhāryate

iti jātisamuddeśaḥ

3.2 dravyasamuddeśaḥ

3.2.1 ātmā vastu svabhāvaś ca śarīraṃ tattvam ity api

dravyam ity asya paryāyās tac ca nityam iti smṛtam

3.2.2 satyaṃ vastu tadākārair asatyair avadhāryate

asatyopādhibhiḥ śabdaiḥ satyam evābhidhīyate

3.2.3 adhruveṇa nimittena devadattagṛhaṃ yathā

gṛhītaṃ gṛhaśabdena śuddham evābhidhīyate

3.2.4 suvarṇādi yathā yuktaṃ svair ākārair apāyibhiḥ

rucakādyabhidhānānāṃ śuddham evaiti vācyatām

3.2.5 ākāraiś ca vyavacchedāt sārvārthyam avarudhyate

yathaiva cakṣurādīnāṃ sāmarthyaṃ nālikādibhiḥ

3.2.6 teṣv ākāreṣu yaḥ śabdas tathābhūteṣu vartate

tattvātmakatvāt tenāpi nityam evābhidhīyate

3.2.7 na tattvātattvayor bheda iti vṛddhebhya āgamaḥ

atattvam iti manyante tattvam evāvicāritam

3.2.8 vikalparūpaṃ bhajate tattvam evāvikalpitam

na cātra kālabhedo+asti kālabhedaś ca gṛhyate

3.2.9 yathā viṣayadharmāṇāṃ jñāne+atyantam asaṃbhavaḥ

tadātmeva ca tat siddham atyantam atadātmakam

3.2.10 tathā vikārarūpāṇāṃ tattve+atyantam asaṃbhavaḥ

tadātmeva ca tat tattvam atyantam atadātmakam

3.2.11 sat yam ākṛtisaṃhāre yad ante vyavatiṣṭhate

tan nityaṃ śabdavācyaṃ tac chabdāt tac ca na bhidyate

3.2.12 na tad asti na tan nāsti na tad ekaṃ na tat pṛthak

na saṃsṛṣṭaṃ vibhaktaṃ na vikṛtaṃ na na cānyathā

3.2.13 tan nāsti vidyate tac ca tad ekaṃ tat pṛthak pṛthak

saṃsṛṣṭaṃ ca vibhaktaṃ ca vikṛtaṃ tat tad anyathā

3.2.14 tasya śabdārthasaṃbandha- rūpam ekasya dṛśyate

tad dṛśyaṃ darśanaṃ draṣṭā darśane ca prayojanam

3.2.15 vikārāpagame satyaṃ suvarṇaṃ kuṇḍale yathā

vikārāpagame satyāṃ tathāhuḥ prakṛtiṃ parām

3.2.16 vācyā sā sarvaśabdānāṃ śabdāś ca na pṛthak tataḥ

apṛthaktve ca saṃbandhas tayor nānātmanor iva

3.2.17 ātmā paraḥ priyo dveṣyo vaktā vācyaṃ prayojanam

viruddhāni yathaikasya svapne rūpāṇi cetasaḥ

3.2.18 ajanmani tathā nitye paurvāparyavivarjite

tattve janmādirūpatvaṃ viruddham upalabhyate

iti dravyasamuddeśaḥ

3.3 saṃbandhasamuddeśaḥ

3.3.1 jñānaṃ prayoktur bāhyo+arthaḥ svarūpaṃ ca pratīyate

śabdair uccaritais teṣāṃ saṃbandhaḥ samavasthitaḥ

3.3.2 pratipattur bhavaty arthe jñāne vā saṃśayaḥ kva cit

svarūpeṣūpalabhyeṣu vyabhicāro na vidyate

3.3.3 asyāyaṃ vācako vācya iti ṣaṣṭhyā pratīyate

yogaḥ śabdārthayos tattvam apy ato vyapadiśyate

3.3.4 nābhidhānaṃ svadharmeṇa saṃbandhasyāsti vācakam

atyantaparatantratvād rūpaṃ nāsyāpadiśyate

3.3.5 upakārāt sa yatrāsti dharmas tatrānugamyate

śaktīnām api sā śaktir guṇānām apy asau guṇaḥ

3.3.6 taddharmaṇos tu tācchabdyaṃ saṃyogasamavāyayoḥ

tayor apy upakārārthā niyatās tadupādhayaḥ

3.3.7 kā cid eva hi sāvasthā kāryaprasavasūcitā

kasya cit kena cid yasyāṃ saṃyoga upajāyate

3.3.8 nirātmakānām utpattau niyamaḥ kva cid eva yaḥ

tenaivāvyapavargaś ca prāptyabhede sa yatkṛtaḥ

3.3.9 ātmāntarasya yenātmā tadātmevāvadhāryate

yataś caikatvanānātvaṃ tattvaṃ nādhyavasīyate

3.3.10 tāṃ śaktiṃ samavāyākhyāṃ śaktīnām upakāriṇīm

bhedābhedāv atikrāntām anyathaiva vyavasthitām

3.3.11 dharmaṃ sarvapadārthānām atītaḥ sarvalakṣaṇaḥ

anugṛhṇāti saṃbandha iti pūrvebhya āgamaḥ

3.3.12 padārthīkṛta evānyaiḥ sarvatrābhyupagamyate

saṃbandhas tena śabdārthaḥ pravibhaktuṃ na śakyate

3.3.13 samavāyāt sva ādhāraḥ svā ca jātiḥ pratīyate

ekārthasamavāyāt tu guṇāḥ svādhāra eva ye

3.3.14 dravyatvasattāsaṃyogāḥ svānyādhāropabandhanāḥ

tatpradeśavibhāgāś ca guṇā dvitvādayaś ca ye

3.3.15 ke cit svāśrayasaṃyuktāḥ ke cit tatsamavāyinaḥ

saṃyuktasamaveteṣu samavetās tathāpare

3.3.16 svāśrayeṇa tu saṃyuktaiḥ saṃyuktaṃ vibhu gamyate

samavāyasya saṃbandho nāparas tatra dṛśyate

3.3.17 saṃbandhasyāviśiṣṭatvān na cātra niyamo bhavet

tasmāc chabdārthayor naivaṃ saṃbandhaḥ parikalpyate

3.3.18 adṛṣṭavṛttilābhena yathā saṃyoga ātmanaḥ

kva cit svasvāmiyogākhyo +abhede+anyatrāpi sa kramaḥ

3.3.19 prāptiṃ tu samavāyākhyāṃ vācyadharmātivartinīm

prayoktā pratipattā vā na śabdair anugacchati

3.3.20 avācyam iti yad vācyaṃ tad avācyatayā yadā

vācyam ity avasīyeta vācyam eva tadā bhavet

3.3.21 athāpy avācyam ity evaṃ na tad vācyaṃ pratīyate

vivakṣitāsya yāvasthā saiva nādhyavasīyate

3.3.22 tathānyathā sarvathā ca yasyāvācyatvam ucyate

tatrāpi naiva sāvasthā taiḥ śabdaiḥ pratiṣidhyate

3.3.23 na hi saṃśayarūpe+arthe śeṣatvena vyavasthite

avyudāse svarūpasya saṃśayo+anyaḥ pravartate

3.3.24 yadā ca nirṇayajñāne nirṇayatvena nirṇayaḥ

prakramyate tadā jñānaṃ svadharmeṇāvatiṣṭhate

3.3.25 sarvaṃ mithyā bravīmīti naitad vākyaṃ vivakṣyate

tasya mithyābhidhāne hi prakrānto+artho na gamyate

3.3.26 na ca vācakarūpeṇa pravṛttasyāsti vācyatā

pratipādyaṃ na tat tatra yenānyat pratipadyate

3.3.27 asādhikā pratijñeti neyam evābhidhīyate

yathā tathāsya dharmo+api nātra kaś cit pratīyate

3.3.28 vyāpārasyāparo yasmān na vyāpāro+asti kaś ca na

virodham anavasthāṃ vā tasmāt sarvatra nāśrayet

3.3.29 indriyāṇāṃ svaviṣayeṣv anādir yogyatā yathā

anādir arthaiḥ śabdānāṃ saṃbandho yogyatā tathā

3.3.30 asādhur anumānena vācakaḥ kaiś cid iṣyate

vācakatvāviśeṣe vā niyamaḥ puṇyapāpayoḥ

3.3.31 saṃbandhaśabde saṃbandho yogyatāṃ prati yogyatā

mayād yogyatāsaṃvin mātāputrādiyogavat

3.3.32 śabdaḥ kāraṇam arthasya sa hi tenopajanyate

tathā ca buddhiviṣayād arthāc chabdaḥ pratīyate

3.3.33 bhojanādy api manyante buddhyarthe yad asaṃbhavi

buddhyarthād eva buddhyarthe jāte tad api dṛśyate

3.3.34 anityeṣv api nityatvam abhidheyātmanā sthitam

anityatvaṃ svaśaktir vā sā ca nityān na bhidyate

3.3.35 śabdenārthasya saṃskāro dṛṣṭādṛṣṭaprayojanaḥ

kriyate so+abhisaṃbandham antareṇa kathaṃ bhavet

3.3.36 nāvaśyam abhidheyeṣu saṃskāraḥ sa tathāvidhaḥ

dṛśyate na ca saṃbandhas tathābhūto vivakṣitaḥ

3.3.37 sati pratyayahetutvaṃ saṃbandha upapadyate

śabdasyārthe yatas tatra saṃbandho+astīti gamyate

3.3.38 nitye+anitye+api vāpy arthe puruṣeṇa kathaṃ ca na

saṃbandho+akṛtasaṃbandhaiḥ śabdaiḥ kartuṃ na śakyate

3.3.39 vyapadeśe padārthānām anya sattaupacārikī

sarvāvasthāsu sarveṣām ātmarūpasya darśikā

3.3.40 sphaṭikādi yathā dravyaṃ bhinnarūpair upāśrayaiḥ

svaśaktiyogāt saṃbandhaṃ tādrūpyeṇeva gacchati

3.3.41 tadvac chabdo+api sattāyām asyaṃ pūrvaṃ vyavasthitaḥ

dharmair upaiti saṃbandham avirodhivirodhibhiḥ

3.3.42 evaṃ ca pratiṣedhyeṣu pratiṣedhaprakḷptaye

āśriteṣūpacāreṇa pratiṣedhaḥ pravartate

3.3.43 ātmalābhasya janmākhyā satā labhyaṃ ca labhyate

yadi saj jāyate kasmād athāsaj jāyate katham

3.3.44 sato hi gantur gamanaṃ sati gamye pravartate

gantṛvac cen na janmārtho na cet tadvan na jāyate

3.3.45 upacarya tu kartāram abhidhānapravṛttaye

punaś ca karmabhāvena tāṃ kriyāṃ ca tadāśrayām

3.3.46 athopacārasattaivaṃ vidheyās tatra lādayaḥ

janmanā tu virodhitvān mukhyā sattā na vidyate

3.3.47 ātmānam ātmanā bibhrad astīti vyapadiśyate

antarbhāvāc ca tenāsau karmaṇā na sakarmakaḥ

3.3.48 prāk ca sattābhisaṃbandhān mukhyā sattā kathaṃ bhavet

asaṃś ca nāsteḥ kartā syād upacāras tu pūrvavat

3.3.49 tasmād bhinneṣu dharmeṣu virodhiṣv avirodhinīm

virodhikhyāpanāyaiva śabdais tais tair upāśritām

3.3.50 abhinnakālām artheṣu bhinnakāleṣv avasthitām

pravṛttihetuṃ sarveṣāṃ śabdānām aupacārikīm

3.3.51 etāṃ sattāṃ padārtho hi na kaś cid ativartate

sā ca saṃpratisattāyāḥ pṛthag bhāṣye nidarśitā

3.3.52 pradeśasyaikadeśaṃ vā parato vā nirūpaṇam

viparyayam abhāvaṃ vā vyavahāro+anuvartate

3.3.53 yathendriyasya vaiguṇyān mātrādhyāropavān iva

jāyate pratyayo+arthebhyas tathaivoddeśajā matiḥ

3.3.54 akṛtsnaviṣayābhāsaṃ śabdaḥ pratyayam āśritaḥ

artham āhānyarūpeṇa svarūpeṇānirūpitam

3.3.55 rūpaṇavyapadeśābhyaṃ laukike vartmani sthitau

jñānaṃ praty abhilāpaṃ ca sadṛśau bālapaṇḍitau

3.3.56 sarvārtharūpatā śuddhir jñānasya nirupaśrayā

tato+apy asya parāṃ śuddhim eke prāhur arūpikām

3.3.57 upaplavo hi jñānasya bāhyākārānupātitā

kāluṣyam iva tat tasya saṃsarge vyatibhedajam

3.3.58 yathā ca jñānam ālekhād aśuddhau vyavatiṣṭhate

tathopāśrayavān arthaḥ svarūpād viprakṛṣyate

3.3.59 evam arthasya śabdasya jñānasya ca viparyaye

bhāvābhāvāv abhedena vyavahārānupātinau

3.3.60 yathā bhāvam upāśritya tadabhāvo+anugamyate

tathābhāvam upāśritya tadbhāvo+apy anugamyate

3.3.61 nābhāvo jāyate bhāvo naiti bhāvo +anupākhyatām

ekasmād ātmano+ananyau bhāvābhāvau vikalpitau

3.3.62 abhāvasyānupākhyatvāt kāraṇaṃ na prasādhakam

sopākhyasya tu bhāvasya kāraṇaṃ kiṃ kariṣyati

3.3.63 tasmāt sarvam abhāvo vā bhāvo vā sarvam iṣyate

na tv avasthāntaraṃ kiṃ cid ekasmāt satyataḥ sthitam

3.3.64 tasmān nābhāvam icchanti ye loke bhāvavādinaḥ

abhāvavādino vāpi na bhāvaṃ tattvalakṣaṇam

3.3.65 advaye caiva sarvasmin svabhāvād ekalakṣaṇe

parikalpeṣu maryādā vicitraivopalabhyate

3.3.66 catasro hi yathāvasthā nirupākhye prakalpitāḥ

evaṃ dvaividhyam apy etad bhāvābhāvavyapāśrayam

3.3.67 avirodhī virodhī vā sann asan vāpi yuktitaḥ

kramavān akramo vāpi nābhāva upapadyate

3.3.68 avirodhī virodhī vā sann asan vāpi tattvataḥ

kramavān akramo vāpi tena bhāvo na vidyate

3.3.69 abhāve triṣu kāleṣu na bhedasyāsti saṃbhavaḥ

tasminn asati bhāve+api traikālyaṃ nāvatiṣṭhate

3.3.70 ātmatattvaparityāgaḥ parato nopapadyate

ātmatattvaṃ tu parataḥ svato vā nopakalpate

3.3.71 tattve virodho nānātva upakāro na kaś ca na

tattvānyatvaparltyāge vyavahāro nivartate

3.3.72 yatra draṣṭā ca dṛśyaṃ ca darśanaṃ cāvikalpitam

tasyaivārthasya satyatvaṃ śritās trayyantavedinaḥ

3.3.73 sāmānyaṃ vā viśeṣaṃ vā yasmād āhur viśeṣavat

śabdās tasmād asatyeṣu bhedeṣv eva vyavasthitāḥ

3.3.74 na hy abhāvasya sadbhāve bhāvasyātmā prahīyate

na cābhāvasya nāstitve bhāvasyātmā prasūyate

3.3.75 na śābaleyasyāstitvaṃ bāhuleyasya bādhakam

na śābaleyo nāstīti bāhuleyaḥ prakalpate

3.3.76 abhāvo yadi vastu syāt tatreyaṃ syād vicāraṇā

tataś ca tadabhāve+api syād vicāryam idaṃ punaḥ

3.3.77 avastu syād atitaṃ yad vyavahārasya gocaraḥ

tatra vastugato bhedo na nirvacanam arhati

3.3.78 apade+arthe padanyāsaḥ kāraṇasya na vidyate

atha ca prāgasadbhāvaḥ kāraṇe sati dṛśyate

3.3.79 kā tasya prāgavastheti vastvāśritam idaṃ punaḥ

prāg avastheti na hy etad dvayam apy asty avastuni

3.3.80 na cordhvam asti nāstīti vacanāyānibandhanam

alaṃ syād apadasthānam etad vācaḥ pracakṣate

3.3.81 atyadbhutā tv iyaṃ vṛttir yad abhāgaṃ yad akramam

bhāvānāṃ prāg abhūtānām ātmatattvaṃ prakāśate

3.3.82 vikalpotthāpitenaiva sarvo bhāvena laukikaḥ

mukhyeneva padārthena vyavahāro vidhīyate

3.3.83 bhāvaśaktim ataś caināṃ manyante nityavādinaḥ

bhāvam eva kramaṃ prāhur na bhāvād aparaḥ kramaḥ

3.3.84 kramān na yaugapadyasya kaś cid bhedo+asti tattvataḥ

yathaiva bhāvān nābhāvaḥ kaś cid anyo+avasīyate

3.3.85 kālasyāpy aparaṃ kālaṃ nirdiśanty eva laukikāḥ

na ca nirdeśamātreṇa vyatireko+anugamyate

3.3.86 ādhāraṃ kalpayan buddhyā nābhāve vyavatiṣṭhate

avastuṣv api notprekṣā kasya cit pratibadhyate

3.3.87 tasmāc chaktivibhāgena nityaḥ sadasadātmakaḥ

eko+arthaḥ śabdavācyatve bahurūpaḥ prakāśate

3.3.88 vyavahāraś ca lokasya padārthaiḥ parikalpitaiḥ

śāstre padārthaḥ kāryārthaṃ laukikaḥ pravibhajyate

iti saṃbandhasamuddeśaḥ

3.4 bhūyodravyasamuddeśaḥ

3.4.1 saṃsargarūpāt saṃbhūtāḥ saṃvidrūpād apoddhṛtāḥ

śāstre vibhaktā vākyārthāt prakṛtipratyayārthavat

3.4.2 nimittabhūtāḥ sādhutve śāstrād anumitātmakāḥ

ke cit padārthā vakṣyante saṃkṣepeṇa yathāgamam

3.4.3 vastūpalakṣaṇaṃ yatra sarvanāma prayujyate

dravyam ity ucyate so+artho bhedyatvena vivakṣitaḥ

iti bhūyodravyasamuddeśaḥ

3.5 guṇasamuddeśaḥ

3.5.1 saṃsargi bhedakaṃ yad yat savyāpāraṃ pratīyate

guṇatvaṃ paratantratvāt tasya śāstra udāhṛtam

3.5.2 dravyasyāvyapadeśasya ya upādīyate guṇaḥ

bhedako vyapadeśāya tatprakarṣo+abhidhīyate

3.5.3 sarvasyaiva pradhānasya na vinā bhedahetunā

prakarṣo vidyate nāpi śabdasyopaiti vācyatām

3.5.4 vidyamānāḥ pradhāneṣu na sarve bhedahetavaḥ

viśeṣaśabdair ucyante vyāvṛttārthābhidhāyibhiḥ

3.5.5 vastūpalakṣaṇe tatra viśeṣo vyāpṛto yadi

prakarṣo niyamābhāvāt syād avijñātahetukaḥ

3.5.6 sarvaṃ ca sarvato+avaśyaṃ niyamena prakṛṣyate

saṃsargiṇā nimittena nikṛṣṭenādhikena vā

3.5.7 nāpekṣate nimittaṃ ca prakarṣe vyāpṛtaṃ yadi

dravyasya syād upādānaṃ prakarṣaṃ praty anarthakam

3.5.8 savyāpāro guṇas tasmāt svaprakarṣanibandhanaḥ

dravyātmānaṃ bhinatty eva svaprakarṣaṃ niveśayan

3.5.9 arūpaṃ pararūpeṇa dravyam ākhyāyate yathā

aprakarṣaṃ prakarṣeṇa guṇasyāviśyate tathā

iti guṇasamuddeśaḥ

3.6 diksamuddeśaḥ

3.6.1 dik sādhanaṃ kriyā kāla iti vastvabhidhāyinaḥ

śaktirūpe padārthānām atyantam anavasthitāḥ

3.6.2 vyatirekasya yo hetur avadhipratipādyayoḥ

ṛjv ity evaṃ yato+anyena vinā buddhiḥ pravartate

3.6.3 karmaṇo jātibhedānām abhivyaktir yadāśrayā

sā svair upādhibhir bhinnā śaktir dig iti kathyate

3.6.4 parāparatve mūrtīnāṃ deśabhedanibandhane

tata eva prakalpete kramarūpe tu kālataḥ

3.6.5 ākāśasya pradeśena bhāgaiś cānyaiḥ pṛthak pṛthak

sā saṃyogavibhāgānām upādhitvāya kalpate

3.6.6 diśo vyavasthā deśānāṃ digvyavasthā na vidyate

śaktayaḥ khalu bhāvānām upakāraprabhāvitāḥ

3.6.7 pratyastarūpā bhāveṣu dik pūrvety abhidhīyate

pūrvabuddhir yato dik sā samākhyāmātram anyathā

3.6.8 svāṅgād vyavasthā yā loke na tasyāṃ niyatā diśaḥ

pratyaṅmukhasya yat paścāt tat purastād viparyaye

3.6.9 deśavyavasthāniyamo dikṣu na vyavatiṣṭhate

rūḍham apy aparatvena pūrvam ity abhidhīyate

3.6.10 ato bhāṣitapuṃskatvāt puṃvadbhāvo na sidhyati

asminn arthe na śabdena prasavaḥ kva cid ucyate

3.6.11 dikśakter abhidhāne tu niyataṃ diśi darśanam

pūrvādīnāṃ yathā ṣaṣṭer jīvitasyāvadhāraṇe

3.6.12 chāyābhābhyāṃ nagādīnāṃ bhāgabhedaḥ prakalpate

ataddharmasu bhāveṣu bhāgabhedo na kalpate

3.6.13 paramāṇor abhāgasya diśā bhāgo vidhīyate

bhāgaprakalpanāśaktiṃ prathamāṃ tāṃ pracakṣate

3.6.14 adeśāś cāpy abhāgāś ca niṣkramā nirupāśrayāḥ

bhāvāḥ saṃsargirūpāt tu śaktibhedaḥ prakalpate

3.6.15 nirbhāgātmakatā tulyā paramāṇor ghaṭasya ca

bhāgaḥ śaktyantaraṃ tatra parimāṇaṃ ca yat tayoḥ

3.6.16 yataḥ prakalpate bhedo bhedas tatrāpi dṛśyate

adṛṣṭoparatiṃ bhedam ato+ayuktataraṃ viduḥ

3.6.17 sarvatra tasya kāryasya darśanād vibhur iṣyate

vibhutvam etad evāhur anyaḥ kāyavatāṃ vidhiḥ

3.6.18 caitanyavat sthitā loke dikkālaparikalpanā

prakṛtiṃ prāṇināṃ tāṃ hi ko+anyathā sthāpayiṣyati

3.6.19 saṃkaro vyavahārāṇāṃ prakṛteḥ syād viparyaye

tasmāt tyajann imān bhāvān punar evāvalambate

3.6.20 tasyās tu śakteḥ pūrvādi- bhedo bhāvāntarāśrayaḥ

bhinnā dik tena bhedena bhedāyaivopakalpate

3.6.21 avadhitvena cāpekṣā- yoge diglakṣaṇo vidhiḥ

pūrvam as yeti ṣaṣṭhy eva dṛṣṭā dharmāntarāśraye

3.6.22 pūrvādināṃ viparyāso +adṛṣṭaś cāvadhyasaṃkare

ṛjv etad asyety etac ca liṅgaṃ na vyatikīryate

3.6.23 antaḥkaraṇadharmo vā bahir evaṃ prakāśate

asyāṃ tv antarbahirbhāvaḥ prakriyāyāṃ na vidyate

3.6.24 ekatvam āsāṃ śaktīnāṃ nānātvaṃ veti kalpane

avastupatite jñātvā satyato na parāmṛśet

3.6.25 vikalpātītatattveṣu saṃketopanibandhanāḥ

bhāveṣu vyavahārā ye lokas tatrānugamyate

3.6.26 naikatvam asty anānātvaṃ vinaikatvena netarat

paramārthe tayor eṣa bhedo+atyantaṃ na vidyate

3.6.27 na śaktīnāṃ tathā bhedo yathā śaktimatāṃ sthitiḥ

na ca laukikam ekatvaṃ tāsām ātmasu vidyate

3.6.28 naikatvaṃ vyavatiṣṭheta nānātvaṃ cen na kalpayet

nānātvaṃ cāvahīyeta yady ekatvaṃ na kalpayet

iti diksamuddeśaḥ

3.7 sādhanasamuddeśaḥ

3.7.1 svāśraye samavetānāṃ tadvad evāśrayāntare

kriyāṇām abhiniṣpattau sāmarthyaṃ sādhanaṃ viduḥ

3.7.2 śaktimā trāsam ūhasya viśvasyānekadharmaṇaḥ

sarvadā sarvathā bhāvāt kva cit kiṃ cid vivakṣyate

3.7.3 sādhanavyavahāraś ca buddhyavasthānibandhanaḥ

sann asan vārtharūpeṣu bhedo buddhyā prakalpyate

3.7.4 buddhyā samīhitaikatvān pañcālān kurubhir yadā

punar vibhajate vaktā tadāpāyaḥ pratīyate

3.7.5 śabdopahitarūpāṃś ca buddher viṣayatāṃ gatān

pratyakṣam iva kaṃsādīn sādhanatvena manyate

3.7.6 buddhipravṛttirūpaṃ ca samāropyābhidhātṛbhiḥ

artheṣu śaktibhedānāṃ kriyate parikalpanā

3.7.7 vyaktau padārthe śabdāder janyamānasya karmaṇaḥ

sādhanatvaṃ tathā siddhaṃ buddhirūpaprakalpitam

3.7.8 svatantraparatantratve kramarūpaṃ ca darśitam

nirīheṣv api bhāveṣu kalpanopanibandhanam

3.7.9 śaktayaḥ śaktimantaś ca sarve saṃsargavādinām

bhāvās teṣv asvaśabdeṣu sādhanatvaṃ nirūpyate

3.7.10 ghaṭasya dṛśikarmatve mahattvādīni sādhanam

rūpasya dṛśikarmatve rūpatvādīni sādhanam

3.7.11 svaiḥ sāmānyaviśeṣaiś ca śaktimanto rasādayaḥ

niyatagrahaṇā loke śaktayas tās tathāśrayaiḥ

3.7.12 indriyārthamanaḥkartṛ- saṃbandhaḥ sādhanaṃ kva cit

yad yadā yadanugrāhi tat tadā tatra sādhanam

3.7.13 svaśabdair abhidhāne tu sa dharmonābhidhīyate

vibhaktyādibhir evāsāv upakāraḥ pratīyate

3.7.14 nimittabhāvo bhāvānām upakārārtham āśritaḥ

natir āvarjanety evaṃ siddhaḥ sādhanam iṣyate

3.7.15 sa tebhyo vyatirikto vā teṣām ātmaiva vā tathā

vyatirekam upāśritya sādhanatvena kalpyate

3.7.16 saṃdarśanaṃ prārthanāyāṃ vyavasāye tv anantarā

vyavasāyas tathārambhe sādhanatvāya kalpate

3.7.17 pūrvasmin yā kriyā saiva parasmin sādhanaṃ matā

saṃdarśane tu caitanyaṃ viśiṣṭaṃ sādhanaṃ viduḥ

3.7.18 niṣpattimātre kartṛtvaṃ sarvatraivāsti kārake

vyāpārabhedāpekṣāyāṃ karaṇatvādisaṃbhavaḥ

3.7.19 putrasya janmani yathā pitroḥ kartṛtvam ucyate

ayam asyām iyaṃ tv asmād iti bhedo vivakṣayā

3.7.20 guṇakriyāṇāṃ kartāraḥ kartrā nyakkṛtaśaktayaḥ

nyaktāyām api saṃpūrṇaiḥ svair vyāpāraiḥ samanvitāḥ

3.7.21 karaṇatvādibhir jñātāḥ kriyābhedānupātibhiḥ

svātantryam uttaraṃ labdhvā pradhāne yānti kartṛtām

3.7.22 yathā rājñā niyukteṣu yoddhṛtvaṃ yoddhṛṣu sthitam

teṣu vṛttau tu labhate rājā jayaparājayau

3.7.23 tathā kartrā niyukteṣu sarveṣv ekārthakāriṣu

kartṛtvaṃ karaṇatvāder uttaraṃ na virudhyate

3.7.24 anāśrite tu vyāpāre nimittaṃ hetur iṣyate

āśritāvadhibhāvaṃ tu lakṣaṇe lakṣaṇaṃ viduḥ

3.7.25 dravyādiviṣayo hetuḥ kārakaṃ niyatakriyam

kartā kartrantarāpekṣaḥ kriyāyāṃ hetur iṣyate

3.7.26 kriyāyai karaṇaṃ tasya dṛṣṭaḥ pratinidhis tathā

hetvarthā tu kriyā tasmān na sa pratinidhīyate

3.7.27 prātilomyānulomyābhyāṃ hetur arthasya sādhakaḥ

tādarthyam ānulomyena hetutvānugataṃ tu tat

3.7.28 sarvatra sahajā śaktir yāvaddravyam avasthitā

kriyākāle tv abhivyakter āśrayād upakāriṇī

3.7.29 kuḍyasyāvaraṇe śaktir asyādīnāṃ vidāraṇe

sarvadā sa tu san dharmaḥ kriyākāle nirūpyate

3.7.30 svāṅgasaṃyoginaḥ pāśā daityānāṃ vāruṇā yathā

vyajyante vijigīṣūṇāṃ dravyāṇāṃ śaktayas tathā

3.7.31 taikṣṇyagauravakāṭhinya- saṃsthānaiḥ svair asir yadā

chedyaṃ prati vyāpriyate śaktimān gṛhyate tadā

3.7.32 prāṅ nimittāntarodbhūtaṃ kriyāyāḥ kaiś cid iṣyate

sādhanaṃ sahajaṃ kaiś cit kriyānyaiḥ pūrvam iṣyate

3.7.33 pravṛttir eva prathamaṃ kva cid apy anapāśritā

śaktīr ekādhikaraṇe srotovad apakarṣati

3.7.34 apūrvaṃ kālaśaktiṃ vā kriyāṃ vā kālam eva vā

tam evamlaksanam bhāvam ke cid āhuh katham ca na

3.7.35 nityāḥ ṣaṭ śaktayo+anyeṣāṃ bhedābhedasamanvitāḥ

kriyāsaṃsiddhaye+artheṣu jātivat samavasthitāḥ

3.7.36 dravyākārādibhedena tāś cāparimitā iva

dṛśyante tattvam āsāṃ tu ṣaṭ śaktīr nātivartate

3.7.37 nimittabhedād ekaiva bhinnā śaktiḥ pratīyate

ṣoḍhā kartṛtvam evāhus tatpravṛtter nibandhanam

3.7.38 tattve vā vyatireke vā vyatiriktaṃ tad ucyate

śabdapramāṇako lokaḥ sa śāstreṇānugamyate

3.7.39 paramārthe tu naikatvaṃ pṛthaktvād bhinnalakṣaṇam

pṛthaktvaikatvarūpeṇa tattvam eva prakāśate

3.7.40 yat pṛthaktvam asaṃdigdhaṃ tad ekatvān na bhidyate

yad ekatvam asaṃdigdhaṃ tat pṛthaktvān na bhidyate

3.7.41 dyauḥ kṣamā vāyur ādityaḥ sāgarāḥ sarito diśaḥ

antaḥkaraṇatattvasya bhāgā bahir avasthitāḥ

3.7.42 kālavicchedarūpeṇa tad evaikam avasthitam

sa hy apūrvāparo bhāvaḥ kramarūpeṇa lakṣyate

3.7.43 dṛṣṭo hy avyatireke+api vyatireko+anvaye +asati

vṛkṣādyarthānvayas tasmād vibhaktyartho+anya iṣyate

3.7.44 sāmānyaṃ kārakaṃ tasya saptādyā bhedayonayaḥ

ṣaṭ karmākhyādibhedena śeṣabhedas tu saptamī

karmādhikāraḥ

3.7.45 nirvartyaṃ ca vikāryaṃ ca prāpyaṃ ceti tridhā matam

tatrepsitatamaṃ karma caturdhānyat tu kalpitam

3.7.46 audāsīnyena yat prāpyaṃ yac ca kartur anīpsitam

saṃjñāntarair anākhyātaṃ yad yac cāpy anyapūrvakam

3.7.47 satī vāvidyamānā vā prakṛtiḥ pariṇāminī

yasya nāśriyate tasya nirvartyatvaṃ pracakṣate

3.7.48 prakṛtes tu vivakṣāyāṃ vikāryaṃ kaiś cid anyathā

nirvartyaṃ ca vikāryaṃ ca karma śāstre pradarśitam

3.7.49 yad asaj jāyate sad vā janmanā yat prakāśyate

tan nirvartyaṃ vikāryaṃ ca karma dvedhā vyavasthitam

3.7.50 prakṛtyucchedasaṃbhūtaṃ kiṃ cit kāṣṭhādibhasmavat

kiṃ cid guṇāntarotpattyā suvarṇādivikāravat

3.7.51 kriyākṛtā viśeṣāṇāṃ siddhir yatra na gamyate

darśanād anumānād vā tat prāpyam iti kathyate

3.7.52 viśeṣalābhaḥ sarvatra vidyate darśanādibhiḥ

keṣāṃ cit tadabhivyakti- siddhir dṛṣṭiviṣādiṣu

3.7.53 ābhāsopagamo vyaktiḥ soḍhatvam iti karmaṇaḥ

viśeṣāḥ prāpyamāṇasya kriyāsiddhau vyavasthitāḥ

3.7.54 nirvartyādiṣu tat pūrvam anubhūya svatantratām

kartrantarāṇāṃ vyāpāre karma saṃpadyate tataḥ

3.7.55 tadvyāpāraviveke+api svavyāpāre vyavasthitam

karmāpadiṣṭāāllabhate kva cic chāstrāśrayān vidhīn

3.7.56 nivṛttapreṣaṇaṃ karma svakriyāvayave sthitam

nivartamāne karmatve sve kartṛtve+avatiṣṭhate

3.7.57 tāni dhātvantarāṇy eva pacisidhyativad viduḥ

bhede+api tulyarūpatvād ekatvaparikalpanā

3.7.58 ekadeśe samūhe ca vyāpārāṇāṃ pacādayaḥ

svabhāvataḥ pravartante tulyarūpasamanvitāḥ

3.7.59 nyagbhāvanā nyagbhavanaṃ ruhau śuddhe pratīyate

nyagbhāvanā nyagbhavanaṃ ṇyante+api pratipadyate

3.7.60 avasthāṃ pañcamīm āhur ṇyante tāṃ karmakartari

nivṛttapreṣaṇād dhātoḥ prākṛte+arthe ṇij ucyate

3.7.61 bravīti pacater arthaṃ sidhyatir na vinā ṇicā

sa ṇyantaḥ pacater arthe prākṛte vyavatiṣṭhate

3.7.62 keṣāṃ cid devadattāder vyāpāro yaḥ sakarmake

sa vinā devadattādeḥ kaṭādiṣu vivakṣyate

3.7.63 nivṛttapreṣaṇaṃ karma svasya kartuḥ prayojakam

preṣaṇāntarasaṃbandhe ṇyante lenābhidhīyate

3.7.64 sadṛśādiṣu yat karma- kartṛtvaṃ pratipadyate

āpattyāpādane tatra viṣayatvaṃ prati kriye

3.7.65 kutaś cid āhṛtya padam evaṃ ca parikalpane

karmasthabhāvakatvaṃ syād darśanādyabhidhāyinām

3.7.66 viśeṣadarśanaṃ yatra kriyā tatra vyavasthitā

kriyāvyavasthā tv anyeṣāṃ śabdair eva prakāśyate

3.7.67 kālabhāvādhvadeśānām antarbhūtakriyāntaraiḥ

sarvair akarmakair yoge karmatvam upajāyate

3.7.68 ādhāratvam iva prāptās te punar dravyakarmasu

kālādayo bhinnakakṣyaṃ yānti karmatvam uttaram

3.7.69 atas taiḥ karmabhir dhātur yukto+adravyair akarmakaḥ

lasya karmaṇi bhāve ca nimittatvāya kalpate

3.7.70 sarvaṃ cākathitaṃ karma bhinnakakṣyaṃ pratīyate

dhātvarthoddeśabhedena tan nepsitatamaṃ kila

3.7.71 pradhānakarma kathitaṃ yat kriyāyāḥ prayojakam

tatsiddhaye kriyāyuktam anyat tv akathitaṃ smṛtam

3.7.72 duhyādivan nayatyādau karmatvam akathāśrayam

ākhyātānupayoge tu niyamāc cheṣa iṣyate

3.7.73 antarbhūtaṇijarthānāṃ duhyādīnāṃ ṇijantavat

siddhaṃ pūrveṇa karmatvaṃ ṇijantaniyamas tathā

3.7.74 karaṇasya svakakṣyāyāṃ na prakarṣāśrayo yathā

karmaṇo+api svakakṣyāyāṃ na syād atiśayas tathā

3.7.75 karmaṇas tv āptum iṣṭatva āśrite+atiśayo yataḥ

āśrīyate tato+atyantaṃ bhedaḥ pūrveṇa karmaṇā

3.7.76 ṇijante ca yathā kartā sakriyaḥ san prayujyate

na duhyādau tathā kartā niṣkriyo+api prayujyate

3.7.77 bhedavākyaṃ tu yan ṇyante nīduhiprakṛtau ca yat

śabdāntaratvān naivāsti saṃsparśas tasya dhātunā

3.7.78 yathaivaikam apādānaṃ śāstre bhedena darśitam

tathaikam eva karmāpi bhedena pratipāditam

3.7.79 nirvartyo vā vikāryo vā prāpyo vā sādhanāśrayaḥ

kriyāṇām eva sādhyatvāt siddharūpo+abhidhīyate

3.7.80 ahiteṣu yathā laulyāt kartur icchopajāyate

viṣādiṣu bhayādibhyas tathaivāsau pravartate

3.7.81 pradhānetarayor yatra dravyasya kriyayoḥ pṛthak

śaktir guṇāśrayā tatra pradhānam anurudhyate

3.7.82 pradhānaviṣayā śaktiḥ pratyayenābhidhīyate

yadā guṇe tadā tadvad anuktāpi prakāśate

3.7.83 pacāv anuktaṃ yat karma ktvānte bhāvābhidhāyini

bhujau śaktyantare+apy ukte tat taddharma prakāśate

3.7.84 iṣeś ca gamisaṃsparśād grāme yo lo vidhīyate

tatreṣiṇaiva nirbhogaḥ kriyate gamikarmaṇaḥ

3.7.85 paktvā bhujyata ity atra keṣāṃ cin na vyapekṣate

odanaṃ pacatiḥ so+asāv anumānāt pratīyate

3.7.86 tathābhiniviśau karma yat tiṅante +abhidhīyate

ktvānte+adhikaraṇatve+api na tatrecchanti saptamīm

3.7.87 yan nirvṛttāśrayaṃ karma prāpter apracitaṃ punaḥ

bhakṣyādiviṣayāpattyā bhidyamānaṃ tad īpsitam

3.7.88 dhātor arthāntare vṛtter dhātvarthenopasaṃgrahāt

prasiddher avivakṣātaḥ karmaṇo+akarmikā kriyā

3.7.89 bhedā ya ete catvāraḥ sāmānyena pradarśitāḥ

te nimittādibhedena bhidyante bahudhā punaḥ

iti karmādhikāraḥ

karaṇādhikāraḥ

3.7.90 kriyāyāḥ pariniṣpattir yadvyāpārād anantaram

vivakṣyate yadā tatra karaṇatvaṃ tadā smṛtam

3.7.91 vastutas tad anirdeśyaṃ na hi vastu vyavasthitam

sthālyā pacyata ity eṣā vivakṣā dṛśyate yataḥ

3.7.92 karaṇeṣu tu saṃskāram ārabhante punaḥ punaḥ

viniyogaviśeṣāṃś ca pradhānasya prasiddhaye

3.7.93 svakakṣyāsu prakarṣaś ca karaṇānāṃ na vidyate

āśritātiśayatvaṃ tu paratas tatra lakṣaṇam

3.7.94 svātantrye+api prayoktāra ārād evopakurvate

karaṇena hi sarveṣāṃ vyāpāro vyavadhīyate

3.7.95 kriyāsiddhau prakarṣo+ayaṃ nyagbhāvas tv eva kartari

siddhau satyāṃ hi sāmānyaṃ sādhakatvaṃ prakṛṣyate

3.7.96 asyādīnāṃ tu kartṛtve taikṣṇyādi karaṇaṃ viduḥ

taikṣṇyādīnāṃ svatantratve dvedhātmā vyavatiṣṭhate

3.7.97 ātmabhede+api saty evam eko+arthaḥ sa tathā sthitaḥ

tadāśrayatvād bhede+api kartṛtvaṃ bādhakaṃ tataḥ

3.7.98 yathā ca saṃnidhānena karaṇatvaṃ pratīyate

tathaivāsaṃnidhāne+api kriyāsiddheḥ pratīyate

3.7.99 stokasya vābhinirvṛtter anirvṛtteś ca tasya vā

prasiddhiṃ karaṇatvasya stokādīnāṃ pracakṣate

3.7.100 dharmāṇāṃ tadvatā bhedād abhedāc ca viśiṣyate

kriyāvadher avaccheda- viśeṣād bhidyate yathā

iti karaṇādhikāraḥ

kartradhikāraḥ

3.7.101 prāg anyataḥ śaktilābhān nyagbhāvāpādanād api

tadadhīnapravṛttitvāt pravṛttānāṃ nivartanāt

3.7.102 adṛṣṭatvāt pratinidheḥ praviveke ca darśanāt

ārād apy upakāritve svātantryaṃ kartur ucyate

3.7.103 dharmair abhyuditaiḥ śabde niyamo na tu vastuni

kartṛdharmavivakṣāyāṃ śabdāt kartā pratīyate

3.7.104 ekasya buddhyavasthābhir bhede ca parikalpite

kartṛtvaṃ karaṇatvaṃ ca karmatvaṃ copajāyate

3.7.105 utpatteḥ prāg asadbhāvo buddhyavasthānibandhanaḥ

aviśiṣṭaḥ satānyena kartā bhavati janmanaḥ

3.7.106 kāraṇaṃ kāryabhāvena yadā vāvyavatiṣṭhate

kāryaśabdaṃ tadā labdhvā kāryatvenopajāyate

3.7.107 yathāheḥ kuṇḍalībhāvo vyagrāṇāṃ vā samagratā

tathaiva janmarūpatvaṃ satām eke pracakṣate

3.7.108 vibhaktayoni yat kāryaṃ kāraṇebhyaḥ pravartate

svā jātir vyaktirūpeṇa tasyāpi vyavatiṣṭhate

3.7.109 bhāveṣv eva padanyāsaḥ prajñāyā vāca eva vā

nāstīty apy apade nāsti na ca sad bhidyate tataḥ

3.7.110 buddhiśabdau pravartete yathābhūteṣu vastuṣu

teṣām anyena tattvena vyavahāro na vidyate

3.7.111 ākāśasya yathā bhedaś chāyāyāś calanaṃ yathā

janmanāśāv abhede+api tathā kaiś cit prakalpitau

3.7.112 yathaivākāśanāstitvam asan mūrtinirūpitam

tathaiva mūrtināstitvam asadākāśaniśrayam

3.7.113 yathā tadarthair vyāpāraiḥ kriyātmā vyapadiśyate

abhedagrahaṇād eṣa kāryakāraṇayoḥ kramaḥ

3.7.114 vikāro janmanaḥ kartā prakṛtir veti saṃśaye

bhidyate pratipattṭṇāṃ darśanaṃ liṅgadarśanaiḥ

3.7.115 kḷpi saṃpadyamāne yā caturthī sā vikārataḥ

suvarṇapiṇḍe prakṛtau vacanaṃ kuṇḍalāśrayam

3.7.116 vākye saṃpadyateḥ kartā saṅghaś cvyantasya kathyate

vṛttau saṅghībhavantīti brāhmaṇānāṃ svatantratā

3.7.117 atvaṃ saṃpadyate yas tvaṃ na tasmin yuṣmadāśrayā

pravṛttiḥ puruṣasyāsti prākṛtaḥ sa vidhīyate

3.7.118 pūrvāvasthām avijahat saṃspṛśan dharmam uttaram

saṃmūrchita ivārthātmā jāyamāno+abhidhīyate

3.7.119 savyāpārataraḥ kaś cit kva cid dharmaḥ pratīyate

saṃsṛjyante ca bhāvānāṃ bhedavatyo+api śaktayaḥ

3.7.120 viparītārthavṛttitvaṃ puruṣasya viparyaye

gamyeta sādhanaṃ hy atra savyāpāraṃ pratīyate

3.7.121 tvam anyo bhavasīty eṣā tatra syāt parikalpanā

rājñi bhṛtyatvamāpanne yathā tadvad gatir bhavet

3.7.122 saṃbhāvanāt kriyāsiddhau kartṛtvena samāśritaḥ

kriyāyām ātmasādhyāyāṃ sādhanānāṃ prayojakaḥ

3.7.123 prayogamātre nyagbhāvaṃ svātantryād eva niśritaḥ

aviśiṣṭo bhavaty anyaiḥ svatantrair muktasaṃśayaiḥ

3.7.124 nimittebhyaḥ pravartante sarva eva svabhūtaye

abhiprāyānurodho+api svārthasyaiva prasiddhaye

iti kartradhikāraḥ

hetvadhikāraḥ

3.7.125 preṣaṇādhyeṣaṇe kurvaṃs tatsamarthāni cācaran

kartaiva vihitāṃ śāstre hetusaṃjñāṃ prapadyate

3.7.126 dravyamātrasya tu praiṣe pṛcchyāder loḍ vidhīyate

sakriyasya prayogas tu yadā sa viṣayo ṇicaḥ

3.7.127 guṇakriyāyāṃ svātantryāt preṣaṇe karmatāṃ gataḥ

niyamāt karmasaṃjñāyāḥ svadharmeṇābhidhīyate

3.7.128 kriyāyāḥ prerakaṃ karma hetuḥ kartuḥ prayojakaḥ

karmārthā ca kriyotpatti- saṃskārapratipattibhiḥ

iti hetvadhikāraḥ

saṃpradānādhikāraḥ

3.7.129 anirākaraṇāt kartus tyāgāṅgaṃ karmaṇepsitam

preraṇānumatibhyāṃ ca labhate saṃpradānatām

3.7.130 hetutve karmasaṃjñāyāṃ śeṣatve vāpi kārakam

rucyarthādiṣu śāstreṇa saṃpradānākhyam ucyate

3.7.131 bhedasya ca vivakṣāyāṃ pūrvāṃ pūrvāṃ kriyāṃ prati

parasyāṅgasya karmatvān na kriyāgrahaṇaṃ kṛtam

3.7.132 kriyāṇāṃ samudāye tu yadaikatvaṃ vivakṣitam

tadā karma kriyāyogāt svākhyayaivopacaryate

3.7.133 bhedābhedavivakṣā ca svabhāvena vyavasthitā

tasmād gatyarthakarmatve vyabhicāro na dṛśyate

3.7.134 vikalpenaiva sarvatra saṃjñe syātām ubhe yadi

ārambheṇa na yogasya pratyākhyānaṃ samaṃ bhavet

3.7.135 tyāgarūpaṃ prahātavye prāpye saṃsargadarśanam

āsthitaṃ karma yat tatra dvairūpyaṃ bhajate kriyā

iti saṃpradānādhikāraḥ

apādānādhikāraḥ

3.7.136 nirdiṣṭaviṣayaṃ kiṃ cid upāttaviṣayaṃ tathā

apekṣitakriyaṃ ceti tridhāpādānam ucyate

3.7.137 saṃyogabhedād bhinnātmā gamir eva bhramir yathā

dhruvāvadhir apāyo+api samavetas tathādhruve

3.7.138 dravyasvabhāvo na dhrauvyam iti sūtre pratīyate

apāyaviṣayaṃ dhrauvyaṃ yat tu tāvad vivakṣitam

3.7.139 saraṇe devadattasya dhrauvyaṃ pāte tu vājinaḥ

āviṣṭaṃ yad apāyena tasyādhrauvyaṃ pracakṣate

3.7.140 ubhāv apy adhruvau meṣau yady apy ubhayakarmaje

vibhāge pravibhakte tu kriye tatra vivakṣite

3.7.141 meṣāntarakriyāpekṣam avadhitvaṃ pṛthak pṛthak

meṣayoḥ svakriyāpekṣaṃ kartṛtvaṃ ca pṛthak pṛthak

3.7.142 abhedena kriyaikā tu dvisādhyā ced vivakṣitā

meṣāv apāye kartārau yady anyo vidyate+avadhiḥ

3.7.143 gatir vinā tv avadhinā nāpāya iti gamyate

vṛkṣasya parṇaṃ patatīty evaṃ bhāṣye nidarśitam

3.7.144 bhedābhedau pṛthagbhāvaḥ sthitiś ceti virodhinaḥ

yugapan na vivakṣyante sarve dharmā balāhake

3.7.145 dhanuṣā vidhyatīty atra vināpāyavivakṣayā

karaṇatvaṃ yato nāsti tasmāt tad ubhayaṃ saha

3.7.146 ekaiva vā satī śaktir dvirūpā vyavatiṣṭhate

nimittaṃ saṃjñayos tatra parayā bādhyate+aparā

3.7.147 nirdhāraṇe vibhakte yo bhītrādīnāṃ ca yo vidhiḥ

upāttāpekṣitāpāyaḥ so+abudhapratipattaye

ity apādānādhikāraḥ

adhikaraṇādhikāraḥ

3.7.148 kartṛkarmavyavahitām asākṣād dhārayat kriyām

upakurvat kriyāsiddhau śāstre+adhikaraṇaṃ smṛtam

3.7.149 upaśleṣasya cābhedas tilākāśakaṭādiṣu

upakārās tu bhidyante saṃyogisamavāyinām

3.7.150 avināśo gurutvasya pratibandhe svatantratā

digviśeṣād avaccheda ityādyā bhedahetavaḥ

3.7.151 ākāśam eva keṣāṃ cid deśabhedaprakalpanāt

ādhāraśaktiḥ prathamā sarvasaṃyogināṃ matā

3.7.152 idam atreti bhāvānām abhāvān na prakalpate

vyapadeśas tam ākāśa- nimittaṃ saṃpracakṣate

3.7.153 kālāt kriyā vibhajyanta ākāśāt sarvamūrtayaḥ

etāvāṃś caiva bhedo+ayam abhedopanibandhanaḥ

3.7.154 yady apy upavasir deśa- viśeṣam anurudhyate

śabdapravṛttidharmāt tu kālam evāvalambate

3.7.155 vasatāv aprayukte+api deśo+adhikaraṇaṃ tataḥ

aprayuktaṃ trirātrādi karma copavasau smṛtam

ity adhikaraṇādhikāraḥ

śeṣādhikāraḥ

3.7.156 saṃbandhaḥ kārakebhyo+anyaḥ kriyākārakapūrvakaḥ

śrutāyām aśrutāyāṃ vā kriyāyāṃ so+abhidhīyate

3.7.157 dviṣṭho+apy asau parārthatvād guṇeṣu vyatiricyate

tatrābhidhīyamānaḥ san pradhāne+apy upayujyate

3.7.158 nimittaniyamaḥ śabdāt saṃbandhasya na gṛhyate

karmapravacanīyais tu sa viśeṣo+avarudhyate

3.7.159 sādhanair vyapadiṣṭe ca śrūyamāṇakriye punaḥ

proktā pratipadaṃ ṣaṣṭhī samāsasya nivṛttaye

3.7.160 niṣṭhāyāṃ karmaviṣayā ṣaṣthī ca pratiṣidhyate

śeṣalakṣaṇayā ṣaṣṭhyā samāsastatra neṣyate

3.7.161 anyena vyapadiṣṭasya yasyānyatropajāyate

vyatirekaḥ sa dharmau dvau labhate viṣayāntare

3.7.162 prādhānyaṃ svaguṇe labdhvā pradhāne yāti śeṣatām

sahayoge svayoge+ataḥ pradhānatvaṃ na hīyate

iti śeṣādhikāraḥ

3.7.163 siddhasyābhimukhībhāva- mātraṃ saṃbodhanaṃ viduḥ

prāptābhimukhyo hy arthātmā kriyāsu viniyujyate

3.7.164 saṃbodhanaṃ na vākyārtha iti pūrvebhya āgamaḥ

uddeśena vibhaktyarthā vākyārthāt samapoddhṛtāḥ

3.7.165 vibhaktyarthe+avyayībhāva- vacanād avasīyatām

anyo dravyād vibhaktyarthaḥ so+avyayenābhidhīyate

3.7.166 dravyaṃ tu yad yathābhūtaṃ tad atyantaṃ tathā bhavet

kriyāyoge+api tasyāsau dravyātmā nāpahīyate

3.7.167 tasmād yat karaṇaṃ dravyaṃ tat karma na punar bhavet

sarvasya vānyathābhāvas tasya dravyātmano bhavet

iti sādhanasamuddeśaḥ

3.8: kriyāsamuddeśa

3.8.1 yāvat siddham asiddhaṃ vā sādhyatvenābhidhīyate

āśritakramarūpatvāt tat kriyeti pratiyate

3.8.2 kāryakāraṇabhāvena dhvanatīty āśritakramaḥ

dhvaniḥ kramanivṛttau tu dhvanir ity eva kathyate

3.8.3 śvete śvetata ity etac chvetatvena prakāśate

āśritakramarūpatvād abhidhānaṃ pravartate

3.8.4 guṇabhūtair avayavaiḥ samūhaḥ kramajanmanām

buddhyā prakalpitābhedaḥ kriyeti vyapadiśyate

3.8.5 samūhaḥ sa tatbābhūtaḥ pratibhedam samūhisu

samāpyate tato bhede kālabhedasya saṃbhavaḥ

3.8.6 kramāt sadasatāṃ teṣām ātmāno na samūhinām

sadvastuviṣayair yānti saṃbandhaṃ cakṣurādibhiḥ

3.8.7 yathā gaur iti samghātaḥ sarvo nendriyagocaraḥ

bhāgaśas tūpalabdhasya buddhau rūpaṃ nirūpyate

3.8.8 indriyair anyathāprāptau bhedāmśopanipātibhiḥ

alātacakravad rūpaṃ kriyāṇāṃ parikalpyate

3.8.9 yathā ca bhāgāḥ pacater udakāsecanādayaḥ

udakāsecanādināṃ jñeyā bhāgās tathāpare

3.8.10 yaś cāpakarṣaparyantam anuprāptaḥ pratīyate

tatraikasmin kriyāśabdaḥ kevale na prayujyate

3.8.11 pūrvottarais tathā bhāgaiḥ samavasthāpitakramaḥ

ekaḥ so+apy asadadhyāsād ākhyātair abhidhīyate

3.8.12 kālānupāti yad rūpaṃ tad astīty anugamyate

paritas tu paricchinnaṃ bhāva ity eva kathyate

3.8.13 vyavahārasya siddhatvān na ceyaṃ guṇakalpanā

upacāro hi mukhyasya saṃbhavād avatiṣṭhate

3.8.14 āhitottaraśaktitvāt pratyekaṃ vā samūhinaḥ

anekarūpā lakṣyante kramavanta ivākramāḥ

3.8.15 anantaraṃ phalaṃ yasyāḥ kalpate tām kriyām viduḥ

pradhānabhūtāṃ tādarthyād anyāsāṃ tu tadākhyatā

3.8.16* *kriyāpravṛttau yo hetus tadarthaṃ yad viceṣṭitam

anapekṣya prayuñjīta gacchatīty avadhārayan

3.8.17 satsu pratyayarūpo+asau bhāvo yāvan na jāyate

tāvat pareṣāṃ rūpeṇa sādhyaḥ sann abhidhīyate

3.8.18 siddhe tu sādhanākāṅkṣā kṛtārthatvān nivartate

na kriyāvācināṃ tasmāt prayogas tatra vidyate

3.8.19 sa cāpūrvāparibhūta ekatvād akramātmakaḥ

pūrvāparāṇāṃ dharmeṇa tadarthenānugamyate

3.8.20 asan nivartate tasmād yat sat tad upalabhyate

tayoḥ sadasatoś cāsāv ātmaika iva gṛhyate

3.8.21 jātim anye kriyām āhur anekavyaktivartinīm

asādhyā vyaktirūpeṇa sā sādhyevopalabhyate

3.8.22 ante yā vā kriyābhāge jātiḥ saiva kriyā smṛtā

sā vyakter anuniṣpāde jāyamāneva gamyate

3.8.23 svavyāpāraviśiṣṭānām sattā vā, kartṛkarmanām

kriyā vyāpārabhedeṣu sattā vā samavāyinī

3.8.24 antye vātmani yā sattā sā kriyā kaiś cid iṣyate

bhāva eva hi dhātvartha ity avicchinna āgamaḥ

3.8.25 buddhiṃ tajjātim anye tu buddhisattām athāpare

pratyastarūpāṃ bhāveṣu kriyeti pratijānate

3.8.26 āvirbhāvatirobhāvau janmanāśau tathāparaiḥ

ṣaṭsu bhāvavikāreṣu kalpitau vyāvahārikau

3.8.27 tābhyāṃ sarvapravṛttīnām abhedenopasamgrahaḥ

janmaivāśritasārūpyaṃ sthitir ity abhidhīyate

3.8.28* *jāyamānān na janrnānyad vināśe+apy apadārthatā

ato bhāvavikāreṣu sattaikā vyavatiṣṭhate

3.8.29 *pūrvabhāgas tu yaj jātāt taj janmety apadiśyate

āśritakramarūpeṇa nimittatve vivakṣite

3.8.30 ākhyātaśabdair artho+asāv evaṃbhūto +abhidhīyate

nāmaśabdāḥ pravartante saṃharanta iva kramam

3.8.31 phalaṃ phalāpadeśo vā vastu vā tadvirodhi yat

tad anyad eva pūrveṣāṃ nāga ity apadiśyate

3.8.32 naivāsti naiva nāstīti vastuno grahanād vinā

kalpate pararūpeṇa vastv anyad anugamyate

3.8.33 bhāvābhāvau ghaṭādinām aspṛśann api pāṇinā

kaś cid vedāprakāśe+api prakāśe tata eva vā

3.8.34 vyāpi saukṣmyaṃ kva cid yāti kva cit saṃhanyate punaḥ

akurvāṇo+atha vā kiṃ cit svaśaktyaivaṃ prakāśate

3.8.35 sarvarūpasya tattvasya yat krameṇeva darśanam

bhāgair iva prakḷptiś ca tāṃ kriyām apare viduḥ

3.8.36 sattā svaśaktiyogena sarvarūpā vyavasthitā

sādhyā ca sādhanaṃ caiva phalaṃ bhoktā phalasya ca

3.8.37 kriyām anye tu manyante kva cid apy anapāśritām

sādhanaikārthakāritve pravṛttim anapāyinīm

3.8.38 sāmānyabhūtā sā pūrvaṃ bhāgaśaḥ pravibhajyate

tato vyāpārarūpeṇa sādhyeva vyavatiṣṭhate

3.8.39 prakṛtiḥ sādhanānāṃ sā prathamaṃ tac ca kārakam

vyāpārāṇāṃ tato+anyatvam aparair upavarṇyate

3.8.40 bahūnāṃ saṃbhave+arthānāṃ ke cid evopakārinaḥ

saṃsarge kaś cid esāṃ tu prādhānyena pratīyate

3.8.41 sādhyatvāt tatra cākhyātair vyāpārāḥ siddhasādhanāḥ

prādhānyenābhidhīyante phalenāpi pravartitāḥ

3.8.42 ekatvāvṛttibhāvābhyāṃ bhedābhedasamanvaye

saṃkhyās tatropalabhyante saṃkhyeyāvayavakriyāḥ

3.8.43 siddhasyārthasya pākādeḥ kathaṃ sādhanayogitā

sādhyatve vā tiṅantena kṛtāṃ bhedo na kaś cana

3.8.44 tatra kārakayogāyā yady ākhyātaṃ nibandhanam

ṣaṣṭhvāḥ sā lena saṃbandhe vyudastā kartṛkarmanoḥ

3.8.45 ekābhidhāna eko+artho yugapac ca dvidharmabhāk

na saṃbhavati siddhatve sa sādhyaḥ syāt kathaṃ punaḥ

3.8.46 etāvat sādhanaṃ sādhyam etāvad iti kalpanā

śāstra eva na vākye+asti vibhāgaḥ paramārthataḥ

3.8.47 ākhyātaśabde bhāgābhyāṃ sādhyasādhanavartitā

prakalpitā yathā śāstre sa ghañādisv api kramaḥ

3.8.48 sādhyatvena kriyā tatra dhāturūpanibandhanā

sattvabhāvas tu yas tasyāḥ sa ghañādinibandhanaḥ

3.8.49 bandhutābhedarūpeṇa bandhuśabde vyavasthitā

samūho bandhvavasthā tu pratyayenābhidhīyate

3.8.50 tatra yam prati sādhyatvam asiddhā taṃ prati kriyā

siddhā tu yasmin sādhyatvaṃ na tam eva punaḥ prati

3.8.51 rājñaḥ putrasya napteti na rājñi vyatiricyate

putrasyārthaḥ pradhānatvaṃ na cāsya vinivartate

3.8.52 mṛgo dhāvati paśyeti sādhyasādhanarūpatā

tathā viṣayabhedena saraṇasyopapadyate

3.8.53 lakṛtyaktakhalarthānāṃ tathāvyayakṛtām api

rūḍhiniṣṭhāghañādinām dhātuḥ sādhyasya vācakaḥ

3.8.54 sādhyasyāpariniṣpatteḥ so+ayam ity anupagrahaḥ

tiṅantair antareṇevam upamānaṃ tato na taiḥ

3.8.55 sādhanatvaṃ prasiddhaṃ ca tiṅkṣu saṃbandhināṃ yataḥ

tenādhyāropa eva syād upamā tu na vidyate

3.8.56 nyūneṣu ca samāptārtham upamānaṃ vidhīyate

kriyā caivāśraye sarvā tatra tatra samāpyate

3.8.57 yenaiva hetunā haṃsaḥ patatīty abhidhīyate

ātau tasya samāptatvād upamārtho na vidyate

3.8.58 kriyāṇāṃ jātibhinnānāṃ sādṛśyaṃ nāvadhāryate

siddheś ca prakrame sādhyam upamātum na śakyate

3.8.59 vanam vṛkṣā iti yathā bhedābhedavyapāśrayāt

arthātmā bhidyate bhāve sa bāhyābhyantare kramaḥ

3.8.60 sāmānye bhāva ity atra yal liṅgam upalabhyate

bhedānāṃ anumeyatvān na tat teṣu vivakṣyate

3.8.61 nirdeśe caritārthatvāl liṅgaṃ bhāve +avivaksitam

upamānavidhitvāc ca bhāvād anyat pacādisu

3.8.62 bhavatau yat pacādināṃ tāvad atropadiśyate

na ca liṅgam pacādināṃ bhavatau samavasthitam

3.8.63 ekaś ca so+arthaḥ sattākhyaḥ katham cit kaiś cid ucyate

liṅgāni cāsya bhidyante pacirūpādibhedavat

3.8.64 ācāryo mātulaś ceti yathaiko vyapadiśyate

sambandhibhedād arthātmā sa vidhiḥ paktibhāvayoḥ

3.9: kālasamuddeśaḥ

3.9.1 vyāpāravyatirekeṇa kālam eke pracakṣate

nityam ekaṃ vibhu dravyaṃ parimāṇaṃ kriyāvatām

3.9.2 diṣṭiprasthasuvarṇādi mūrtibhedāya kalpate

kriyābhedāya kālas tu saṃkhyā sarvasya bhedikā

3.9.3 utpattau ca sthitau caiva vināśe cāpi tadvatām

nimittaṃ kālam evāhur vibhaktenātmanā sthitam

3.9.4 tam asya lokayantrasya sūtradhāraṃ pracakṣate

pratibandhābhyanujñābhyāṃ tena viśvaṃ vibhajyate

3.9.5 yadi na pratibadhnīyāt pratibandhaṃ ca notsṛjet

avasthā vyatikīryeran paurvāparyavinākṛtāḥ

3.9.6 tasyātmā bahudhā bhinno bhedair dharmāntarāśrayaiḥ

na hi bhinnam abhinnaṃ vā vastu kiṃ cana vidyate

3.9.7 naiko na cāpy aneko+asti na śuklo nāpi cāsitaḥ

dravyātmā sa tu saṃsargād evaṃrūpaḥ prakāśate

3.9.8 saṃsargināṃ tu ye bhedā viśeṣās tasya te matāḥ

sa bhinnas tair vyavasthānāṃ kālo bhedāya kalpate

3.9.9 viśiṣṭakālasaṃbandhād vṛttilābhaḥ prakalpate

śaktīnāṃ saṃprayogasya hetutvenāvatiṣṭhate

3.9.10 janmābhivyaktiniyamāḥ prayogopanibandhanāḥ

nityādhīnasthititvāc ca sthitir niyamapūrvikā

3.9.11 sthitasyānugrahas tais tair dharmaiḥ saṃsargibhis tataḥ

pratibandhas tirobhāvaḥ prahāṇam iti cātmanaḥ

3.9.12 pratyavasthaṃ tu kālasya vyāpāro+atra vyavasthitaḥ

kāla eva hi viśvātmā vyāpāra iti kathyate

3.9.13 mūrtīnāṃ tena bhinnānām ācayāpacayāḥ pṛthak

lakṣyante pariṇāmena sarvāsāṃ bhedayoginā

3.9.14 jalayantrabhramāveśa- sadṛśībhiḥ pravṛttibhiḥ

sa kalāḥ kalayan sarvāḥ kālākhyāṃ labhate vibhuḥ

3.9.15 pratibhaddhāś ca yās tena citrā viśvasya vṛttayaḥ

tāḥ sa evānujānāti yathā tantuḥ śakuntikāḥ

3.9.16 viśiṣṭakālasaṃbandhāl labdhapākāsu śaktiṣu

kriyābhivyajyate nityā prayogākhyena karmaṇā

3.9.17 jātiprayuktā tasyāṃ tu phalavyaktiḥ prajāyate

kuto+apy adbhutayā vṛttyā śaktibhiḥ sā niyamyate

3.9.18 tatas tu samavāyākhyā śaktir bhedasya bādhikā

ekatvam iva tā vyaktīr āpādayati kāraṇaiḥ

3.9.19 athāsmān niyamād ūrdhvaṃ jātayo yāḥ prayojikāḥ

tāḥ sarvā vyaktim āyānti svacche chāyā ivāmbhasi

3.9.20 kāraṇānuvidhāyitvād atha kāraṇa pūrvakāḥ

guṇās tatropajāyante svajātivyaktihetavaḥ

3.9.21 āśrayāṇāṃ ca nityatvam āśritānāṃ ca nityatā

tā vyaktīr anugṛhṇāti sthitis tena prakalpate

3.9.22 anityasya yathotpāde pāratantryaṃ tathā sthitau

vināśāyaiva tat śṛṣṭam asvādhīnasthitiṃ viduḥ

3.9.23 sthitaḥ saṃsargibhir bhāvaiḥ svakriyāsv anugṛhyate

naiṣāṃ sattām anudgṛhya vṛttir janmavatāṃ smṛtā

3.9.24 jarākhyā kālaśaktir yā śaktyantaravirodhinī

sā śaktīḥ pratibadhnāti jāyante ca virodhinaḥ

3.9.25 prayojakās tu ye bhāvāḥ sthitibhāgasya hetavaḥ

tirobhavanti te sarve yata ātmā prahīyate

3.9.26 yathaivādbutayā vṛttyā niṣkramaṃ nirnibandhanam

apadaṃ jāyate sarvaṃ tathāsyātmā prahīyate

3.9.27 kriyayor apavargiṇyor nānārthasamavetayoḥ

saṃbandhinā vinaikena paricchedaḥ kathaṃ bhavet

3.9.28 yathā tulāyāṃ haste vā nānādravyavyavasthitam

gurutvaṃ parimīyeta kālād evaṃ kriyāgatiḥ

3.9.29 jahāti sahavṛttāś ca kriyāḥ sa samavasthitāḥ

vrīhir yathodakaṃ tena hāyanākhyāṃ prapadyate

3.9.30 pratibandhābhyanujñābhyāṃ vṛttir yā tasya śāsvatī

tayā vibhajyamāno+asau bhajate kramarūpatāṃ

3.9.31 kartṛbhedāt tadartheṣu pracayāpacayau gataḥ

samatvaṃ viṣamatvaṃ vā sa ekaḥ pratipadyate

3.9.32 kriyābhedād yathaikasmiṃs takṣādyākhyā pravartate

kriyābhedāt tathaikasminn ṛtvādyākhyopajāyate

3.9.33 ārambhaś ca kriyā caiva niṣṭhā cety abhidhīyate

dharmāntarāṇām adhyāsa- bhedāt sadasadātmanaḥ

3.9.34 yāvāṃś ca dvyaṇukādīnāṃ tāvān himavato+apy asau

na hy ātmā kasya cid bhettuṃ pracetuṃ vāpi śakyate

3.9.35 anyais tu bhāvair anyeṣāṃ pracayaḥ parikalpyate

śanair idam idaṃ kṣipram iti tena pratīyate

3.9.36 asataś ca kramo nāsti sa hi bhettuṃ na śakyate

sato+api cātmatattvaṃ yat tat tathaivāvatiṣṭhate

3.9.37 kriyopādhiś ca san bhūta- bhaviṣyadvartamānatāḥ

ekādaśābhir ākārair vibhaktāḥ pratipadyate

3.9.38 bhūtaḥ pañcavidhas tatra bhaviṣyaṃś ca caturvidhaḥ

vartamāno dvidhākhyāta ity ekādaśa kalpanāḥ

3.9.39 kāle nidhāya svaṃ rūpaṃ prajñayā yan nigṛhyate

bhāvās tato nivartante tatra saṃkrāntaśaktayaḥ

3.9.40 bhāvināṃ caiva yad rūpaṃ tasya ca pratibimbakam

sunirmṛṣṭa ivādarśe kāla evopapadyate

3.9.41 tṛṇaparṇalatādīni yathā sroto+anukarṣati

pravartayati kālo+api mātrā mātrāvatāṃ tathā

3.9.42 āviśyevānusaṃdhatte yathā gatimatāṃ gatīḥ

vāyus tatraiva kālātmā vidhatte kramarūpatām

3.9.43 ayanapravibhāgaś ca gatīś ca jyotiṣāṃ dhruvā

nivṛttiprabhavāś caiva bhūtānāṃ tannibandhanāḥ

3.9.44 mātrāṇāṃ pariṇāmā ye kālavṛttyanupātinaḥ

nakṣatrākhyā pṛthak teṣu cihnamātraṃ tu tārakāḥ

3.9.45 rutair mṛgaśakuntānāṃ sthāvarāṇāṃ ca vṛttibhiḥ

chāyādipariṇāmaiś ca ṛtudhāmā nirūpyate

3.9.46 nirbhāsopagamo yo+ayaṃ kramavān iva dṛśyate

akramasyāpi viśvasya tat kālasya viceṣṭitam

3.9.47 dūrāntikavyavasthānam adhvādhikaraṇaṃ yathā

cirakṣipravyavasthānaṃ kālādhikaraṇaṃ tathā

3.9.48 tasyābhinnasya kālasya vyavahāre kriyākṛtāḥ

bhedā iva trayaḥ siddhā yāṃl loko nātivartate

3.9.49 ekasya śaktayas tisraḥ kālasya samavasthitāḥ

yatsaṃbandhena bhāvānāṃ darśanādarśane satām

3.9.50 dvābhyāṃ sa kila śaktibhyāṃ bhāvānāṃ varaṇātmakaḥ

śaktis tu vartamānākhyā bhāvarūpaprakāśinī

3.9.51 anāgatā janmaśakteḥ śaktir apratibandhikā

atītākhyā tu yā śaktis tayā janma virudhyate

3.9.52 tamaḥprakāśavat tv ete trayo+adhvāno vyavasthitāḥ

akramās teṣu bhāvānāṃ kramaḥ samupalabhyate

3.9.53 dvau tu tatra tamorūpāv ekasyālokavat sthitiḥ

atītam api keṣāṃ cit punar viparivartate

3.9.54 yugapad vartamānatvaṃ taddharmā pratipadyate

keṣāṃ cid vartamānatvāc caiti tadvad atītatām

3.9.55 hetupakārād ākṣipto vartamānatvam āgataḥ

śāntahetūpakāraḥ san punar nopaiti darśanam

3.9.56 dve eva kālasya vibhoḥ keṣāṃ cic chaktivartmanī

karoti yābhyāṃ bhāvānām unmīlananimīlane

3.9.57 kalābhiḥ pṛthagarthābhiḥ pravibhaktaṃ svabhāvataḥ

ke cid buddhyanusaṃhāra- lakṣaṇaṃ taṃ pracakṣate

3.9.58 jñānānugataśaktiṃ vā bāhyaṃ vā satyataḥ sthitam

kālātmānam anāśritya vyavahartuṃ na śakyate

3.9.59 tisro bhāvasya bhāvasya keṣāṃ cid bhāvaśaktayaḥ

tābhiḥ svaśaktibhiḥ sarvaṃ sadaivāsti ca nāsti ca

3.9.60 sattvād avyatirekeṇa tās tisro+api vyavasthitāḥ

kramas tās tadabhedāc ca sadasattvaṃ na bhidyate

3.9.61 darśanādarśanenaikaṃ dṛṣṭādṛṣṭaṃ tad eva tu

adhvanām ekatā nāsti na ca kiṃ cin nivartate

3.9.62 śaktyātmadevatāpakṣair bhinnaṃ kālasya darśanam

prathamaṃ tad avidyāyāṃ yad vidyāyāṃ na vidyate

3.9.63 abhede yadi kālasya hrasvadīrghaplutādiṣu

dṛśyate bhedanirbhāsaḥ sa cirakṣiprabuddhivat

3.9.64 hrasvadīrghaplutāvṛttyā nālikāsalilādiṣu

kathaṃ pracayayogaḥ syāt kalpanāmātrahetukaḥ

3.9.65 abhivyaktinimittasya pracayena pracīyate

abhinnam api śabdasya tattvam apracayātmakam

3.9.66 evaṃ mātrāturīyasya bhedo dāśatayasya vā

parimāṇavikalpena śabdātmani na vidyate

3.9.67 anuniṣpādikalpena ye+antarāla iva sthitāḥ

śabdās te pratipattṝṇām upāyāḥ pratipattaye

3.9.68 viśiṣṭam avadhiṃ taṃ tam upādāya prakalpate

kālaḥ kālavatām ekaḥ kṣaṇamāsartubhedabhāk

3.9.69 buddhyavagrahabhedāc ca vyavahārātmani sthitaḥ

tāvān eva kṣaṇaḥ kālo yugamanvantarāṇi vā

3.9.70 pratibandhābhyanujñābhyāṃ nālikāvivarāśrite

yad ambhasi prakṣaraṇaṃ tat kālasyaiva ceṣṭitam

3.9.71 alpe mahati vā chidre tatsaṃbandhe na bhidyate

kālasya vṛttir ātmāpi tam evāsyānuvartate

3.9.72 ākrīḍa iva kālasya dṛśyate yaḥ svaśaktibhiḥ

bahurūpasya bhāveṣu bahudhā tena bhidyate

3.9.73 tvacisārasya vā vṛddhiṃ tṛṇarājasya vā dadhat

tāvat tadvṛddhiyogena kālatattvaṃ vikalpate

3.9.74 vyatikrame+api mātrāṇāṃ tasya nāsti vyatikramaḥ

na gantṛgatibhedena mārgabhedo+asti kaś cana

3.9.75 udayāstamayāvṛttyā jyotiṣāṃ lokasiddhayā

kālasyāvyatipāte+api tāddharmyam iva lakṣyate

3.9.76 ādityagrahanakṣatra- parispandam athāpare

bhinnam āvṛttibhedena kālaṃ kālavido viduḥ

3.9.77 kriyāntarapariccheda- pravṛttā yā kriyāṃ prati

nirjñātaparimāṇā sā kāla ity abhidhīyate

3.9.78 jñāne rūpasya saṃkrāntir jñānenaivānusaṃhṛtiḥ

ataḥ kriyāntarābhāve sā kriyā kāla iṣyate

3.9.79 bhūto ghaṭa itīyaṃ ca sattāyā eva bhūtatā

bhūtā satteti sattāyāḥ sattā bhūtābhidhīyate

3.9.80 parato bhidyate sarvam ātmā tu na vikalpyate

parvatādisthitis tasmāt pararūpeṇa bhidyate

3.9.81 prasiddhabhedā vyāpārā virūpāvayavakriyāḥ

sāhacaryeṇa bhidyante sarūpāvayavakriyāḥ

3.9.82* *vyavadhānam ivopaiti nivṛtta iva dṛśyate

kriyāsamūho bhujyādir antarālapravṛttibhiḥ

3.9.83* *na ca vicchinnarūpo+api so+avirāmān nivartate

sarvaiva hi kriyānyena samkīrṇevopalabhyate

3.9.84 *tadantarāladṛṣṭā vā sarvaivāvayavakriyā *

sādṛśyāt sati bhede tu tadaṅgatvena gṛhyate

3.9.85 sad asad vāpi vastu syāt tṛtīyaṃ nāsti kiṃ cana

tena bhūtabhaviṣyantau muktvā madhyaṃ na vidyate

3.9.86 nirvṛttirūpam ekasya bhedābhāvān na kalpate

sad asad vāpi tenaikaṃ kramarūpaṃ kathaṃ bhavet

3.9.87 bahūnāṃ cānavasthānād ekam evopalabhyate

yathopalabdhi smaraṇaṃ tatra cāpy upapadyate

3.9.88 sadasadrūpam ekaṃ syād sarvasyaikatvakalpane

nirvṛttirūpaṃ nirvṛtteḥ sāmānyam atha vā bhavet

3.9.89 kāryotpattau samarthaṃ vā svena dharmeṇa tat tathā

ātmatattvena gṛhyeta sā cāsmin vartamānatā

3.9.90 kriyāprabandharūpaṃ yad adhyātmaṃ vinigṛhyate

saṃkrāntarūpam ekatra tām āhur vartamānatām

3.9.91 kriyātipattir atyantaṃ kriyānutpattilakṣaṇā

na ca bhūtam anutpannaṃ na bhaviṣyat tathāvidham

3.9.92 prāg viruddhakriyotpādān nirvṛtte vā virodhini

vyāpāre+avadhibhedena viṣayas tatra bhidyate

3.9.93 vyabhicāre nimittasya sādhutvaṃ na prakalpate

bhāvy āsīd iti sūtreṇa tat kāle+anyatra śiṣyate

3.9.94 svakāla eva sādhutve kālabhede gatiḥ katham

vākyārthād atadartheṣu viśiṣṭatvaṃ na sidhyati

3.9.95 tadarthaś ced avayavo bhāvino bhūtatāgatiḥ

na syād atyantabhūtatvam evaikaṃ tatra saṃbhavet

3.9.96 viśiṣṭakālatā pūrvaṃ tathāpi tu viśeṣaṇe

āśrayāt so+antaraṅgatvāt tatra sādhur bhaviṣyati

3.9.97 āmiśra eva prakrāntaḥ sa padārthas tathāvidhaḥ

kevalasya vimiśratvaṃ nitye+arthe nopapadyate

3.9.98 śuddhe ca kāle vyākhyātam āmiśre na prasidhyati

sādhutvam ayathākālaṃ tat sūtreṇopadiśyate

3.9.99 ākhyātapadavācye+arthe nirvartyatvāt pradhānatā

viśeṣaṇaṃ tadākṣepāt tatkāle vyavatiṣṭhate

3.9.100 saṃpratyayānukāro vā śabdavyāpāra eva vā

adhyasyate viruddhe+arthe na ca tena virudhyate

3.9.101 bhūtaṃ bhaviṣyad ity etau pratyayau vartamānatām

atyajantau prapadyete viruddhāśrayarūpatām

3.9.103 adhvano vartamānasya viṣayeṇa bhaviṣyatā

bhāṣye bhaviṣyatkāleti kāryārthaṃ vyapadiśyate

3.9.104 icchā cikīrśatīty atra svakālam anurudhyate

bhaviṣyati prakṛtyarthe tatkālaṃ nānurudhyate

3.9.105 āśāsyamānatantratvād āśaṃsāyāṃ viparyayaḥ

prayoktṛdharmaḥ śabdārthe śabdair evānuśajyate

3.9.106 apchālibījasaṃyoge vartate niṣpadir yadā

tatrāvayavavṛttitvād bhaviṣyatpratiṣedhanam

3.9.107 phalaprasavarūpe tu niṣpadau bhūtakālatā

dharmāntareṣu tad rūpam adhyasya parikalpyate

3.9.108 upayukte nimittānāṃ vyāpāre phalasiddhaye

tatra rūpaṃ yad adhyastaṃ tatkālaṃ tat pratīyate

3.9.109 niṣpattāv avadhiḥ kaś cit kaś cit prativivakṣitaḥ

hetujanmavyapekṣātaḥ phalajanmeti cocyate

3.9.110 abahiḥsādhanādhīnā siddhir yatra vivakṣitā

tat sādhanāntarābhāvāt siddham ity apadiśyate

3.9.111 tasmād avadhibhedena siddhā mukhyaiva bhūtatā

anāgatatvam astitvaṃ hetudharmavyapekṣaṇe

3.9.112 satām indriyasaṃbandhāt saiva sattā viśiṣyate

bhedena vyavahāro hi vastvantaranibandhanaḥ

3.9.113 astitvaṃ vastumātrasya buddhyā tu parigṛhyate

yaḥ samāsādanād bhedaḥ sa tatra na vivakṣitaḥ

3.9.114 yogād vā strītvapuṃstvābhyāṃ na kiṃ cid avatiṣṭhate

svasminn ātmani tatrānyad bhūtaṃ bhāvi ca kathyate

3.10: puruṣasamuddeśa

3.10.1 pratyaktā parabhāvaś cāpy upādhī kartṛkarmanoḥ

tayoḥ śrutiviśeṣeṇa vācakau madhyamottamau

3.10.2 sad asad vāpi caitanyam etābhyām avagamyate

caitanyabhāge prathamaḥ puruṣo na tu vartate

3.10.3 budhijānāticitibhiḥ prathame puruṣe sati

samjñānārthair na caitanya- syopayogaḥ prakāśyate

3.10.4 saṃbodhanārthaḥ sarvatra madhyame kaiś cid iṣyate

tathā saṃbodhane sarvāṃ prathamāṃ yuṣmado viduḥ

3.10.5 saṃbodhanaṃ na loke+asti vidhātavyena vastunā

svāhendraśatrur vardhasva yathā rājā bhaveti ca

3.10.6 yuṣmadarthasya siddhatvān niyatā cādyudāttatā

yuṣmadaḥ prathamāntasya paraś cen na padād asau

3.10.7 guṇapradhānatābhedaḥ puruśādiviparyayaḥ

nirdeśaś cānyathā śāstre nityatvān na virudhyate

3.10.8 yathānirdeśam arthāḥ syur yesāṃ śāstraṃ vidhāyakam

kim cit sāmānyam āśritya sthite tu pratipādanam

3.10.9 yo+aśve yaḥ pīṭha ity atra bhūtayor aśvapīṭhayoḥ

yathopalakṣaṇārthatvaṃ tathārtheṣv anuśāsanam

3.11: saṃkhyāsamuddeśa

3.11.1 saṃkhyāvān sattvabhūto+arthaḥ sarva evābhidhīyate

bhedābhedavibhāgo hi loke saṃkhyānibandhanaḥ

3.11.2 sa dharmo vyatirikto vā teṣāṃ ātmaiva vā tathā

bhedahetutvam āśritya saṃkhyeti vyapadiśyate

3.11.3 samavetā paricchedye kva cid anyatra sā sthitā

prakalpayati bhāvānāṃ saṃkhyā bhedaṃ tathātmanaḥ

3.11.4 paratve cāparatve ca bhede tulyā śrutir yathā

saṃkhyāśabdābhidheyatvaṃ bhedahetos tathā guṇe

3.11.5 asvatantre svatantratvaṃ paradharmo yathā guṇe

abhedye bhedyabhāvo+api dravyadharmas tathā guṇe

3.11.6 svabuddhyā tam apoddhṛtya loko+apy āgamam āśritaḥ

svadharmād anyadharmeṇa vyācaṣṭe pratipattaye

3.11.7 paropakāratattvānāṃ svātantryenābhidhāyakaḥ

śabdaḥ sarvapadārthānā svadharmad viprakṛṣyate

3.11.8 yathaivāviṣayaṃ jñānaṃ na kiṃ cid avabhāsate

tathā bhāvo+apy asaṃsṛṣṭo na kaś cid upalabhyate

3.11.9 bhedena tu samākhyātaṃ yal loko+apy anuvartate

āgamāc chāstrasadṛśo vyavahāraḥ sa varṇyate

3.11.10 buddhau sthiteṣu teṣv evam adhyāropo na durlabhaḥ

paradharmasya na hy atra sadasattvaṃ prayojakam

3.11.11 sāmānyeṣv api sāmānyaṃ viśeṣeṣu viśiṣṭatā

saṃkhyāsu saṃkhyā liṅgeṣu liṅgam evaṃ prakalpate

3.11.12 ato dravyāśritāṃ saṃkhyām āhuḥ saṃsargavādinaḥ

bhedābhedavyatīteṣu bhedābhedavidhāyinīm

3.11.13 ātmāntarānāṃ yenātmā tadrūpa iva lakṣyate

atadrūpeṇa saṃsargāt sā nimittasarūpatā

3.11.14 saṃsṛṣṭeṣv api nirbhāge bhūteṣv arthakriyā yathā

sattvādiṣu ca mātrāsu sarvāsv evaṃ pratīyate

3.11.15 dvitvādiyonir ekatvaṃ bhedās tatpūrvakā yataḥ

vinā tena na saṃkhyānām anyāsām asti saṃbhavaḥ

3.11.16 ekatve buddhisahite nimittaṃ dvitvajanmani

ekatvābhyāṃ samutpannam evaṃ vā tat pratīyate

3.11.17 ekatvasamudāyo vā sāpekṣe vā pṛthak pṛthak

ekatve dvitvam ity evaṃ tayor dvivacanaṃ bhavet

3.11.18 eko+api guṇabhedena saṅgho bhedaṃ prakalpayet

āśrayāśrayibhedo hi tadāśrayanibandhanaḥ

3.11.19 saṃkhyeyasaṅghasaṃkhyāna- saṅghaḥ saṃkhyeti kathyate

vimśatyādisu sānyasva dravyasaṅghasya bhedikā

3.11.20 ekaviṃśatisaṃkhvāvāṃ saṃkhyāntarasarūpayoḥ

ekasyāṃ buddhyanāvṛttyā, bhāgayor iva kalpanā

3.11.21 asaṃkhyāsamudāyatvāt saṃkhyākāryaṃ vidhīyate

samūhatve tu tan na syāt svāṅgādisamudāyavat

3.11.22 saṃkhyeyāntaratantrāsu yā saṃkhyāsu pravartate

āvṛttivargasaṃkhyeyā tāṃ saṃkhyāṃ tādṛśīṃ viduḥ

3.11.23 na saṃkhyāyāṃ na saṃkhyeye dvau daśety asti saṃbhavaḥ

bhedābhāvān na saṃkhyāyāṃ virodhān na tadāśraye

3.11.24 saṃkhyāyete daśadvargau dvidaśā iti saṃkhyayā

tadrūpe vāpi saṃkhyeya āvṛttiḥ parigaṇyate

3.11.25 saṃkhyā nāma na saṃkhyāsti saṃjñaiṣeti yathocyate

rūpaṃ na rūpam apy evaṃ samjñā sā hi sitādiṣu

3.11.26 saṃkhyānajātiyogāt tu saṃkhyā saṃkhyeti kathyate

rūpatvajātiyogāc ca rūpe rūpam iti smṛtam

3.11.27 nimittam ekam ity atra vibhaktyā nābhidhīyate

tadvatas tu yad ekatvaṃ vibhaktis tatra vartate

3.11.28 ekasya pracayo dṛṣṭaḥ samūhaś ca dvayos tathā

nimittavyatirekeṇa saṃkhyānyā bhedikā tataḥ

3.11.29 tad ekam api caikatvaṃ vibhaktiśravaṇād ṛte

nocyate tena śabdena vibhaktyā tu sahocyate

3.11.30 anvayavyatirekau ca yadi syād vacanāntaram

syātām asati tasmimś ca prakṛtyartho na kalpyate

3.11.31 ekatvam eka ity atra śuddhadravyaviśeṣaṇam

saguṇas tu prakṛtyartho vibhaktyarthena bhidyate

3.11.32 dvyekayor iti nirdeśāt saṃkhyāmātre+api saṃbhavaḥ

ekādīnāṃ prasiddhyā tu saṃkhyeyārthatvam ucyate

3.12: upagrahasamuddeśa

3.12.1 ya ātmanepadād bhedaḥ kva cid arthasya gamyate

anyataś cāpi lādeśān manyante tam upagraham

3.12.2 kva cit sādhanam evāsau kva cit tasya viśeṣaṇam

sādhanaṃ tatra karmādi vyaktavāco viśeṣaṇam

3.12.3 kriyā viṣayabhedena jīvikādiṣu bhidyate

lādeśaiḥ sa kriyābhedo vākyeṣv api niyamyate

3.12.4 dhātvarthas tadviśeṣaś cāpy uktaḥ kva cid upagrahaḥ

dhātvartho gandhanādiḥ syād vyatihāro viśeṣaṇam

3.12.5 kriyāpravṛttāv ākhyātā kaiś cit svārthaparārthatā

asati vā sati vāpi vivakṣitanibandhanā

3.12.6 kesāṃ cit kartrabhiprāye ṇicā saha vikalpate

ātmanepadam anyesāṃ tadarthā prakṛtir yathā

3.12.7 krīṇīṣva vapate dhatte cinoti cinute+api ca

āptaprayogā dṛśyante yeṣu ṇyartho+abhidhīyate

3.12.8 saṃvidhānaṃ pacādināṃ kva cid arthaḥ pratīyate

tannimittā yathānyāpi kriyādhiśrayaṇādikā

3.12.9 kartrabhiprāyatā sūtre kriyābhedopalakṣaṇam

tathābhūtā kriyā yā hi tatkartā phalabhāg yataḥ

3.12.10 yathopalakṣyate kālas tārakādarśanādibhiḥ

tathā phalaviśeṣeṇa kriyābhedo nidarśyate

3.12.11 kriyāviśeṣavacane sāmarthyam uparudhyate

kesāṃ cid anye tu kṛtāḥ svariteto ñitas tathā

3.12.12 anubandhaś ca siddhe+arthe smṛtyartham anuṣajyate

tulyārtheṣv api cāvaśyaṃ na sarveṣv ekadharmatā

3.12.13 dṛśīkṣyoḥ sadṛśe+apy arthe nābhedaḥ pratipūrvayoḥ

ṇyarthopādāyinas tasmān na tulyārthāḥ pacādibhiḥ

3.12.14 umbhyarthe vartamānasya karoter bhinnadharmaṇaḥ

ṇyarthopādāyitā tasmān niyatāḥ śabdaśaktayaḥ

3.12.15 tathā hy anuprayogasya karoter ātmanepade

pūrvavadgrahaṇaṃ prāpte svaritaṃ samupasthitam

3.12.16 ekatve+api kriyākhyāte sādhanāśrayasaṃkhyayā

bhidyate na tu liṅgākhyo bhedas tatra tadāśritaḥ

3.12.17 tasmād avasthite+apy arthe kasya cit pratibadhyate

śabdasya śaktiḥ sa tv eṣa śāstre+anvākhyāyate vidhiḥ

3.12.18 yasyārthasya prasiddhyartham ārabhyante pacādayaḥ

tat pradhānaṃ phalaṃ teṣāṃ na lābhādi prayojanam

3.12.19 yatrobhau svāmidāsau tu prārabhete saha kriyām

yugapad dharmabhedena dhātus tatra na vartate

3.12.20 yatra pratividhānārthaḥ pacis tatrātmanepadam

parasmaipadam anyatra saṃskārādyabhidhāyini

3.12.21 saṃvidhātuś ca sāṃnidhyād dāse dharmo +anusajyate

plakṣaśabdasya sāṃnidhyān nyagrodhe plakṣatā yathā

3.12.22 puroḍāśābhidhānaṃ ca dhānādiṣu yathā sthitam

chattriṇā cābhisaṃbandhāc chattriśabdābhidheyatā

3.12.23 arthāt pratītam anyonyaṃ pārārthyam avivakṣitam

ity ayaṃ śeṣaviṣayaḥ kaiś cid atrānuvarṇyate

3.12.24 atha pratividhātā yo halaiḥ kṛṣati pañcabhiḥ

bhāṣye nodāhṛtaṃ kasmāt prāptaṃ tatrātmanepadam

3.12.25 pratītatvāt tadarthasya śeṣatvaṃ yadi kalpyate

na syāt prāptavibhāṣāsau svaritetāṃ nivartikā

3.12.26 śuddhe tu saṃvidhānārthe kaiś cid atreṣyate kṛṣiḥ

taddharmā yajir ity evaṃ na syāt tatrātmanepadam

3.12.27 atra tūpapadenāyam arthabhedaḥ pratīyate

prāpte vibhāṣā kriyate tasmān nātrātmanepadam

3.13: liṅgasamuddeśa

3.13.1 stanakeśādisaṃbandho viśiṣṭā vā stanādayaḥ

tadupavyañjanā jātir guṇāvasthā guṇās tathā

3.13.2 śabdopajanito+arthātmā śabdasaṃskāra ity api

liṅgānāṃ liṅgatattvajñair vikalpāḥ sapta darśitāḥ

3.13.3 upādānavikalpāś ca liṅgānāṃ sapta varṇitāḥ

vikalpasaṃniyogābhyāṃ ye śabdeṣu vyavasthitāḥ

3.13.4 tisro jātaya evaitāḥ kesāṃ cit samavasthitāḥ

aviruddhā, viruddhābhir gomahiṣyādijātibhiḥ

3.13.5 hastinyāṃ vaḍavāyāṃ ca strīti buddheḥ samanvayaḥ

atas tāṃ jātim icchanti dravyādisamavāyinīm

3.13.6 paratantrasya yal liṅgam apoddhāre vivakṣite

tatrāsau śabdasaṃskāraḥ śabdair eva vyapāśritaḥ

3.13.7 buddhyā kalpitarūpeṣu liṅgeṣv api ca saṃbhavaḥ

strītvādīnāṃ vyavasthā hi sā liṅgair vyapadiśyate

3.13.8 yathā salilanirbhāsā mṛgatṛṣṇāsu jāyate

jalopalabdhyanuguṇād bījād buddhir jale+asati

3.13.9 tathaivāvyapadeśyebhyo hetubhyas tārakādiṣu

mukhyebhya iva liṅgebhyo bhedā loke vyavasthitāḥ

3.13.10 vyakteṣu vyaktarūpāṇāṃ stanādīnāṃ tu darśanāt

avyaktavyañjanāvyakter jātir na parikalpyate

3.13.11 astitvaṃ ca pratijñāya sadādarśanam icchataḥ

atyantādarśane na syād asattvaṃ prati niścayaḥ

3.13.12 na cālam anumānāya śabdo+adarśanapūrvakaḥ

siddhe hi darśane kiṃ syād anumānaprayojanam

3.13.13 āvirbhāvas tirobhāvaḥ sthitiś cety anapāyinaḥ

dharmā mūrtiṣu sarvāsu liṅgatvenānudarśitāḥ

3.13.14 sarvamūrtyātmabhūtānāṃ śabdādināṃ guṇe guṇe

trayaḥ sattvādidharmās te sarvatra samavasthitāḥ

3.13.15 rūpasya cātmamātrānāṃ śuklādināṃ pratikṣaṇam

kā cit pralīyate kā cit kathaṃ cid abhivardhate

3.13.16 kvathitodakavac caiṣām anavasthitavṛttitā

ajasraṃ sarvabhāvānāṃ bhāṣya evopavarṇitā

3.13.17 pravṛtter ekarūpatvaṃ sāmyaṃ vā sthitir ucyate

avirbhāvatirobhāva- pravṛttyā vāvatiṣṭhate

3.13.18 guṇā ity eva buddher vā nimittatvaṃ sthitir matā

sthiteś ca sarvaliṅgānāṃ sarvanāmatvam ucyate

3.13.19 sthiteṣu sarvaliṅgeṣu vivakṣāniyamāśrayaḥ

kasya cic chabdasaṃskāre vyāpāraḥ kva cid iṣyate

3.13.20 saṃnidhāne nimittānāṃ kiṃ cid eva pravartakam

yathā takṣādiśabdānāṃ lingeṣu niyamas tathā

3.13.21 bhāvatattvadṛśaḥ śiṣṭāḥ śabdārtheṣu vyavasthitāḥ

yad yad dharme+aṅgatām eti liṅgaṃ tat tat pracakṣate

3.13.22 svarabhedād yathā śabdāḥ sādhavo viṣayāntare

liṅgabhedāt tathā siddhāt sādhutvam anugamyate

3.13.23 prayogo viprayogaś ca loke yatropalabhyate

śāstram ārabhyate tatra na prayogāviparyaye

3.13.24 upādhibhedād artheṣu guṇadharmasya kasya cit

nimittabhāvaḥ sādhutve vivakṣā ca vyavasthitā

3.13.25 himāraṇye mahattvena yukte strītvam avasthitam

hrasvopādhiviśiṣṭāyāḥ kuṭyāḥ prasavayogitā

3.13.26 śabdāntarānāṃ bhinne+artha upāyāḥ pratipattaye

ekatām iva niścitya laghvartham upadarśitāḥ

3.13.27 utpattiḥ prasavo+anyeṣāṃ nāśaḥ saṃstyānam ity api

ātmarūpaṃ tu bhāvānāṃ sthitir ity apadiśyate

3.13.28 dṛṣṭaṃ nimittaṃ kesāṃ cij jātyādivad avasthitam

dṛṣṭavac chabdasaṃskāra- mātraṃ tu parikalpitam

3.13.29 yathā prasiddhe+apy ekatve nānātvābhiniveśinaḥ

nānātvaṃ janayantīva śabdā liṅge+api sa kramaḥ

3.13.30 idaṃ veyam ayaṃ veti śabdasaṃskāramātrakam

nimittadarśanād arthe kaiś cit sarvatra varṇyate

3.13.31 nāvaśyaṃ viṣayatvena nimittaṃ vyavatiṣṭhate

indriyādi yathādṛṣṭaṃ bhedahetus tad iṣyate

3.14: vṛttisamuddeśa

3.14.1 kutsāpraśaṃsātiśayaiḥ samāptārthaṃ tu yujyate

padaṃ svārthādayaḥ sarve yasmāt kutsādihetavaḥ

3.14.2 devadattādikutsāyāṃ vartate kutsitaśrutiḥ

kutsitasthā tu yā kutsā tadarthaḥ ko vidhīyate

3.14.3 prakṛṣṭa iti śuklādi- prakarṣasyābhidhāyakaḥ

prakṛṣṭasya prakarṣe tu tarabādir vidhīyate

3.14.4 kutsitatvena kutsyo vā na samyag vāpi kutsitaḥ

svaśabdābhihite kena viśiṣṭo+arthaḥ pratīyate

3.14.5 na ca sāṃpratikī kutsā bhedābhāvāt pratīyate

pūjyate kutsitatvena praśastatvena kutsyate

3.14.6 viśeṣaṇaviśeṣyatvaṃ padayor upajāyate

na prātipadikārthaś ca tatraiva vyatiricyate

3.14.7 viśeṣyaṃ syād anirjñātaṃ nirjñāto+artho viśeṣaṇam

parārthatvena śeṣatvaṃ sarveṣām upakāriṇām

3.14.8 vibhaktibhedo niyamād guṇaguṇyabhidhāyinoḥ

sāmānādhikaraṇyasya prasiddhir dravyaśabdayoḥ

3.14.9 dravye+anirjñātajātīye kṛṣṇaśabdaḥ prayujyate

anirjñātaguṇe caivaṃ tilaśabdaḥ pravartate

3.14.10 sāmānyānām asaṃbandhāt tau viśeṣe vyavasthitau

rūpābhedād viśeṣaṃ tam abhivyaṅktuṃ na śaknutaḥ

3.14.11 tāv eva saṃnipatitau bhedena pratipādane

avacchedam ivādhāya saṃśayaṃ vyapakarṣataḥ

3.14.12 dravyātmā guṇasaṃsarga- bhedād āśrīyate pṛthak

jātisaṃbandhabhedāc ca dvitīya iva gṛhyate

3.14.13 nimittair abhisaṃbandhād yā nimittasarūpatā

tayaikasyāpi nānātvaṃ rūpabhedāt prakalpate

3.14.14 dravyāvasthā tṛtīyā tu yasyāṃ saṃsṛjyate dvayam

tayor avasthayor bhedād āśrayatve niyujyate

3.14.15 buddhyaikaṃ bhidyate bhinnam ekatvaṃ copagacchati

buddhyāvasthā vibhajyante sā hy arthasya vidhāyikā

3.14.16 vyapadeśivad ekasmin buddhyā nānātvakalpanā

tayā kalpitabhedaḥ sann arthātmā vyapadiśyate

3.14.17 kriyābhedena dṛṣṭānām aśmādīnāṃ punaḥ punaḥ

kiṃ cid darśanam anyena darśanenāpadiśyate

3.14.18 prayogabhedād dhātūnāṃ prakalpya bahurūpatām

bhedābhedāv upādāya kva cid ekāctvam ucyate

3.14.19 anvayavyatirekābhyām arthavān parikalpitaḥ

eko dhātvarthavigamād varṇatvenopacaryate

3.14.20 dravyātmānas trayas tasmād buddhau nānā vyavasthitāḥ

āśrayāśrayidharmeṇety ayaṃ pūrvebhya āgamaḥ

3.14.21 sāmānādhikaraṇyaṃ ca śabdayoḥ kaiś cid iṣyate

viśeṣaṇaviśeṣyatvaṃ saṃjñāsaṃjñitvam eva ca

3.14.22 keṣāṃ cij jātiguṇayor ekārthasamavetayoḥ

vṛttiḥ kṛṣṇatileṣv iṣṭā śabde dravyābhidhāyini

3.14.23 saṃs tu rūparasādinām āśrayo nābhidhīyate

dravyābhidhānena vinā tatas te dvandvabhāvinaḥ

3.14.24 dravyābhidhāyī kṛṣṇādir ākāṅkṣāvān pravartate

nimittānuvidhāyitvāt tat tilādau na vidyate

3.14.25 evaṃ jātimati dravye pratyāsanne kriyāṃ prati

guṇadharma guṇāviṣṭaṃ dravyaṃ bhedāya kalpate

3.14.26 guṇamātrābhidhāyitvaṃ ke cid icchanti vṛttiṣu

ajāśvādiṣu saṃbandhād rūḍhīnām iva rūḍhibhiḥ

3.14.27 tile pūrvam upātte vā tatraiva matub iṣyate

sa ca dharmaḥ samāseṣu guṇas tasmād viśeṣaṇam

3.14.28* [paṭvīmṛdvyoḥ samāse tu yady apy ekārthavṛttitā

bhinnam atrādhikaraṇaṃ prāg vṛttes tac ca gṛhyate

3.14.29 anusyūteva bhedābhyām ekā prakhyopajāyate

yadā sahavivakṣāṃ tām āhur dvandvaikaśeṣayoḥ

3.14.30 itaretarayogas tu bhinnasaṅghābhidhāyinām

pratyekaṃ ca samūho+asau samūhiṣu samāpyate

3.14.31 vyāpārasamudāyasya yathādhiśrayaṇādiṣu

pratyekaṃ jātivad vṛttis tathā dvandvapadeṣv api

3.14.32 śauṇḍārdharcapuroḍāśa- cchattriṇo+atra nidarśanam

te viṣṇumitrā iti ca bhinneṣu sahacāriṣu

3.14.33 arthāntarābhidhāyitvaṃ tathārthāntaravartinām

yābhyāṃ caikam anekārthaṃ tābhyām evāparaṃ padam

3.14.34 samudāyāntaratvāc ca tādṛśo+artho na laukikaḥ

anvayavyatirekābhyāṃ śāstrārtho+api na dṛśyate

3.14.35 duḥkhā durupapādā ca tasmād bhāṣye+apy udāhṛtā

yugapadvācitā sā tu vyavahārārtham āśritā

3.14.36 samudāyam upakramya padaṃ tasyāṃ prayujyate

vibhāgena samākhyāne tatas tad dvyartham ucyate

3.14.37 vākye+api niyatā dharmāḥ ke cid vṛttau dvayos tathā

te tv abhedena sāmarthya- mātra evopavarṇitāḥ

3.14.38 vṛttau viśeṣavṛttitvād bhede sāmānyavācitā

upamānasamāsādau śyāmādīnām udāhṛtā

3.14.39 vṛttir anyapadārthe yā tasyā vākyeṣv asaṃbhavaḥ

cārthe dvandvapadānāṃ ca bhede vṛttir na vidyate

3.14.40 bhede sati nirādīnāṃ krāntādyartheṣv asaṃbhavaḥ

prāg vṛtter jātivācitvaṃ na ca gaurakharādiṣu

3.14.41 krīḍāyā, jīvikāyāś ca vākyenāvacanāt tathā

na nityagrahaṇaṃ yuktaṃ kauṭilye yaṅvidhau yathā

3.14.42 nirdhāraṇādiviṣaye vyapekṣaiva yataḥ sthitā

samāsapratiṣedhānāṃ tato nāsti prayojanam

3.14.43 vidhibhiḥ pratiṣedhaiś ca bhedābhedanidarśanam

kṛtaṃ dvandvaikavadbhāve saṅghavṛttyupadeśavat

3.14.44 sāmarthyam aviśeṣoktam api lokavyavasthayā

vṛttyavṛttyoḥ prayogajñair vibhaktaṃ pratipattṛbhiḥ

3.14.45 arthasya vinivṛttatvāl lugādi na virudhyate

ekārthībhāva evātaḥ samāsākhyā vidhīyate

3.14.46 vyavasthitavibhāṣā ca sāmānye kaiś cid iṣyate

tathā vākyaṃ vyapekṣāyāṃ samāso+anyatra śiṣyate

3.14.47 tulyaśrutitvāt tattve+api rājādīnām upāśrite

vṛttau viśeṣaṇākāṅkṣā- gamakatvān nivartate

3.14.48 saṃbandhiśabdaḥ sāpekṣo nityaṃ sarvaḥ prayujyate

svārthavat sā vyapekṣāsya vṛttāv api na hīyate

3.14.49 samudāyena saṃbandho yesāṃ gurukulādinā

saṃspṛśyāvayavāṃs te+api yujyante tadvatā saha

3.14.50 abudhān praty upāyāś ca vicitrāḥ pratipattaye

śabdāntaratvād atyanta- bhedo vākyasamāsayoḥ

3.14.51 asamāse samāse ca gorathādiṣv adarśanāt

yuktādināṃ na śāstreṇa nivṛttyanugamaḥ kṛtaḥ

3.14.52 śabdāntaratvād yuktādiḥ kva cid vākye prayujyate

praparṇaprapalāśādau gataśabdaś ca vṛttiṣu

3.14.53 viśeṣaṇaviśesyatvaṃ kaiś cid ekas tathāśrayaḥ

upāye tattvadarśitvād iṣyate vṛttivākyayoḥ

3.14.54 padaṃ yathaiva vṛkṣādi viśiṣṭe+arthe vyavasthitam

nīlotpalādy api tathā bhāgābhyāṃ vartate vinā

3.14.55 śrotriyakṣetriyādināṃ na ca vāsiṣṭhagārgyavat

bhedena pratyayo loke tulyarūpāsamanvayāt

3.14.56 saptaparṇādivad bhedo na vṛttau vidyate kva cit

rūḍhyarūḍhivibhāgo+api kriyate pratipattaye

3.14.57 yā sāmānyāśrayā saṃjñā viśeṣaviṣayā ca yā

bahulagrahaṇān nāsti pravṛttir ubhayos tayoḥ

3.14.58 susūkṣmajaṭakeśādau samāso+avayave yadi

syāt syāt tatrāntaraṅgatvād bādhako+avayavasvaraḥ

3.14.59 samudāyasya vṛttau ca naikadeśo vibhāṣyate

bheda eva vibhāṣāyā niyato viṣayo yataḥ

3.14.60 yataś cāviṣayaḥ so+asyās tasmān nāsty akṛtārthatā

abhedaprakrame+atyantaṃ bhedānām apasāraṇāt

3.14.61 mahākaṣṭaśritety evaṃ na syād bhedaḥ padatraye

vṛttāv avayavasyāttvaṃ yasmān na pratiṣidhyate

3.14.62 mahāraṇyam atīte tu tripadād bhidyate svaraḥ

yasmāt tatrāntaraṅgatvād bādhako+avayavasvaraḥ

3.14.63 satiśiṣṭabaliyastvāt thāthādisvara eva tu

dvipade tena yagapat tritayaṃ na samasyate

3.14.64 yeṣām apūjyamānatvaṃ parārthānugamātmake

viśeṣaṇaviśeṣyatvam api teṣāṃ na kalpate

3.14.65 viśeṣaḥ śrūyamāṇo+api pradhāneṣu guṇeṣu vā

śabdāntaratvād vākye tu vṛttau nityaṃ na vidyate

3.14.66 viśeṣakarmasaṃbandhe nirbhukte+api kṛtādibhiḥ

viśeṣanirapekṣo+anyaḥ kṛtaśabdaḥ pravartate

3.14.67 akarmakatve saty evaṃ ktāntaṃ bhāvābhidhāyi tat

tataḥ kriyāvatā kartrā yogo bhavati karmaṇām

3.14.68 avigrahā gatādisthā yathā grāmādikarmabhiḥ

saṃbadhyate kriyā tadvat kṛtapūrvyādiṣu sthitā

3.14.69 muṇḍisūtrvādayo+asadbhir bhāgair anugatā iva

vibhaktāḥ kalpitātmāno dhātavaḥ kuṭṭicarcivat

3.14.70 putrīyatau na putro+asti viśeṣecchā tu tādṛśī

vinaiva putrānugamād yā putre vyavatiṣṭhate

3.14.71 prāṇair vinā yathā dhārir jīvatau prāṇakarmakaḥ

na cātra dhārir na prāṇā jīvatis tu kriyāntaram

3.14.72 tathā vineṣiputrābhyāṃ putrīyāyāṃ kriyāntaram

anvākhyānāya bhedās tu sadṛśāḥ pratipādakāḥ

3.14.73 ākṣepāc ca prayoge.na viṣayāntaravartinā

sad apīcchākyacaḥ karma vākya eva prayujyate

3.14.74 prasiddhena hṛtaḥ śabdo bhāvagarhābhidhāyinā

abhyāse tulyarūpatvān na yaṅantaḥ prayujyate

3.14.75 śabdā yathā vibhajyante bhāgair iva vikalpitaiḥ

anvākhyeyās tathā śāstram atidūre vyavasthitam

3.14.76 arthasyānugamaṃ kaṃ cid dṛṣṭvaiva parikalpitam

padaṃ vākye pade dhātur dhātau bhāgaś ca muṇḍivat

3.14.77 aviprayogaḥ sādhutve vyutpattir anavasthitā

upāyān pratipattīnāṃ nābhimanyeta satyataḥ

3.14.78 yathaiva ḍitthe davatiḥ pācake pacatis tathā

ḍayatiś ca paciś caiva dvāv apy etāv alaukikau

3.14.79 prakṛtipratyayāv ūhyau padāt tābhyāṃ padaṃ tathā

anubandhasvarādibhyaḥ śiṣṭaiḥ śāstraṃ na tān prati

3.14.80 śāstradṛṣṭis tu śāstrasya prāptimātre+apy aniścite

yujyate pratyavāyena śāstraṃ cakṣur apaśyatām

3.14.81 arthāntarābhidhānāc ca paurvāparyaṃ na bhidyate

rājadantāhitāgnyādi- rājāśvādiṣu sarvathā

3.14.82 vinaiva pratyayair vṛttau ye bhinnārthābhidhāyinaḥ

gargādayo lukā teṣāṃ sādhutvam anugamyate

3.14.83* [so+ayam ity abhisaṃbandhāt pratyayena vinā yadi

bhṛgvādayaḥ prayujyeran nāpatye niyamo bhavet

3.14.84 so+ayam ity abhisaṃbandhe liṅgopavyañjanād ṛte

praṣṭhādiṣu na jāyaiva niyamena pratīyate

3.14.85 mānameyābhisaṃbandha- viśeṣe+aṅgīkṛte tathā

prasthādīnām asādhutvaṃ taddhitena vinā bhavet

3.14.86 taddhito yogabhedena vākyaṃ vā syād vibhāṣitam

parimāṇādhike tatra prathamā śiṣyate punaḥ

3.14.87 vyatiriktasya sādhutve tad eva ca nidarśanam

yujyate+aṅgīkṛtādhikyaṃ tat sarvābhir vibhaktibhiḥ

3.14.88 śuklādiṣu matublopo vyatirekasya darśanāt

asādhutvanivṛttyarthaṃ sādhavas te bidādivat

3.14.89 viśeṣaṇād viśeṣye+arthe tadbhāvābhyuccaye sati

punaś ca pratisaṃhāre vṛttim eke pracakṣate

3.14.90 nimitte pratyayaḥ pūrvo nānuprāpto nimittinā

nimittavati buddheś ca na nimittasarūpatā

3.14.91 saṃskārasahitāj jñānān nopaślesaḥ smṛter api

vyāpāre tannimittānāṃ na grāhyaṃ syāt tathā sthitam

3.14.92 antaḥkaraṇavṛttau ca vyarthā bāhyārthakalpanā

tasmād anupakāre vā grāhyaṃ vā na tathā sthitam

3.14.93 anusyūteva saṃsṛṣṭair arthe buddhiḥ pravartate

vyākhyātāro vibhajyārthāṃs tān bhedena pracakṣate

3.14.94 tadātmany avibhakte ca buddhyantaram upāśritāḥ

vibhāgam iva manyante viśeṣaṇaviśeṣyayoḥ

3.14.95 abudhān prati vṛttiṃ ca vartayantaḥ prakalpitām

āhuḥ parārthavacane tyāgābhyuccayadharmatām

3.14.96 anvayād gamyate so+artho virodhī vā nivartate

dvyartham arthāntare vāpi tatrāhur upasarjanam

3.14.97 upāyamātraṃ nānātvaṃ samūhas tv eka eva saḥ

vikalpābhyuccayābhyāṃ vā bhedasaṃsargakalpanā

3.14.98 vṛttiṃ vartayatām evam abudhapratipattaye

bhinnāḥ saṃbodhanopāyāḥ puruṣeṣv anavasthitāḥ

3.14.99 vācikā dyotikā vāpi saṃkhyānāṃ vā vibhaktayaḥ

tadrūpe+avayave vṛttau saṃkhyābhedo nivartate

3.14.100 abhedaikatvasaṃkhyā vā tatrānyaivopajāyate

saṃsargarupaṃ saiṃkhyānām avibhaktaṃ tad ucyate

3.14.101 yathauṣadhirasāḥ sarve madhuny āhitaśaktayaḥ

avibhāgena vartante tāṃ saṃkhyāṃ tādṛśīṃ viduḥ

3.14.102 bhedānāṃ vā parityāgāt saṃkhyātmā sa tathāvidhaḥ

vyāpārāj jātibhāgasya bhedāpohena vartate

3.14.103 agṛhītaviśeṣeṇa yathā rūpeṇa rūpavān

prakhyāyate na śuklādi- bhedarūpas tu gṛhyate

3.14.104 bhedarūpasamāveśe tathā saty avivakṣite

bhāgaḥ prakāśitaḥ kaś cic chāstre+aṅgatvena gṛhyate

3.14.105 saṃkḥyāsāmānyarūpeṇa tadā so+amśaḥ pratīyate

arthasyānekaśaktitve śabdair niyataśaktibhiḥ

3.14.106 avyayānāṃ ca yo dharmo yaś ca bhedavatāṃ kramaḥ

abhinnavyapadeśārham antarālaṃ tad etayoḥ

3.14.107 alukaś caikavadbhāvas tasmin sati na śiṣyate

sa ca goṣucarādīnāṃ dharmo+asti vacanāntare

3.14.108 jātau dvivacanābhāvāt tad vṛttiṣu na vidyate

pratyākhyāne tu yogasya dravye goṣucarādayaḥ

3.14.109 āśrayād bhedavattāyāḥ sarvabhedasamanvayaḥ

dravyābhidhānapakṣo+api jātyākhyāyāṃ na vidyate

3.14.110 sarvadravyagatiś caivam ekaśeṣaś ca nocyate

pratyākhyāte+anyathā sūtre bhinnadravyagatir bhavet

3.14.111 vṛttau yo yuktavadbhāvo varaṇādiṣu śiṣyate

abhedaikatvasaṃkhyāyāṃ godau tatra na sidhyati

3.14.112 prāg vṛtter yuktavadbhāve ṣaṣṭhī bhedāśrayā bhavet

vṛttau saṃkhyāviśeṣāṇāṃ tyāgād bhedo nivartate

3.14.113 vidyamānāsu saṃkhyāsu ke cit saṃkhyāntaraṃ viduḥ

abhedākhyam upagrāhi vṛttau tac copajāyate

3.14.114 vyāpāraṃ yāti bhedākhyais tat svair avayavaiḥ kva cit

ātmā bhedānapekṣo+asya kva cid eti nimittatām

3.14.115 dāsyāḥ patir iti vyakto godāv iti ca dṛśyate

vyāpārabhedaḥ saṃkhyāyās tasmād eva vyavasthitaḥ

3.14.116 dvyādināṃ ca dviputrādau bāhyo bhedo nivartate

vibhaktivācyaḥ svārthatvān nimittaṃ tv avatiṣṭhate

3.14.117 dvitvopasarjane saṅghe dviśabdas tatra vartate

so+ayam ity abhisaṃbandhād ubhaśabde na tat tathā

3.14.118 ubhayas tatra tulyārtho vṛttau nityaṃ prayujyate

sūtre+api nityagrahaṇaṃ tadartham abhidhīyate

3.14.119 āpi ke cāparārthatvān nābheda upajāyate

ubhe iti tataḥ svārthe bhede vṛttiḥ prayujyate

3.14.120 strītvābhidhānapakṣe+api guṇabhāvaviparyayaḥ

svabhāvād aparārthatvāt tatra bhedo na hīyate

3.14.121 tasmād dvivacanāṭ ṭāpaś cobhayo+anyatra dṛśyate

pratyayaṃ tayapaṃ hitvā nāsty uttarapade punaḥ

3.14.122 prāptiḥ pragṛhyasaṃjñāyā na syāt pratyayalakṣaṇāt

kumāryagāre na hy asti samāso vacanāntare

3.14.123 ekadvayor yañādināṃ vibhāṣā luṅ na kalpate

yauṣmākas tāvakaś ceti bhedābhāvān na sidhyati

3.14.124 dṛṣṭo gārgyatare bhedas tathā gargatarā iti

yuṣmatpitā tvatpiteti tathādeśau vyavasthitau

3.14.125 upādhibhūtā yā saṃkhyā prakṛtau samavasthitā

ādeśaiḥ samjnayā vāpi vibhaktyā vyajyate vinā

3.14.1.26 śaurpike māsajāte ca parimāṇaṃ svabhāvataḥ

upādhibhūtām āśritya saṃkhyāṃ bhedena vartate

3.14.127 vayasvini paricchedaḥ krīte cāpi na gamyate

iṣṭo+abhedād ṛte tatra patimāṇam anarthakam

3.14.128 bhinnasyābhedavacanāt prasthādibhyaḥ śaso vidhiḥ

taddharmatvād abhedāt tu ghaṭādibhyo na dṛśyate

3.14.129 śrūyate vacanaṃ yatra bhāvas tatra viśiṣyate

nivartate yad vacanaṃ tasya bhāvo na vidyate

3.14.130 kāryaṃ sattāśrayaṃ śāstrād apravṛttir adarśanam

vākye dṛṣṭaṃ yad atyantam abhāvas tasya vṛttiṣu

3.14.131 samjñāviṣayabhedārthaṃ prasaktādarśanaṃ smṛtam

śrūyamānaṃ tu vacanaṃ viśiṣṭam upalabhyate

3.14.132 abhāvo vā luko yatra rūpavān vā vidhīyate

vyabhicārān nimittasya tatrāsādhuḥ prasajyate

3.14.133 bhedaḥ saṃkhyāviśeṣo vā vyākhyāto vṛttivākyayoḥ

sarvatraiva viśeṣas tu nāvaśyaṃ tādṛśo bhavet

3.14.134 āteś ca bhedahetutvān na liṅgena viśeṣyate

pradhānaṃ mṛgadugdhādau gārgīputre na sa kramaḥ

3.14.135 abhede liṅgasaṃkhyābhyāṃ yogāc chuklaṃ paṭā iti

prasakte śāstram ārabdhaṃ siddhaye liṅgasaṃkhyayoḥ

3.14.136 parārthaṃ śeṣabhāvaṃ yo vṛttiṣu pratipadyate

guṇo viśeṣaṇatvena sa sūtre vyapadiśyate

3.14.137 śabdāntaratvād vākyeṣu viśeṣā yady api śrutāḥ

vṛtter abhinnarūpatvāt teṣu vṛttir na vidyate

3.14.138 rūpāc ca śabdasaṃskāraḥ sāmānyaviṣayo yataḥ

tasmāt tadāśrayaṃ liṅgaṃ vacanaṃ ca prasajyate

3.14.139 saliṅgaṃ ca sasaṃkhyaṃ ca tato dravyābhidhāyinā

saṃbadhyate padaṃ tatra tayor bhinnā śrutir bhavet

3.14.140 bhāvino bahiraṅgasya vacanād āśrayasya ye

liṅgasaṃkhye guṇānāṃ te sūtreṇa pratipādite

3.14.141 viśeṣavṛtter api ca rūpābhedād alakṣitaḥ

yasmād viśeṣas tenātra bhedakāryaṃ na kalpate

3.14.142 viśeṣa eva sāmānyaṃ viśesād bhidyate yataḥ

abhedo hi viśeṣāṇām āśrito vinivartakaḥ

3.14.143 yad yad āśrīyate tat tad anyasya vinivartakam

bhedābhedavibhāgas tu sāmānye na nirūpyate

3.14.144 apoddhāraś ca sāmānyam iti tasyopakārinaḥ

nimittāvastham evātas tat svadharmeṇa gṛhyate

3.14.145 anirdhāritadharmatvād bhedā eva vikalpitāḥ

nimittair vyapadiśyante sāmānyākhyāviśesitāḥ

3.14.146 yadā tu vyapadiśyete liṅgasaṃkhye svabhāvataḥ

prayogeṣv eva sādhutvaṃ vākye prakramyate tadā

3.14.147 tatra prayogo+aniyato guṇānām āśrayaiḥ saha

sāmānyaṃ yat tad atyantaṃ tatraiva samavasthitam

3.14.148 na gotvaṃ śābaleyasya gaur iti vyapadiśyate

śuklatvaṃ bāhuleyasya śukla ity apadiśyate

3.14.149 vyatireke ca saty evaṃ matupaḥ śravanaṃ bhavet

lug anvākhyāyate tasmād rasādibhyaś ca nāsti saḥ

3.14.150 yat so+ayam iti saṃbandhād rūpābhedena vartate

śuklādivat tato lopas tad rasādau na vidyate

3.14.151 āveśo liṅgasaṃkhyābhyāṃ kva cin mañcādivat sthitah

so+ayam ity abhisaṃbandhe sa prasthādau na vidyate

3.14.152 liṅgam liṅgaparityāge sūtraṃ pratyayaśāsanam

so+ayam ity abhisaṃbandhāt puṃśabde stryabhidhāyini

3.14.153 āśraye liṅgasaṃkhyābhyām āśritaṃ vyapadiśyate

viśeṣaṇānāṃ cājāter iti śāstravyavasthayā

3.14.154 nimittānuvidhāyitvād ye dharmā bhedahetuṣu

ta āśraye+api vidyanta iti buddhir nivartyate

3.14.155 ākhyāyate ca śāstreṇa lokarūḍhā svabhāvataḥ

nimittatulyā godādau pravṛttir liṅgasaṃkhyayoḥ

3.14.156 haritakyādiṣu vyaktiḥ saṃkhyā khalatikādiṣu

manuṣyalubviśeṣāṇām abhidheyāśrayaṃ dvayam

3.14.157 jātiprayoge jātyā cet saṃbandham upagacchati

viśeṣaṇaṃ tato dharmāñ jātes tat pratipadyate

3.14.158 lubante saṃnipatitaṃ jāter anyad viśeṣaṇam

lubantasya pradhānatvāt taddharmair vyapadiśyate

3.14.159 nañsamāsabahuvrīhi- dvandvastryatiśayeṣu ye

bhedā bhāṣyānusāreṇa vācyās te liṅgasaṃkhyayoḥ

3.14.160 yadi ṣaṣṭhīdvitīyāntān nikṛṣṭāt tamabādayaḥ

nyakkāriṇi syur utkṛṣṭe prakṛteḥ syād viliṅgatā

3.14.161 kālyāṃ kālād dvitīyāntāt kāle kālyās tarab bhavet

nyakkāriṇi tathā gārgye gargebhyaḥ pratyayo bhavet

3.14.162 nyakkartṛṣu ca gargeṣu gārgyāt syāt tac ca neṣyate

kumāryāḥ svārthike ṅīp syāt prakṛtyartho hi nādhikaḥ

3.14.163 ṣaṣṭhyantād adhike tasmād guṇe svāśrayavartini

utkṛṣṭasamavetāyāṃ kriyāyāṃ vā vidhīyate

3.14.164 upāttaṃ ca prakṛtyartho dravyam evāśrayas tayoḥ

so+ayam ity abhisaṃbandhād abhedena pratīyate

3.14.165 rūpābhedāc ca tad dravyam ākāṅkṣāvat pratīyate

viśeṣair bhinnarūpais tad āśrayair iva yujyate

3.14.166 bhinnarūpesu yal liṅgaṃ viśeṣesu vyavasthitam

saṃkhyā ca tābhyām dravyātmā so+abhinno vyapadiśyate

3.14.167 āśrayaḥ samavāyi ca nimittaṃ liṅgasaṃkhyayoḥ

kartṛsthabhāvakaḥ śetir ato bhāṣya udāhṛtaḥ

3.14.168 nimittam āśrayatvena gṛhyeta yadi sādhanam

karmāpadiṣṭayoḥ prāptis tatra syāl liṅgasaṃkhyayoḥ

3.14.169 śāstre nimittabhāvena samudāyād apoddhṛtaḥ

stryarthas tasyecchayā yogaḥ prakṛtyā pratyayena vā

3.14.170 strīśabdo guṇaśabdatvāt tulyadharmā sitādibhiḥ

guṇamātre prayujyeta saṃstyānavati vāśraye

3.14.171 stryarthaḥ saṃstyānavad dravyaṃ prakṛtyarthaś ca yady asau

dravyopalakṣaṇārthatvaṃ saṃstyānasya tathā sati

3.14.172 saṃstyānena kva cid dravyaṃ dṛṣṭaṃ yady upalakṣitam

anaṅgīkṛtasaṃstyānāt tadvṛtteḥ pratyayo bhavet

3.14.173 bhūtādayaḥ ṣaḍākhyāś ca saṃstyānenopalakṣite

brāhmaṇyādau yadā vṛttās tebhyaḥ syuḥ pratyayās tadā

3.14.174 tadvanto hi pradhānatvāt pratyayāṇām prayojakāḥ

sāmānādhikaraiṇye+api tasmāṭ ṭābādisaṃbhavaḥ

3.14.175 guṇamātrābhidhāyitvaṃ strīśabde varṇyate yadā

prakṛtyarthaś ca saṃstyānaṃ svārthikāḥ pratyayās tadā

3.14.176 saṃstyāne kevale vṛttiḥ prakṛtīnām na vidyate

tadāviṣṭe tato dravye gṛhyante samavasthitāḥ

3.14.177 upakāri ca saṃstyānaṃ yeṣu śabdeṣv apekṣitam

tebhyaṣ ṭābādayas tac ca bhūtādiṣv avivakṣitam

3.14.178 saṃstyānaṃ pratyayasyārthaḥ śuddham āśrīyate yadā

tadā dvivacanāneka- pratyayatvaṃ na sidhyati

3.14.179 jātiś cet strītvam evāsau bhedo +anyatrāvivakṣitaḥ

yasmād bhinnair api dravyais tad ekaṃ sad viśiṣyate

3.14.180 mātrāṇām hi tirobhāve parimāṇam na vidyate

kumārya iti tena syāt kumāryāṃ bhedasaṃbhavāt

3.14.181 jātisaṃkhyāsamāhārair yathaiva sahacāriṇi

dravye kriyāḥ pravartanta ekātmatve vyapekṣite

3.14.182 mūrtibhyo mūrtidharmāṇām tathābhedasya darśanāt

sāmānādhikaraṇyaṃ ca kriyāyogaś ca kalpate

3.14.183 sāmānādhikaraṇye tu matublopād apekṣite

luk taddhitalukīti syāl luk tatrāpy upalakṣaṇam

3.14.184 kesāṃ cit tyaktabhedeṣu dravyeṣv eva vidhīyate

saṃstyānavatsu ṭābādir abhedena samanvayāt

3.14.185 sāmānyabhūto dravyātmā paricchinnaparigrahaḥ

kriyābhir yujyate bhedair bhāgaśaś cāvatiṣṭhate

3.14.186 śuklādiṣv āśrayadravyaṃ prādhānyenābhidhīyate

strītvaṃ tu pratyayārthatvād abhidhāviṣayo yataḥ

3.14.187 so+ayam ity abhisaṃbandhād āśrayaṃ pratipadyate

strītvaṃ svabhāvasiddho vā guṇabhāvaviparyayaḥ

3.14.188 sākāṅkṣatvād guṇatvena sāmānyaṃ vopadiśyate

vyaktīnām ātmadharmo+asāv ekaprakhyānibandhanaḥ

3.14.189 evambhūtā ca sāvasthā bhāgabhedaparigrahe

kṛte buddhyaiva bhedānām āśrayatve ca kalpite

3.14.190 niskṛṣṭeṣv api bhedeṣu vyaktirūpāśraye tataḥ

liṅgapratyavamarśena liṅgasaṃkhye prapadyate

3.14.191 antarena caśabdasya prayogaṃ dvandvabhāvinām

aviśiṣṭārthavṛttitvaṃ rūpābhedāt pratīyate

3.14.192 vikalpavati vā vṛttir nivartye+atha samuccite

teṣām ajñātaśaktīnāṃ dyotakena niyamyate

3.14.193 vṛttau viśiṣṭarūpatvāc caśabdo vinivartate

arthabhede+api sārūpyāt tac cārthenāpadiśyate

3.14.194 casya cāsattvabhūto+arthaḥ sa evāśriyate yadi

taddharmatvaṃ tato dvandve cādiṣv arthakṛtaṃ hi tat

3.14.195 cārthaḥ śabde kva cid bhedāt kathaṃ cit samavasthitaḥ

dyotakāś cādayas tasya vaktā dvandvas tu tadvatām

3.14.196 vikalpādyabhidheyasya cārthasyānyapadārthatā

dyotakatvān na kalpeta tasmāt sad upalakṣyate

3.14.197 tatra svābhāvikaṃ liṅgaṃ śabdadharme vyapekṣite

śabdaḥ kaś cit tam evārthaṃ kathaṃ cit pratipadyate

3.14.198 śabdād arthāḥ pratāyante sa bhedānāṃ vidhāyakaḥ

anumānaṃ vivakṣāyāḥ śabdād anyan na vidyate

3.14.199 samuccitaḥ syād dvandvārtho guṇabhūtasamuccayaḥ

samuccayo vāpi bhaved guṇabhūtasamuccitaḥ

3.14.200 samuccitasya prādhānye liṅgasaṃkhye svabhāvataḥ

samuccayasya prādhānye śāstraṃ syāt pratipādakam

3.14.201 samuccayavato+arthasya prādhānye+apy apare viduḥ

nimittānuvidhāyitvād asiddhim liṅgasaṃkhyayoḥ

3.14.202 samuccayo nimittaṃ cet syān nimittānuvartanam

anvayavyatirekābhyāṃ cārtho dvandvanibandhanaḥ

3.14.203 samuccitanimittatve cārthasyāpagame+api vā

svabhāvasiddhe dvandvasya liṅgasaṃkhye vyavasthite

3.14.204 padāntarasthasyārthasya dyotakatvān na yujyate

nipāto liṅgasaṃkhyābhyāṃ dvandvas tv arthasya vācakaḥ

3.14.205 nimittānuvidhāne ca dravyadharmānapekṣaṇāt

guṇapradhānabhāvena kriyāyogo na kalpate

3.14.206 yasya nāsti kriyāyogaḥ svatantro+asau na vidyate

artho dvandvasya tatra syād upādānam anarthakam

3.14.207 samuccayavato+arthasya vācako nānuvartate

nimittam api cāsyārthaḥ svadharmair yujyate tataḥ

3.14.208 bāhyo nāsty āśrayo dvandve viśeṣau tatra hi śrutau

samuccayas tadādhāras taddharmair vyapadiśyate

3.14.209 yo vāvayavabhedābhyāṃ bhedavadbhyām ivānvitaḥ

ekaḥ samūho dharmān sa bhāgayoḥ pratipadyate

3.14.210 ekaś ca dvyātmako+artho+asau bhedābhedasamanvitaḥ

yau bhedāv āśritas tatsthe liṅgasaṃkhye prapadyate

3.14.211 yathā svaśabdābhihite caitrārthe na prayujyate

caitraśabdo bahuvrihāv aprayogas tathā bhavet

3.14.212 yathā gaur iti śuklāder abhidhānaṃ na vidyate

evaṃ yasyābhisaṃbandho gobhis tāvat pratīyate

3.14.213 saṃbandhī niyato rūḍhaś citrāṇāṃ na ca vidyate

gavāṃ yathā vajrapāṇis tryakṣe vā+api vyavasthitaḥ

3.14.214 śabdāntaratvād vākyeṣu viśeṣā yady api śrutāḥ

vṛttiśabdo+anya evāyaṃ sāmānyasyābhidhāyakaḥ

3.14.215 agor acitragoś caiva rūpabhedān nivartakaḥ

na citragur viśeṣāṇāṃ rūpābhedāt tu vācakaḥ

3.14.216 yathā citragur ity etat prayukte na prayujyate

evaṃ yadi syāt sāmānyaṃ tasya na syāt pratiśrutiḥ

3.14.217 sarvādayo viśeṣās tu pradeśānāṃ nivartakāḥ

yathā pradeśāḥ sāmānya- pradeśāntarabādhakāḥ

3.14.218 vibhaktyarthābhidhānād vā ṣaṣṭhī nānuprayujyate

dravyasyānabhidhānāt tu tacchabdo+anuprayujyate

3.14.219 sāmānādhikaraṇyaṃ cen matublopāt prakalpate

matupo+api tadarthatvād anavasthā prasajyate

3.14.220 saṃbandhasya ca saṃbandī saṃbandho+anyaḥ prasajyate

vibhaktyarthapradhāne ca kriyāyogo na kalpate

3.14.221 vibhaktyarthapradhānatvāt tatas tatreti na kriyā

dṛśyādiḥ karmakartrādi- nimittatvāya kalpate

3.14.222 antarbhavec ca saṃbandhaḥ prādhānyābhihitaḥ katham

sa prātipadikārthaś ca tathābhūtaḥ kathaṃ bhatvet

3.14.223 asaṃbhavāt tu saṃbandhe saṃbandhasahacāriṇi

jātisaṃkhyāsamāhāra- kāryāṇām iva saṃbhavaḥ

3.14.224 so+ayam ity abhisaṃbandhād viśiṣṭāśrayavācinām

śuklādival liṅgasaṃkhye śāstrārambhād bhaviṣyataḥ

3.14.225 bhedena tu vivakṣāyāṃ sāmānye vā vivakṣite

saliṅgasya sasaṃkhyasya padārthasyāgatir bhavet

3.14.226 sādhutvaṃ na vibhaktyartha- mātre vṛttasya dṛśyate

kṛtsnārthavṛtteḥ sādhutvam ity arthagrahaṇaṃ kṛtam

3.14.227 so+ayam ity abhisaṃbandhād dravyavṛttir ayaṃ yadā

saliṅgasya sasaṃkhyasya tadā sādhutvam ucyate

3.14.228 antarbhūtavibhaktyarthe ṣaṣṭhī na śrūyate yathā

tathāśrutiḥ prasajyeta liṅgasaṃkhyābhidhāyinām

3.14.229 sādharmyam avyayena syād bahuvrīhes tathā sati

liṅgasaṃkhyānimittasya saṃskārasyāpavartanāt

3.14.230 prayuktena ca saṃbandhāc caitrādiśravanaṃ bhavet

vinā vibhaktyā saṃbandho vibhaktyā vidyate vinā

3.14.231 abhidhāne+api saṃkhyāyāḥ saṃkhyātvaṃ na nivartate

ṣaṣṭhyarthasyābhidhāne tu syāt prātipadikārthatā

3.14.232 anuprayogasiddhyarthaṃ na vibhaktyarthakalpanā

vastvantaram upakṣiptam iti ke cit pracakṣate

3.14.233 saṃbandibhir viśiṣṭānām saṃbandhānāṃ nimittatā

saṃbandhair vā viśiṣṭānāṃ tadvatāṃ syān nimittatā

3.14.234 ke cit saṃyogino daṇḍād viṣāṇāt samavāyinaḥ

tadvati pratyayān āhur bahuvrīhiṃ tathaiva ca

3.14.235 bhinnaṃ saṃbandhibhedena saṃbandham apare viduḥ

nimittaṃ sa vibhaktyarthaḥ samāsenābhidhīyate

3.14.236 pradhānam anyārthatayā bhinnaṃ svair upasarjanaiḥ

nimittam abbidheyaṃ vā sarvapaścād apekṣyate

3.14.237 svāmini vyatirekaś ca vākye yady api dṛśyate

prādhānya eva tasyeṣṭo bahuvrīhir vivakṣite

3.14.238 gavāṃ viśeṣaṇatvena yadā tadvān pravartate

asyaitā iti tatrārthe bahuvrīhir na vidyate

3.14.239 yadā pratyavamarśas tu tāsāṃ svāmī gavām iti

gobhis tadābhisaṃbandho nimittatvāya kalpate

3.14.240 apekṣamānaḥ saṃbandhaṃ rūḍhitvasya nivṛttaye

nimittānuvidhāyitvāt taddharmārthaḥ prasajyate

3.14.241 nānā citrā iti yathā nimittam anurudhyate

nānābhūte+api vṛttaḥ san bahuvrīhis tathā bhavet

3.14.242 saṃbandhini nimitte tu dravyadharmo na hīyate

liṅgābhāvo hi liṅgasya virodhitvena vartate

3.14.243 saṃkhvāvāṃl liṅgavāmś cārtho +abhinnadharmā, nimittataḥ

āsanna eva dravyatvāt taddharmair na virudhyate

3.14.244 vibhaktyarthena cāviṣṭaṃ śuddhaṃ ceti dvidhā sthitam

dravyaṃ śuddhasya yo dharmaḥ sa na syād anyadharmaṇaḥ

3.14.245 dravyamātrasya nirdeśe bhedo+ayam avivakṣitaḥ

granthe pūrvatra bhedas tu dvitīye+anupradarśitaḥ

3.14.246 dravyasya grahaṇaṃ cātra liṅgasaṃkhyāviśeṣaṇam

dravyāśritatvaṃ hi tayos tato+anyasya na sidhyataḥ

3.14.247 saṃbandhibhinnasaṃbandha- parichinne pravartate

samāso dravyasāmānye viśiṣṭārthānupātini

3.14.248 dravyadharmānatikrānto bhedadharmeṣv avasthitaḥ

bhaviṣyadāśrayāpekṣe liṅgasaṃkhye prapadyate

3.14.249 śāstrapravṛttibhede+api laukiko+artho na bhidyate

nañsamase yatas tatra trayaḥ pakṣā vicāritāḥ

3.14.250 śabdāntare+api caikatvam āśrityaivaṃ vicāraṇā

abrahmaṇādiṣu nañaḥ prayogo na hi vidyate

3.14.251 prāk samāsāt padārthānāṃ nivṛttir dyotyate nañā

svabhāvato nivṛttānāṃ rūpābhedād alakṣitā

3.14.252 brāhmaṇādisthayā vākyeṣv ākhyātapadavācyayā

kriyayā yasya saṃbandho vṛttis tasya na vidyate

3.14.253 pācakādipadasthā cen nañā saṃbadhyate kriyā

tatra sattānupādānāt tripakṣī nopapadyate

3.14.254 sattayaivābhisaṃbandho yadi sarvatra kalpyate

asann iti samāse+asmin sattānyā parikalpyatām

3.14.255 ktvānte ca tumunante ca nañsamāse na dṛśyate

viśeṣaṇaviśeṣyatvaṃ nañāsattābhidhāyinā

3.14.256 kriyāyāḥ sādhanādhāra- sāmānye nañ vyavasthitaḥ

tato viśiṣṭair ādhārair yujyate brāhmaṇādibhiḥ

3.14.257 vṛttau yathā gatādyartham upādāya nirādayaḥ

yujyante sādhanādhārair nañsamāse+api sa kramaḥ

3.14.258 tatrāsati naño vṛtter brāhmaṇakṣatriyādibhiḥ

viśeṣaṇaviśeṣyatvaṃ kalpyate kubjakhañjavat

3.14.259 kāmacāre ca saty evam asataḥ syāt pradhānatā,

guṇatvam itareṣāṃ ca teṣāṃ vā syāt pradhānatā

3.14.260 prādhānyenāśritāḥ pūrvaṃ śruteḥ sāmānyavṛttayaḥ

viśeṣa eva prakrāntā brāhmaṇakṣatrivādavaḥ

3.14.261 yathā gaurādibhis teṣām avacchedo vidhīyate

asatāpy anabhivyaktaṃ tādātmyaṃ vyajyate tathā

3.14.262 yathā sattābhidhānāya sann arthaḥ parikalpyate

tathāsattābhidhānāya nirupākhyo+api kalpate

3.14.263 kṣatriyādau padaṃ kṛtvā buddhiḥ sattāntarāśrayā

jātyā bhinnāṃ tataḥ sattāṃ prasaktām apakarṣati

3.14.264 abhāva iti bhāvasya pratiṣedhe vivakṣite

sopākhyatvam anāśritya pratiṣedho na kalpate

3.14.265 anekadharmavacanāḥ śabdāḥ saṅghābhidhāyinaḥ

ekadeśeṣu vartante tulyarūpāḥ svabhāvataḥ

3.14.266 yathaikadeśakaraṇāt kṛta itv abhidhīyate

akṛtaś ceti saṃghātaḥ sa evābrāhmaṇe kramaḥ

3.14.267 brāhmaṇo+abrāhmaṇas tasmād upanyāsāt prasajyate

akṛte vā kṛtāsaṅgād aviśiṣṭaṃ kṛtākṛtāt

3.14.268 amukhyasaṃbhave tatra mukhyasya vinivṛttaye

śāstrānvākhyānasamaye nañ prayukto viśeṣakaḥ

3.14.269 padārthānupaghātena dṛśyate+anyaviśeṣaṇam

atha jātimato+arthasya kaś cid dharmo nivartitaḥ

3.14.270 avaśyaṃ brāhmaṇe kaś cit kva cid dharmo na vidyate

viśeṣāvacanāt tatra nañaḥ śrutir anarthikā

3.14.271 aviśiṣṭasya paryāyo nañviśiṣṭaḥ prasajyate

anvākhyānād dhi sādhutvam evaṃbhūte pratīyate

3.14.272 padārthānupaghātena yady apy atra viśeṣaṇam

upacārasato+arthasya sāvasthā dyotyate nañā

3.14.273 viśeṣyeṣu yathābhūtaḥ padārthaḥ samavasthitaḥ

tathābhūte tathābhāvo gamyate bhedahetubhiḥ

3.14.274 nivṛtte+avayavas tasmin padārthe vartate katham

nānimittā hi śabdasya pravṛttir upapadyate

3.14.275 ārāc chabdavad ekasya viruddhe+arthe svabhāvataḥ

śabdasya vṛttir yady asti nañaḥ śrutir anarthikā

3.14.276 atha svabhāvo vacanād anvākhyeyatvam arhati

tad vācyam aprasiddhatvān nañārtho vinivartyate

3.14.277 yady apy ubhayavṛttitvaṃ pradhānaṃ tu pratīyate

prasthānaṃ gamyate śuddhe tadarthe+api na tiṣṭhatau

3.14.278 kimartham atathābhūte +asati mukhyārthasaṃbhave

bhede brāhmaṇaśabdasya vṛttir abhyupagamyate

3.14.279 ayaṃ padārtha etasmin kṣatriyādau na vidyate

iti tadvacanaḥ śabdaḥ pratyayāya prayujyate

3.14.280 buddher viṣayatāṃ prāpte śabdād arthe pratīyate

pravṛttir vā nivṛttir vā grutyā hy artho+anusajyate

3.14.281 asamyagupadeśād vā nimittāt saṃśayasya vā

śabdapravṛttir na tv asti loṣṭādiṣu viparyayāt

3.14.282 anekasmād asa iti prādhānye sati sidhyati

sāpekṣatvaṃ pradhānānām evaṃ yuktaṃ tvatalvidhau

3.14.283 ekasya ca pradhānatvāt tadviśeṣaṇasaṃnidhau

pradhānadharmāvyāvṛttir ato na vacanāntaram

3.14.284 pradhānam atra bhedyatvād ekārtho vikṛto nañā

hitvā svadharmān vartante dvyādayo+apy ekatāṃ gatāḥ

3.14.285 brāhmaṇatvaṃ yathāpannā nañyuktāḥ kṣatriyādayaḥ

dvitvādiṣu tathaikatvaṃ nañyogād upacaryate

3.14.286 ekatvayogam āsādya sa dharmaḥ pratiṣidhyate

dvyādibhyas teṣu tacchabdo vartate brāhmaṇādivat

3.14.287 āviṣṭasaṃkhyo vākye+asau yathā dvyādau prayujyate

vṛttau tasya pradhānatvāt sā saṃkhyā na nivartate

3.14.288 pratiṣedhyo yathābhūtas tathābhūto +anuṣajyate

vacanāntarayoge hi na so+arthaḥ pratiṣidhyate

3.14.289 aśukla iti kṛṣṇādir yathārthaḥ saṃpratīyate

saṃkhyāntaraṃ tathāneka ity atrāpy abhidhīyate

3.14.290 kriyāprasaṅgāt sarveṣu karmasv aṅgīkṛteṣu ca

ekasmin pratiṣiddhe+api prāptam anyat pratīyate

3.14.291 kriyāśrutiś ca prakrānte prasajyapratiṣedhane

paryudāse tu niyataṃ saṃkhyeyāntaram ucyate

3.14.292 dhātvarthaḥ karmaviṣayo vyapadiṣṭaḥ svasādhanaiḥ

arthāt sarvāṇi karmāṇi prāg ākṣipyāvatiṣṭhate

3.14.293 nirjñātasādhanādhāre yatrākhyāte prayujyate

aneka iti paścāc ca tiṣṭhatīty anuṣajyate

3.14.294 sādhyatvāt tatra siddhena kriyā dravyeṇa lakṣyate

prāg evāṅgīkṛtaṃ dravyam ataḥ pūrveṇa bhidyate

3.14.295 saṃkhyaiva pratiṣedhena saṃkhyāntaram apekṣate

vākye+api tena naikatva- mātram eva nivartyate

3.14.296 snehāntarād avacchedas tathāsatteḥ pratīyate

tailena bhojane+aprāpte na tv anyad upasecanam

3.14.297 ekārthe vartamānābhyām asatā brāhmaṇena ca

yadā jātyantaraṃ bāhyaṃ kṣatriyādy apadiśyate

3.14.298 śyāmeva śastrī kanyeti yathānyad vyapadiśyate

asan brāhmaṇa ity ābhyāṃ tathānye kṣatriyādayaḥ

3.14.299 asāsno gaur iti yathā, gavayo vyapadiśyate

jātyantaraṃ na gor eva sasnābhāvaḥ pratīyate

3.14.300 tulyarūpaṃ yathākhyātaṃ kaṇṭakair bhedahetubhiḥ

khadiraṃ jātibhedena kharjūrāt pratipadyate

3.14.301 avidyamānabrāhmaṇyo yādṛśo brāhmaṇo bhavet

aṅgīkṛtopamānena tathānyo+artho+abhidhīyate

3.14.302 avṛṣṭayo yathā varsā nīhārābhrasamāvṛtāḥ

tadrūpatvāt sa hemanta ity abhinnaḥ pratīyate

3.14.303 apare brāhmaṇādīnāṃ sarveṣāṃ jātivācinām

dravyasyānyapadārthatve nañā yogaṃ pracakṣate

3.14.304 na caivaṃviṣayaḥ kaś cid bahuvrīhiḥ prakalpate

agur aśva iti vyāptir nañsamāsena yasya na

3.14.305 dvandvaikadeśinor uktā paravalliṅgatā yataḥ

avarṣāsu tato+asiddhir iṣṭayor liṅgasaṃkhyayoḥ

3.14.306 viśeṣaṇaṃ brāhmaṇādi kriyāsaṃbandhino +asataḥ

yadā viṣayabhinnaṃ tat tadāsattvam pratīyate

3.14.307 brāhmaṇatvena cāsattvād ucyate sat tad anyathā

asad ity api sattvena sataḥ sattā nivartyate

3.14.308 samanyadravyavṛttitvān nimittānuvidhāyinaḥ

ayogo liṅgasaṃkhyābhyāṃ syād vā sāmānyadharmatā

3.14.309 prāg asattvābhidhāyitvaṃ samāse dravyavācitā

nimittānuvidhānaṃ ca na sarvatra svabhāvataḥ

3.14.310 nimittānuvidhāne ca kriyāyogo na kalpate

tathā cāvyapadeśyatvād upādānam anarthakam

3.14.311 asatsāmānyavṛttir vā viśeṣaiḥ kṣatriyādibhiḥ

prayuktair āśrayair bhinno yāti talliṅgasaṃkhyatām

3.14.312 prāg āśrayo hi bhedāya pradhāne +abhyantarīkṛtaḥ

punaḥ pratyavamarśena vibhakta iva dṛśyate

3.14.313 samāse śrūyate svārtho yena tadvāṃs tadāśrayaḥ

dravyaṃ tu liṅgasaṃkhyāvad asatābhyantarīkṛtam

3.14.314 ekārthaviṣayau śabdau tasminn anyārthavartinau

asataiva tu bhedānāṃ sarveṣām upasaṃgrahaḥ

3.14.315 te kṣatriyādibhir vācyā vācyā vā sarvanāmabhiḥ

yāntīvānyapadārthatvaṃ naño rūpāvikalpanāt

3.14.316 viśeṣasyāprayoge tu liṅgasaṃkhye na sidhyataḥ

avarṣādiṣu dosaś ca hemanto+anyāśrayo yataḥ

3.14.317 ākṛtiḥ sarvaśabdānāṃ yadā vācyā pratīyate

ekatvād ekaśabdatvaṃ nyāyyaṃ tasyāś ca varṇyate

3.14.318 āviṣṭaliṅgatā tasyāṃ syād grāmyapagusaṅghavat

dravyabhede+api caikatvāt tatraikavacanaṃ bhavet

3.14.319 āśrayāṇāṃ hi liṅgaiḥ sā niyatair eva yujyate

tathā ca yuktavadbhāve pratiṣedho nirarthakaḥ

3.14.320 sarvatrāviṣṭaliṅgatvaṃ lokaliṅgaparigrahe

virodhitvāt prasajyeta nāśritaṃ tac ca laukikam

3.14.321 sāmānyam ākṛtir bhāvo jātir ity atra laukikam

liṅgaṃ na saṃbhavaty eva tenānyat parigṛhyate

3.14.322 pravṛttir iti sāmānyaṃ lakṣaṇaṃ tasya kathyate

āvirbhāvas tirobhāvaḥ sthitiś cety atha bhidyate

3.14.323 pravṛttimantaḥ sarve+arthās tisṛbhiś ca pravṛttibhiḥ

satataṃ na viyujyante vācaś caivātra saṃbhavaḥ

3.14.324 yaś cāpravṛttidharmārthaś citirūpeṇa gṛhyate

anuyātīva so+anyeṣāṃ pravṛttīr viśvagāśrayāḥ

3.14.325 tenāsya citirūpaṃ ca citikālaś ca bhidyate

tasya svarūpabhedas tu na kaś cid api vidyate

3.14.326 acetaneṣu caitanyaṃ saṃkrāntam iva dṛśyate

pratibimbakadharmeṇa yat tac chabdanibandhanam

3.14.327 avasthā tādṛśī nāsti yā liṅgena na yujyate

kva cit tu śabdasaṃskāro liṅgasyānāśraye sati

3.14.328 kṛttaddhitābhidheyānāṃ bhāvānāṃ na virudhyate

śāstre liṅgaṃ guṇāvasthā tathā cākṛtir iṣyate

3.14.329 liṅgaṃ prati na bhedo+asti dravyapakṣe+api kaś cana

tasmāt sapta vikalpā ye saivātrāviṣṭaliṅgatā

3.14.330 vacane niyamaḥ śāstrād dravyasyābhyupagamyate

yatas tad ākṛtau śāstram anyathaiva samarthyate

3.14.331 vartate yo bahuṣv artho +abhede tasya vivakṣite

svāśrayair vyapadiṣṭasya śāstre vacanam ucyate

3.14.332 yadā tv āśrayabhedena bheda eva pratīyate

ākṛter dravyapakṣena tadā bhedo na vidyate

3.14.333 abhede tv ekaśabdatvāc chāstrāc ca vacane sati

ekaśeṣo na vaktavyo vacanānāṃ ca saṃbhavaḥ

3.14.334 nanu cānabhidheyatve dravyasya tadapāśrayaḥ

ākṛter upakāro+ayaṃ dravyābhāvān na kalpate

3.14.335 vyapadeśo+abhidheyena na śāstre kaś cid āśritaḥ

dravyaṃ nāma padārtho yo na ca sa pratiṣidhyate

3.14.336 guṇabhāvo+abhidheyatvaṃ prati dravyasya nāśritaḥ

upakāri guṇaḥ śeṣaḥ parārtha iti kalpanā

3.14.337 dravye na guṇabhāvo+asti vinādravyābhidhāyitām

ākṛtau vā pradhānatvam ata evaṃ samarthyate

3.14.338 kaiś cid guṇapradhānatvaṃ nāmākhyātavad iṣyate

na vṛttivat parārthasya guṇabhāvas tu varṇyate

3.14.339 guṇabhūtasya nānātvād ākṛter ekaśabdatā

siddho vacanabhedaś ca dravyabhedasamanvayāt

3.14.340 sādhanaṃ guṇabhāvena kriyāyā bhedakaṃ yathā

ākhyāteṣv ekaśabdāyā jāter dravyaṃ tathocyate

3.14.341 ekatve tulyarūpatvāc chabdānāṃ pratipādane

nimittāt tadvato+arthasya viśiṣṭagrahaṇe sati

3.14.342 so+ayam ity abhisaṃbandhād āśrayair ākṛteḥ saha

pravṛttau bhinnaśabdāyāṃ liṅgasaṃkhye prasidhyataḥ

3.14.343 prāk ca jātyabhisaṃbandhāt sarvanāmābhidheyatā

vastūpalakṣaṇaṃ sattve prayujyante tyadādayaḥ

3.14.344 pākau pākā iti yathā bhedakaḥ kaiś cid āśrayaḥ

iṣyate cānupādāno dharmo+asau guṇavācinām

3.14.345 āśrayasyānupādāne kevalaṃ labhate yadi

ādhāradharmān sāmānyaṃ purastāt tad vicāritam

3.14.346 jātau pūrvaṃ pravṛttānāṃ śabdānāṃ jātivācinām

aśabdavācyāt saṃbandhād vyaktir apy upajāyate

3.14.347 so+ayam ity abhisaṃbandhāj jātidharmopacaryate

dravyaṃ tadāśrayo bhedo jāteś cābhyupagamyate

3.14.348 mañcaśabdo yathādheyaṃ mañceṣv eva vyavasthitaḥ

tattvenāha tathā jāti- śabdo dravyeṣu vartate

3.14.349 tatra jātipadārthatvaṃ tathaivābhyupagamyate

jātir utsṛṣṭasaṃkhyā tu dravyātmany anuṣajyate

3.14.350 asyedam iti vā yatra so+ayam ity api vā śrutiḥ

vartate paradharmeṇa tad anyad abhidhīyate

3.14.351 yat pradhānaṃ na tasyāsti svarūpam anirūpanāt

guṇasya cātmanā dravyaṃ tadbhāvenopalakṣyate

3.14.352 guṇasya bhedakāle tu prādhānyam upajāyate

saṃsargaśrutir artheṣu sākṣād eva na vartate

3.14.353 jātau vṛtto yadā dravye sa śabdo vartate punaḥ

jāter eva padārthatvaṃ na tadābhyupagamyate

3.14.354 pravṛttānāṃ punar vṛttir ekatvenopavarṇyate

pratipatter upāyeṣu na tattvam anugamyate

3.14.355 apṛthakśabdavācyasya jātir āśrīyate yadā

dravyasya sati saṃsparśe tadā jātipadārthatā

3.14.356 dravyasya sati saṃsparśe dravyam āśrīyate yadā

vācyaṃ tenaiva śabdena tadā dravyapadārthatā

3.14.357 apṛthakśabdavācyāpi bhedamātre pravartate

yadā saṃbandhavaj jātiḥ sāpi dravyapadārthatā

3.14.358 atyantabhinnayor eva jātidravyābhidhāyinoḥ

avācyasyopakāritva āśrite tūbhayārthatā

3.14.359 āśrite tv āśrayakṛtaṃ bhedam abhyupagacchatā

punaś cāpy ekaśabdatvaṃ jātiśabde+anuvarṇitam

3.14.360 anirjātasya nirjñānaṃ yena tan mānam ucyate

prasthādi tena meyātmā sākalyenāvadhāryate

3.14.361 anirjñātaṃ prasiddhena yena taddharma gamyate

sākalyenāparijñānād upamānaṃ tad ucyate

3.14.362 dvayoḥ samānayor dharma upamānopameyayoḥ

samāsa upamānānāṃ śabdais tadabhidhāyibhiḥ

3.14.363 ādhārabhedād bhedo yaḥ śyāmatve so +avivakṣitaḥ

guṇo+asāv āśritaikatvo bhinnādhāraḥ pratīyate

3.14.364 guṇayor niyato bhedo guṇajātes tathaikatā

ekatve+atyantabhede vā, nopamānasya saṃbhavaḥ

3.14.365 jātimātravyapekṣāyām upamārtho na kaś cana

śyāmatvam ekaṃ guṇayor ubhayor api vartate

3.14.366 yenaiva hetunā śyāmā śastrī tatra pratīyate

sa hetur devadattāyāḥ pratyaye na viśiṣyate

3.14.367 āśrayād yo guṇe bhedo jāter yā cāviśiṣṭatā

tābhyām ubhābhyāṃ dravyātmā savyāpāraḥ pratīyate

3.14.368 so+ayam ekatvanānātve vyavahāraḥ samāśritaḥ

bhedābhedavimarśena vyatikīrṇena vartate

3.14.369 śyāmety evābhidhiyeta jātimātre vivakṣite

śastryādinām upādāne tatra nāsti prayojanam

3.14.370 aśabdavācyo yo bhedaḥ śyāmamātre na vartate

śyāmeṣu keṣu cid vṛttir yasya so+atra vyapekṣyate

3.14.371 śyāmeṣu keṣu cit kiṃ cit kiṃ cit sarvatra vartate

sāmānyaṃ kaś cid ekasmiñ chyāme bhedo vyavasthitaḥ

3.14.372 tathā hi sati saurabhye bhedo jātyutpalādiṣu

gandhānāṃ sati bhede tu sādṛśyam upalabhyate

3.14.373 guṇānām āśrayād bhedaḥ svato vāpy anugamyate

anirdeśyād viśeṣād vā saṃkarād vā guṇāntaraiḥ

3.14.374 upamānaṃ prasiddhatvāt sarvatra vyatiricyate

upameyatvam ādhikye sāmye vā na nivartate

3.14.375 anyais tu mānaṃ jātyādi bhedyasyārthasya varṇyate

anirjñātasvarūpo hi jñeyo+arthas tena mīyate

3.14.376 mitas tu svena mānena prasiddho yo guṇāśrayaḥ

āśrayāntaramānāya svadharmeṇa pravartate

3.14.377 rūpāntareṇa saṃsparśo rūpāntaravatāṃ satām

bhinnena yasya bhedyānām upamānaṃ tad ucyate

3.14.378 dharmaḥ samānaḥ śyāmādir upamānopameyayoḥ

āśriyamānaprādhānyo dharmeṇānyena bhidyate

3.14.379 śastrīkumāryoḥ sadṛśaḥ śyāma ity evam āśrite

vyapadeśyam aneneti nimittaṃ guṇayoḥ sthitam

3.14.380 yadā nimittais tadvanto gacchantīva tadātmatām

bhedāśrayaṃ tadākhyānam upamānopameyayoḥ

3.14.381 tattvāsaṅgavivakṣāyāṃ yeṣu bhedo nivartate

luptopamāni tāny āhus taddharmeṇa samāśrayāt

3.14.382 śastryāṃ prasiddhaṃ śyāmatvaṃ mānaṃ sā tena mīyate

anyā śyāmā tu tadrūpā tenātyantaṃ na mīyate

3.14.383 śastriṃ svena guṇenāto mimānām āśrayāntaram

asamāptaguṇaṃ siddher upamānaṃ pracakṣate

3.14.384 upameye sthito dharmaḥ śruto +anyatrānumīyate

śruto+atha vopamānastha upameye+anumiyate

3.14.385 adhīyate brāhmaṇavat kṣatriyā iti dṛśyate

upameyasya bhinnatvād vacanaṃ kṣatriyāśrayam

3.14.386 sādhāraṇaṃ bruvan dharma kva cid eva vyavasthitam

sāmānyavacanaḥ śabda iti sūtre+apadiśyate

3.14.387 nābhedena na bhedena guṇo dviṣṭho +abhidhīyate

bhinnayor dharmayor ekaḥ śrūyate+anyaḥ pratīyate

3.14.388 nātyantāya mimīte yat sāmānye samavasthitam

sādṛśyād upameyārtha- samīpe parikalpyate

3.14.389 mānaṃ prati samīpaṃ vā sādṛśyena pratīyate

paricchedād dhi sādṛśyam iha mānopamānayoḥ

3.14.390 ekajātivyapekṣāyāṃ tad evety avasīyate

bhedasyaiva vyapekṣāyām anyad eveti gamyate

3.14.391 karmatvaṃ karaṇatvaṃ ca bhedenaivāśritaṃ yataḥ

atyantaikatvaviṣayo na syāt tenātra samśayaḥ

3.14.392 bhede+api tulyarūpatvāc chālīmṃ tān iti dṛśyate

jātyabhedāt sa evāyam iti bhinno+abhidhīyate

3.14.393 kathaṃ hy avayavo+anyasya syād anya iti cocyate

atyantabhede nānātvaṃ yatra tattvaṃ na vidyate

3.14.394 abhedasya vivakṣāyām ekatvaṃ saṅghasaṅghinoḥ

saṅghinor na tv abhedo+asti tathānyatvam udāhṛtam

3.14.395 tatrābhinnavyapekṣāyām upamārtho na vidyate

yo hi gaur iti vijñāne hetuḥ so+asti gavāntare

3.14.396 vyāvṛttānāṃ viśeṣāṇāṃ vyāpāre tu vivakṣite

na kaś cid upakāro+asti buddher buddhyantaraṃ prati

3.14.397 kiṃ cid yatrāsti sāmānyaṃ yadi bhedāś ca ke cana

gotvaṃ goṣv asti sāmānyaṃ bhedāś ca śabalādayaḥ

3.14.398 sāmānyaṃ śyāmatānyaiva tad dhi sādhāraṇaṃ dvayoḥ

tad eva siddhyasiddhibhyāṃ bheda ity apadiśyate

3.14.399 śyāmatvam eva sāmānyam anyeṣām ubhayoḥ sthitam

saṃpūrnatvāt tad anyasmād viśeṣa iti gamyate

3.14.400 ākṛtau vāpi sāmānye kva cid eva vyavasthitāḥ

śyāmādau ye+avasīyante viśeṣās ta ihāśritāḥ

3.14.401 jāter abhede bhede vā sādṛśyaṃ tat pracakṣate

kaś cit kadā cit arthātmā tathābhūto+apadiśyate

3.14.402 yatrārthe pratyayābhedo na kadā cid vikalpate

avidyamānabhedatvāt sa eka iti gamyate

3.14.403 yo+artha āśritanānātvaḥ sa evety apadiśyate

vyāpāraṃ jātibhāgasya tatrāpi pratijānate

3.14.404 jātibhāgāśrayā prakhyā tatrābhinnā pravartate

vyaktibhāgāśrayā buddhis tatra bhedena jāyate

3.14.405 anyatra vartamānaṃ sad bhedābhedasamanvitam

nimittaṃ punar anyatra nānātveneva gṛhyate

3.14.406 ādhāreṣu padanyāsaṃ kṛtvopaiti tadāśrayam

sa sādṛśyasya viṣaya ity anyair apadiśyate

3.14.407 parāpekṣe yathā bhāve kāraṇākhyā pravartate

tathānyādhigamāpekṣam upamānaṃ pracakṣate

3.14.408 gurugiśyapitāputra- kriyākālādayo yathā

vyavahārās tathaupamyam apy apekṣānibandhanam

3.14.409 śyāmatvam upamāne ced vṛttaṃ vṛttau prayujyate

upameyaṃ samāsena bāhyaṃ tatrābhidhīyate

3.14.410 ṭābanta eva caitrādau śyāmāśabdas tathā bhavet

sūtre ca prathamābhāvān na śyāmādyupasarjanam

3.14.411 atha tv ekavibhaktitvād guṇatvād vopasarjanam

naivaṃ tittirikalmāṣyām iṣṭaḥ strīpratyayo bhavet

3.14.412 satiśiṣṭabalīyastvād bāhye ṅiṣi ca saty api

upamānasvaro na syāt tasmāt stryantaḥ samasyate

3.14.413 guṇe na copamānasthe sāpekṣatvaṃ prakalpate

pradhānasya tathā na syād vyāghrādau liṅgadarśanam

3.14.414 tasmāt sati guṇatve+api prādhānyaṃ vigrahāntare

naivaṃjātīyakaṃ śāstre saṃbhavaty upasarjanam

3.14.415 upameyātmani śyāmo vartamāno+abhidhīyate

upamāneṣv anirdiṣṭaḥ sāmarthyāt sa pratīyate

3.14.416 dravyamātre+api nirdiṣṭe candravaktre +anugamyate

viśiṣṭa eva candrastho guṇo nopaplavādayaḥ

3.14.417 bhedabhāvanayaitac ca samāse+apy upavarṇyate

viśiṣṭaguṇabhinne+arthe padam anyat prayujyate

3.14.418 yadi bhinnādhikaraṇo vacanād anugamyate

mṛgīva capalety atra puṃvadbhāvo na sidhyati

3.14.419 astrīpūrvapadatvāt tu puṃvadbhāvo bhaviṣyati

yathaiva mṛgadugdhādau na cet stryartho vivakṣyate

3.14.420 śastrīva śastrīśyāmeti devadattaiva kathyate

tasyām evobhayaṃ tasmād ucyate śāstravigrahe

3.14.421 puṃvadbhāvasya siddhyarthaṃ pakṣe strīpratyayasya ca

bahv apekṣyam atas tasyām ubhayapratipādanam

3.14.422 śyāmā śastrī yathā śyāmā śastrīkalpeti cocyate

tatropamānetarayoḥ śyāmety etad apekṣyate

3.14.423 atha śyāmeva śastrīyaṃ śyāmety evaṃ prayujyate

śastrī yatheyam śyāmeti tāvad eva pratīyate

3.14.424 upalakṣaṇamātrārthā guṇasyāsya yadi śrutiḥ

pṛthag dvayoḥ śruto+apy eṣa neṣṭasvārthasya vācakaḥ

3.14.425 upameyaṃ tu yad vācyaṃ tasya cet pratipādane

savyāpārā guṇās tatra sarvasyoktiḥ sakṛcchrutau

3.14.426 prakārādhārabhedena viśeṣe samavasthitaḥ

śabdāntarābhisaṃbandhe sāmānyavacanaḥ katham

3.14.427 sādṛśyamātraṃ sāmānyaṃ dviṣṭhaṃ kaiś cit pratīyate

guṇo bhede+apy abhedena dvivṛttir vā vivakṣitaḥ

3.14.428 vyāpāro jātibhāgasya dravyayor vābhidhitsitaḥ

rūpāt sāmānyavācitvaṃ prāg vā vṛtter udāhṛtam

3.14.429 vyāghraśabdo yadā śauryāt puruṣārthe +avatiṣṭhate

tadādhikaraṇābhedāt samāsasyāsti saṃbhavaḥ

3.14.430 śūraśabdaprayoge tu vyāghraśabdo mṛge sthitaḥ

bhinne+adhikaraṇe vṛttes tatra naivāsti saṃbhavaḥ

3.14.431 sāmānādhikaraṇye+api guṇabhedasya saṃbhavāt

prayogaḥ śūraśabdasya samāse+apy anuṣajyate

3.14.432 pūjopādhiś ca yo dṛṣṭaḥ kutsanopādhayaś ca ye

teṣāṃ bhinnanimittatvān niyamārthā punaḥ śrutiḥ

3.14.433 asaṃbhave+api vā vṛtteḥ syād etal liṅgadarśanam

acver iti yathā liṅgam abhāve+api bhṛśādiṣu

3.14.434 vatyantāvayave vākye yad aupamyaṃ pratīyate

tatpratyayavidhau sūtre nirdeśo+ayaṃ vicāryate

3.14.435 kriyety upādhiḥ prāthamyāt prakṛtyarthasya yady api

na prātipadikaṃ tatra kriyāvācy upapadyate

3.14.436 sattvavṛttasya śeṣe vā tṛtīyā sādhane+api vā

tiṅām asattvavācitvād ubhayaṃ tan na vidyate

3.14.437 pākādayas tṛtīyāntāḥ sattvadharmasamanvayāt

na kriyety apadiśyante kṛtvo+arthapratyaye yathā

3.14.438 ye cāvyayakṛtaḥ ke cit kriyādharmasamanvitāḥ

teṣām asattvavācitvaṃ tiṅantair na viśiṣyate

3.14.439 kṛtvasujviṣayā yāpi śayitavyādiṣu kriyā

upamānopameyatvaṃ tatrātyantam asaṃbhavi

3.14.440 na kevalau dravyaguṇau tadvān vāpy upamīyate

śayitavyādibhis teṣu nopamārtho+asti kaś cana

3.14.441 upamānopameyatve dravye cānuktadharmiṇi

nimittatvena gamyante rūḍhayogāḥ kriyāguṇāḥ

3.14.442 hotavyasadṛśo hotety atrāpy artho na vidyate

virodhāt kriyayā tasmāt kriyāvān nopamīyate

3.14.443 kriyā samānajātiyā tadbhāvān nopamīyate

jātibhede+api pākena bhinnāḥ pākādayaḥ kriyāḥ

3.14.444 ādhārabhedād bhinnāyām upamānasya saṃbhavaḥ

adhyetavyena viprāṇāṃ tulyam adhyayanaṃ viśām

3.14.445 arthāt prakaraṇād vāpi yatrāpekṣyaṃ pratīyate

sāmarthyād anapekṣasya tasya vṛttiḥ prasajyate

3.14.446 tailapākena tulye ca ghṛtapāke vivakṣite

kriyāvad api kāryāṇāṃ darśanāt pratyayo bhavet

3.14.447 atiṅgrahaṇam evaṃ tu samāsasya nivartakam

gamanaṃ kārakasyeti ṇvuly anyasmin na saṃbhavet

3.14.448 sarvasya parihārārthaṃ samudāyatvam āśritam

śuddhāyāḥ saṃbhavān na syāt kriyāyā brāhmaṇādiṣu

3.14.449 upamānavivakṣāyāṃ svadharmaś ca nivartate

kriyāyā na śrutād yasmād upamānaṃ samāpyate

3.14.450 tṛtīyo+apy āśrito bhedo dharmaḥ sādhāraṇo dvayoḥ

vyāpāravān na kṛtsnasya sāmyaṃ kṛtsnena vidyate

3.14.451 dravye vāpi kriyāyāṃ vā nimittāt tat prakalpate

kriyāṇāṃ vidyamānatvād vṛttir na syād gavādiṣu

3.14.452 abhāvāt kevalāyās tu tadvān arthaḥ pratīyate

pradhānāsaṃbhave yuktā lakṣaṇārthā kriyāśrutiḥ

3.14.453 kriyāntareṣu sāpekṣāḥ kriyāśabdāḥ kriyāntare

upakārāya gṛhyante yathaiva brāhmaṇādayaḥ

3.14.454 yathā prakarṣaḥ sarvatra nimittāntarahetukaḥ

dravyavad guṇaśabde+api sa nimittam apekṣate

3.14.455 yo ya uccāryate śabdaḥ sa svarūpanibandhanaḥ

yathā tathopamāneṣu vyapekṣa na nivartate

3.14.456 kriyāvṛttes tṛtīyāntasy- aivaṃ cāsaṃbhave sati

prasiddhanyāyakaraṇo bhāṣye yujir udāhṛtaḥ

3.14.457 antarbhūte tu karaṇe prayogo na punar bhavet

nyāyenāyuktam ity atra jīvatau prāṇakarmavat

3.14.458 śāstrābhyāsāc ca bhedo+ayam ayuktam iti varṇyate

aśobhanam asaṃbaddham iti rūḍhir vyavasthitā

3.14.459 vivibhaktiḥ prakṛtyarthaṃ praty upādhiḥ kathaṃ bhavet

vibhaktipariṇāme ca prakalpyaṃ viṣayāntaram

3.14.460 vibhaktyantarayogo hi yasya tad viṣayāntare

vibhaktyantarasaṃbandhaḥ sāmarthyād anumīyate

3.14.461 sārūpyāt tu tad evedam iti tatropacaryate

śabdāntaraṃ vibhaktyā tu yuktaṃ śāstre tad aśrutam

3.14.462 prakṛtiś cet tṛtīyāntā tenety asmāt pratīyate

kriyeti prathamāntā sā kathaṃ bhavitum arhati

3.14.463 kriyayeti tṛtīyā ca prayoge kasya kalpyatām

tenety asya hi saṃbandhaḥ sūtrasthena na vidyate

3.14.464 sopaskāreṣu sūtreṣu vākyaśeṣaḥ samarthyate

tena yat tat tṛtīyāntaṃ kriyā cet seti gamyate

3.14.465 upādheḥ kasya cid vākye prayoga upalabhyate

pratīyamānadharmānyo na kadā cit prayujyate

3.14.466 nīlam utpalam ity atra na viśeṣye na bhedake

kaś cit taddharmavacano vākye śabdaḥ prayujyate

3.14.467 atyantānugamāt tatra na sūtre na ca vigrahe

vibhaktipariṇāmena kiṃ cid asti prayojanam

3.14.468 tṛtīyāntaṃ kriyety etad vigrahe na prayujyate

yathā daṇḍaḥ praharaṇaṃ krīḍāyām iti dṛśyate

3.14.469 ghavidhau yac ca saṃjñāyām iti sūtra udāhṛtam

upādānaṃ prayogeṣu tasyātyantaṃ na vidyate

3.14.470 yair aprayuktaiḥ saṃskāraḥ pradhāneṣu pratīyate

te bhede+api vibhaktīnāṃ nirdiśyanta upādhayaḥ

3.14.471 samudāyeṣu vartante bhāvānāṃ sahacāriṇām

śabdās tat tv avivakṣāyāṃ samuccayavikalpayoḥ

3.14.472 samuccayas tu kriyate yeṣu pratyarthavṛttiṣu

bhedādhiṣṭhānayā yogas tesāṃ bhavati saṃkhyayā

3.14.473 sarvair viśiṣṭās tair arthair janyante sahacāribhiḥ

buddhayaḥ pratipattṝṇāṃ śabdārthāṃs tān ato viduḥ

3.14.474 saṃsṛṣṭāḥ pratyayeṣv arthāḥ sarva evopakārinaḥ

teṣāṃ pratyayarūpeṇa sarveṣāṃ śabdavācyatā

3.14.475 kevalānāṃ tu bhāvānāṃ na rūpam avadhāryate

anirūpitarūpeṣu teṣu śabdo na vartate

3.14.476 pūrvaśabdaprayogāc ca samūhān na nivartate

vartate+avayave nāpi nopāttaṃ tyajate kva cit

3.14.477 samudāyābhidhāyi ca yadi bhedaṃ viśeṣayet

tatrātulyavibhaktitvaṃ pūrvakāyādivad bhavet

3.14.478 samūhe ca pradeśe ca pañcālā iti dṛśyate

tathā viśeṣaṇaṃ sarva ity etad upapadyate

3.14.479 tathārdhapippalīty atra jātyantaranivṛttaye

ardhaṃ ca pippalī ceti khande śabdaḥ pratīyate

3.14.480 pañcālānāṃ pradeśo+api bhinno janapadāntarāt

tatrānyasya nivṛttyarthe śabde bhedo na gamyate

3.14.481 prasiddhās tu viśeṣeṇa samudāye vyavasthitāḥ

pradeśe darśanaṃ teṣām arthaprakaraṇādibhiḥ

3.14.482 yad upavyañjanaṃ jāteḥ sahacāri ca karmasu

tatra vā rūḍhasaṃbandhaṃ yat prāyeṇopalakṣitam

3.14.483 samudāyaḥ pradeśo vety evaṃ tasminn anāśrite

arthātmany aviśeṣeṇa vartante brāhmaṇādayaḥ

3.14.484 yaś ca tulyaśrutir dṛṣṭaḥ samudāye vyavasthitaḥ

tenopacaritaikatvaṃ pradeśe+apy upalabhyate

3.14.485 saṃskārād upaghātād vā vṛtto +aktaparimāṇake

tailādau jātiśabdo+atra sāmarthyād avasīyate

3.14.486 na jātiguṇaśabdeṣu mūrtibhedo vivakṣitaḥ

te jātiguṇasaṃbandha- bhedamātranibandhanāḥ

3.14.487 kṛṣṇādivyapadeśaś ca sarvāvayavavṛttibhiḥ

guṇais te+apy ekadeśasthāḥ paṭādīnāṃ viśeṣakāḥ

3.14.488 paṭāvayavavṛttās tu yadā tatra paṭādayaḥ

tadā tailādivat teṣāṃ jātiśabdatvam ucyate

3.14.489 nivṛttyarthā śrutir yeṣāṃ bhedas teṣv anapekṣitaḥ

pradeśe samudāye vā guṇo+anyeṣāṃ nivartakaḥ

3.14.490 brāhmaṇādhyayane tatra vartate brāhmaṇaśrutiḥ

sādṛśyaṃ tatra dṛṣṭaṃ hi kṣatriyādhyayanādibhiḥ

3.14.491 brāhmaṇādhyayane vṛttir yadi syād brāhmaṇaśruteḥ

vaktavyaṃ kena dharmeṇa tulyatvaṃ kriyayor iti

3.14.492 adhyetari yadā vṛttir ucyate brāhmaṇaśruteḥ

nimittatvaṃ tadopaiti kriyaivādhyetari sthitā

3.14.493 simhaśabdena saṃbandhe gauryamātrābhidhāyinā

caitrāt ṣaṣṭhī prasajyeta yoge śattryādibhir yathā

3.14.494 brāhmaṇāyeva dātavyaṃ vaiśyāyety evamādiṣu

saṃpradānādiyogaś ca kriyāmātre na kalpate

3.14.495 kriyāmātrābhidhāyitvād avyayeṣu vater na ca

pāṭhaḥ kadā cit kartavyas tulyau pakṣāv ubhau yataḥ

3.14.496 jahāti jātiṃ dravyaṃ vā tasmān nāvayave sthitaḥ

kriyāyās tu śrutir yasmāt tadvaty arthe+avatiṣṭhate

3.14.497 akriyāṇāṃ nivṛttyarthā, yataś cātra kriyāśrutiḥ

kriyopalakṣite tasmāt kriyāśabdaḥ pratīyate

3.14.498 hotavyādiṣu yasmāc ca kriyānyā brāhmaṇādivat

apekṣaṇīyā śuddhe+arthe tasmād vṛttir na kasya cit

3.14.499 sarvaṃ vāpy ekadeśo vā yasminn āśriyate kva cit

viśeṣavṛttiṃ taṃ sarvam āhur bhede vyavasthitam

3.14.500 samuccayo vikalpo vā prakārāḥ sarva eva vā

viśeṣā iti varṇyante sāmānyaṃ vāvikalpitam

3.14.501 na hi brāhmaṇa ity atra bhedaḥ kaś cid apāśritaḥ

apākṛto vā tenāyaṃ samudāye vyavasthitaḥ

3.14.502 kriyā tv āśrīyate yasmin sa bhedo +adhyavasīyate

tathānyathā sarvathā cety aprayoge na vidyate

3.14.503 upamāne kriyāvṛttim upameye kriyāśrutiḥ

pratyāyayantī bhedasya karotīva padārthatām

3.14.504 vyāpāreṇaiva sādṛśye vyāpārasya vivakṣite

kriyāvadvacanāc chabdāt pratyayaḥ pratipādyate

3.14.505 kriyāvato+api sādṛśye vaktum iṣṭe kriyāvatā

adhyetā brāhmaṇa iva pratyayo na nivartate

3.14.506 adhīte tulya ity evaṃ puṃlliṅgena viśeṣaṇam

kriyāvati kriyāyāṃ tu tulyaśabde napuṃsakam

3.14.507 prakṛtyarthe viśiṣṭe+api pratyayārthāviśeṣaṇāt

putreṇa tulyaḥ kapila iti vṛttiḥ prasajyate

3.14.508 yāḥ putre rūḍhasaṃbandhāḥ kriyā loke vivakṣitāḥ

tābhiḥ kriyāvataḥ putrād guṇatulye vatir bhavet

3.14.509 antarbhūtaṃ nimittaṃ ca rūḍhiśabdeṣu yady api

kriyās tu sahacāriṇyo rūḍhāḥ santi padārthavat

3.14.510 kramaṃ tu yadi bādhitvā pratyayārthaviśeṣaṇam

pradhānānugrahāt sāmyād vibhakteś cāvatiṣṭhate

3.14.511 prakṛter aviśiṣṭatvāt kriyātulye prasajyate

putrādau guṇaśabdebhyaḥ pūrvoktasya viparyaye

3.14.512 sthūlena tulyo yātīti bahiraṅgā kriyāśrutiḥ

animittaṃ vates tulyaṃ yātīty atreṣyate vatiḥ

3.14.513 dvayaṃ viśeṣyate tena yad ekatra viśeṣaṇaṃ

tulyaśabdo hi taṃ dharmam ubhayastham apekṣate

3.14.514 ekaḥ samāno dharmaś ced upamānopameyayoḥ

tulayā saṃmitaṃ tulyam iti tatropapadyate

3.14.515 sūtre śrutaś ca dviṣṭho+asāv abhedena pratīyate

na ca sāmānyaśabdatvād aśrutā gamyate kriyā

3.14.516 aśrutāś ca pratīyante nideśasthāyitādayaḥ

ye dharmā niyatās teṣāṃ putrādiṣu na vidyate

3.14.517 anāśritakriyas tasmān na tulyo+asti kriyāvatā

kriyāyāḥ śravaṇe sāpi kriyāvattā pratīyate

3.14.518 dvayoḥ pratividhānāc ca jyāyastvam abhidhīyate

nityāsattvābhidhāyitvāt pratyayārthaviśeṣaṇe

3.14.519 asattvabhūto vyāpāraḥ kevalaḥ pratyaye yataḥ

vidyate lakṣaṇārthatvaṃ nāsti tena kriyāśruteḥ

3.14.520 kriyāvatas tu grahaṇāt prakṛtyarthaviśeṣaṇe

kriyāmātrena tulyatve siddhāsattvābhidhāyitā

3.14.521 yadā kriyānimittaṃ tu sādṛśyaṃ syāt kriyāvatoḥ

kriyāvato+abhidheyatvāt tadā dravyābhidhāyitā

3.14.522 avyayeṣu vateḥ pāṭhaḥ kāryas tatra svarādivat

brāhmaṇena samo+adhyetety atra ca pratyayo bhavet

3.14.523 sāmānādhikaraṇyaṃ ca vatyarthenāpadiśyate

tulyam ity anyathā kalpyo vākyaśeṣo+aśruto bhavet

3.14.524 kriyāvatoś ca sādṛśye pratyayārthaviśeṣaṇe

adhyetrā sadṛśo+adhyetety atra nāsti vater vidhiḥ

3.14.525 tulyārthair iti yā tasyās tṛtīyāyā na bhidyate

artho bhede+api sarvābhir itarābhir vibhaktibhiḥ

3.14.526 bhojyate brāhmaṇa iva tulyaṃ bhuktaṃ dvijātinā

paśyati brāhmaṇam iva tulyaṃ vipreṇa paśyati

3.14.527 brāhmaṇeneva vijñātaṃ tulyaṃ jñātaṃ dvijātinā

dīyatāṃ brāhmaṇāyeva tulyaṃ vipreṇa dīyatām

3.14.528 brāhmaṇād iva vaiśyāt tvam adhīṣvādhyayanaṃ bahu

ity evamādibhir bhedas tṛtīyāyā na kaś cana

3.14.529 tulyaṃ madhurayādhīye mātrā tulyaṃ smarāmi tām

madhurāyāś ca mātuś ca kathaṃ sādṛśyakalpanā

3.14.530 madhurāviṣayaḥ pāṭhaḥ smaraṇaṃ mātṛkarmakam

madhurāmātṛśabdābhyām abhedenābhidhīyate

3.14.531 uṣṭrāvayavatulyeṣu mukheṣūṣṭraśrutir yathā

vartate gṛhatulye ca prāsāde madhurāśrutiḥ

3.14.532 yathādhyayanayoḥ sāmyam adhyetror apadiśyate

tathā kriyāgatair dharmair ucyante sādhanāśrayāḥ

3.14.533 ivārthe yac ca vacanaṃ pūrvasūtre ca yo vidhiḥ

kriyāśabdaśrutau bhedo na kaś cid vidyate tayoḥ

3.14.534 yady apy upādhir anyatra niyato na prayujyate

rūpābhedāt tv anirjñātā kriyātra śrūyate punaḥ

3.14.535 yathā vyutparayaḥ pucchau kyaṅante sudurādayaḥ

saty api pratyayārthatve bhedābhāvād udāhṛtāḥ

3.14.536 evaṃ ca sati pūrveṇa siddho+atrāpi vater vidhiḥ

niyame vābhidhāne vā bhidyate na kriyāśrutiḥ

3.14.537 ive dravyādiviṣayaḥ pratyayaḥ punar ucyate

kriyāṇām eva sadṛśve pūrvasūtre vidhīyate

3.14.538 madhurāyām iva gṛhā brāhmaṇasyeva pāṇḍurāḥ

ity atra dravyaguṇayoḥ pūrveṇa na vatir bhavet

3.14.539 ārambhasyākriyārthatve nārtho yogena vidyate

ṛte kriyāyā grahaṇāt pūrvayogena sidhyati

3.14.540 madhurāvayave vṛttir vvākhyātā madhurāśruteḥ

brāhmaṇāvayavān dantān vakṣyati brāhmaṇaśrutiḥ

3.14.541 na kā cid ivayoge tu bāhyāt saṃbandhino

ṣaṣṭhī vidhīyate tatra pūrveṇa pratyayo bhavet

3.14.542 ādhikyaṃ tulyaśabdena saṃbandha upajāyate

ṣaṣṭhītṛtīye tatra stas tulyaśabdo hi vācakaḥ

3.14.543 ivaśabdaprayoge tu bāhyāt saṃbandhino vinā

nādhikyam upamāne+asti dyotakaḥ sa prayujyate

3.14.544 ive yo vyatireko+atra sa prāsādādihetukaḥ

tulye tadviṣayāpekṣam ādhikyam upajāyate

3.14.545 gavayena samo+anadvān iti vṛttis tathā bhavet

na tv asti gaur ivety atra vyatireka ivāśrayaḥ

3.14.546 upameyena saṃbandhāt prāk prāsādādihetuke

vyatireke vater bhāvo na tulyārthatvahetuke

3.14.547 ivaśabdena saṃbandhe na tṛtīyā vidhīyate

prakṛtāṃ tām atas tyaktvā vibhaktyantaraṃ āśritam

3.14.548 saptamy api na tatrāsti jñāpakārthā tu sā kṛtā

iṣṭā sā śeṣaviṣaye niyatāsu vibhaktiṣu

3.14.549 yadi tu vyatirekeṇa viṣaye+asmin vibhaktayaḥ

pravarteraṃs tṛtīyaiva vyabhicāraṃ pradarśayet

3.14.550 vyabhicāre tathā siddhe saptamīgrahaṇād vinā

saptamy evocyate sarvā na santy anyā vibhaktayaḥ

3.14.551 atyantam atra viṣaye saptamyā jñāpakārthayā

bādhitā vinivarteta ṣaṣṭhī sā gṛhyate punaḥ

3.14.552 pūrvābhyām eva yogābhyāṃ vigrahāntarakalpanāt

arhārthe+api vatiḥ siddhaḥ sa tv ekena nidarśyate

3.14.553 tena tulyam iti prāpte kriyopādhiḥ prasidhyati

rājavad vartate rājety atra bhede vivakṣite

3.14.554 rājatvena prasiddhā ye pṛthuprabhṛtayo nṛpāḥ

yudhiṣṭhirāntās te+anyeṣām upamānaṃ mahīkṣitām

3.14.555 siddhyasiddhikṛto bheda upamānopameyayoḥ

sarvatraiva yato+asiddhaṃ prasiddhenopamīyate

3.14.556 rājavad rūpam asyeti rājany eva vivakṣite

akriyārthena yogena dvitīyena bhaviṣyati

3.14.557 upamānāvivakṣāyāṃ niyamārtho+ayam ucyate

dharmo+arhatikriyākartā tadarthaṃ vacanaṃ punaḥ

3.14.558 kṛtahastavad ity etat prasiddheṣv eva dṛśyate

rājatvena prasiddhe ca rājñi rājavad ity api

3.14.559 arājñi yeṣāṃ dharmāṇāṃ dṛṣṭo+atyantam asaṃbhavaḥ

te rājani niyamyante tyajyante vyabhicāriṇaḥ

3.14.560 arhateś ca kriyā kartrī yā tasyāṃ vatir iṣyate

rājānam arhati cchattram iti na tv evamādiṣu

3.14.561 prayuktānāṃ hi śabdānāṃ śāstreṇānugamaḥ satām

chattrādyarthe tu vacane pratyākhyānaṃ na saṃbhavet

3.14.562 tadarham iti nārabdhaṃ sūtraṃ vyākaraṇāntare

saṃbhavaty upamātrāpi bhedasya parikalpanāt

3.14.563 ekasya kāryanirjñānāt siddhasya viṣayāntare

taddharmatvavivakṣāyāṃ buddhyā bhedaḥ prakalpyate

3.14.564 sūtrārambhān na caitasmād ivaśabdasya vidyate

prayogaḥ so+api caitasya viṣaye vidyate vateḥ

3.14.565 dasyuhendra ivety etad aindramantre prayujyate

anyatra dṛṣṭakarmendro yathety asmin vivakṣite

3.14.566 pūrvām avasthām āśritya yāvasthā vyapadiśyate

sadṛśas tvaṃ tavaiveti tatraivam abhidhīyate

3.14.567 prasiddhabhedaṃ yatrānyad upamānaṃ na vidyate

upameyasya tatrātmā svabuddhyā pravibhajyate

3.14.568 yo+api svābhāviko bhedaḥ so+api buddhinibandhanaḥ

tenāsmin viṣaye bhinnam abhinnaṃ vā na vidyate

3.14.569 aṅgadī kuṇḍalī ceti darśayan bhedahetubhiḥ

caitram īdṛśam ity āha buddhyavasthāparigrahāt

3.14.570 etaiḥ śabdair yathābhūtaḥ pratyayātmopajāyate

tatpratyayānukāreṇa viṣayo+apy upapadyate

3.14.571 buddhyavasthāvibhāgena bhedakāryaṃ pratīyate

janyanta iva śabdānām arthāḥ sarve vivakṣayā

3.14.572 tathāvidhe+api bāhye+arthe bhidyante yatra buddhayaḥ

na tatra kaś cit sādṛśyaṃ sad api pratipadyate

3.14.573 atyantaṃ viṣaye bhinne yāvat prakhyā na bhidyate

na tāvat pratyabhijñānaṃ kasya cid vinivartate

3.14.574 ayam eva tu sūtreṇa bhedo bhedena darśitaḥ

prasiddham api durjñānam abudhaḥ pratipadyate

3.14.575 vaiyākaraṇavad brūte na vaiyākaraṇaḥ sadā

vaiyākaraṇavad brūṣvety ataḥ so+apy abhidhīyate

3.14.576 ke cit pumāṃso bhāṣante strīvat puṃvac ca yoṣitaḥ

vyabhicāre svadharmo+api punas tenopadiśyate

3.14.577 sadṛśas tvaṃ tavaiveti loke yad abhidhīyate

upamānāntaraṃ tatra prasaktaṃ vinivartate

3.14.578 yuktam aupayikaṃ rājña ity arthasya nidarśane

upamānāvivakṣāyāṃ tadarham iti paṭhyate

3.14.579 prasaktānuprasaktas tu vatiśeṣo+abhidhīyate

upamānābhisaṃbandhād asmin vatir udāhṛtaḥ

3.14.580 pradhānakalpanābhāve guṇaśabdasya darśanāt

upasargād vatau siddhā dhātau dhātvarthakalpanā

3.14.581 svaṃ rūpam iti caitasminn arthasyāpi parigrahaḥ

rūpavaj jñāpitas tasmād āsanno+artho grahīṣyate

3.14.582 dhātvarthenopajanitaṃ sādhanatvena sādhanam

dhātunā kṛtam ity evam asmin sūtre pratīyate

3.14.583 yaḥ śabdaś caritārthatvād atyantaṃ na prayujyate

viṣaye+adarśanāt tatra lopas tasyābhidhīyate

3.14.584 kriyāyāṃ sādhane dravye prādayo ye vyavasthitāḥ

tebhyaḥ sattvābhidhāyibhyo vatiḥ svārthe vidhīyate

3.14.585 pratyayena vinā prādis tatrārthe na prayujyate

bhedena tu samākhyāne vibhāgaḥ parikalpitaḥ

3.14.586 anaṅgīkṛtasattvaṃ tu yadi gṛhyeta sādhanam

vibhaktibhir niyogaḥ syād yathaiva tasilādiṣu

3.14.587 pāṭhād yair avibhaktitvaṃ vatyanteṣv anugamyate

teṣām udvata ity atra vaktavyā savibhaktitā

3.14.588 vatyarthaṃ nāvagāhete puṃvad ity asya darśanāt

nañsnañāv apavādasya bādhakaṃ tan nipātanam

3.14.589 etam utkrāmato nūnaṃ vatyarthaṃ nañsnañāv iti

tayoḥ pravṛttāv utsargo bādhanān nopapadyate

3.14.590 nañsnañau vihitau yena sa yogo nāvagāhate

vatiprakaraṇaṃ tad dhi liṅgam evaṃ samarthyate

3.14.591 abhedenopamānasya bhinnārthopanipātitā

ūhas tathopamānānām aṅgavan nopalabhyate

3.14.592 gāvedhuke carau dṛṣṭā govikartākṣavāpayoḥ

paśū rudra iva hy etāv ity ekavacanaśrutiḥ

3.14.593 upamānasya bhedāc ca bahuṣu syād año vidhiḥ

kāśyapā iti lopaḥ syāt tathā pratikṛtiṣv api

3.14.594 evaṃ tu yuktavadbhāvād atraikavacanaṃ bhavet

lum manuṣye tathoktaṃ syāl liṅgasyaikasya siddhaye

3.14.595 upameyeṣu bhinneṣu kiṃ cid ekaṃ pravartate

pratyayasya vidhau tatra nityaṃ yuktavad iṣyate

3.14.596 yadā pratyupameyaṃ tu tad ekaikam avasthitam

tadā bāhyārthabhedena taddhitāntaṃ pracīyate

3.14.597 yathā samūhapracaye dvigūnāṃ bhinnasaṃkhyatā

pañcapūlyādiṣu tathā lubantapracayo bhavet

3.14.598 pracaye bhidyamāne tu saṃkhyā pūleṣu bhidyate

arthabhedo lubanteṣu naivaṃ kaś cana dṛśyate

3.14.599 yeṣūpameyavacanaḥ śabdo+anyo na prayujyate

upamānasya tatrānyaiḥ saṃkhyāyā bheda iṣyate

3.14.600 yathā guḍatilādīnāṃ prayogād ekasaṃkhyatā

pākāder aprayoge tu bhinnā saṃkhyābhidhīyate

3.14.601 yaḥ saṃbandhigato bhedaḥ sa prayoge pratīyate

saṃbandhinām ato bheda upameye na gamyate

3.14.602 tasmāt sāmānyaśabdatva- prasaṅgavinivṛttaye

upameyagato bheda upamāneṣu dṛśyate

3.14.603 upamānaṃ samastānām abhinnam śrūyate kva cit

bhinnānām upameyanām ekaikam vopamīyate

3.14.604 yathā garuḍa ity etad vyūhāpekṣaṃ prayujyate

ekena yatra sādṛśyaṃ vainateyena hastinām

3.14.605 ekasyāpi pratīyeta bhinnā pratikṛtiḥ saha

kāśyapasyeti tenāyaṃ pratyekam avatiṣṭhate

3.14.606 meghāḥ śaila ivety ukte samastānāṃ pratīyate

sādṛśyam giriṇaikena pratyekaṃ tena bhidyate

3.14.607 chāpekṣā tadviṣayatā vidheyatvān na gamyate

kākatālīyam ity atra prasiddham hy upalakṣaṇam

3.14.608 rājāśvādiś ca viṣayaḥ syād anyo vety aniścitam

tena cchasya vidhānāt prāg vyapadeśo na vidyate

3.14.609 dvayor ivārthayor atra nimittatvaṃ pratīyate

ekenāvayavo yuktaḥ pratyayo+anyena yujyate

3.14.610 caitrasya tatrāgamanaṃ kākasyāgamanaṃ yathā

dasyor abhinipātas tu tālasya patanaṃ yathā

3.14.611 saṃnipāte tayor yānyā kriyā tatropajāyate

vadhādir upameye+arthe tayā chavidhir iṣyate

3.14.612 kriyāyāṃ samavetāyāṃ dravyaśabdo +avatiṣṭhate

pātāgamanayoḥ kāka- tālaśabdau tathā sthitau

3.14.613 yad anvākhyāyakaṃ vākyaṃ tad evaṃ parikalpyate

prayogavākvaṃ yal loke tad evaṃ na prayujyate

3.14.614 yayor atarkitā prāptir dṛśyate kākatālavat

tayoḥ samāsaprakṛter vṛttir abhyupagamyate

3.14.615 kākasya tālena yathā vadho yasya tu dasyunā

tatra citrīkṛte+anyasminn upameye cha iṣyate

3.14.616 cañcatprakāraś cañcatko bṛhatka iti cāpare

maṇimaḍḍūkakhadyotān sādṛśvena pracakṣate

3.14.617 tatronmeṣanimeṣābhyāṃ khadyota upamīyate

śvāsaprabandhair maṇḍūkaḥ spandamānaprabho maṇiḥ

3.14.618 pravikāsiprabho+alpo+api mahān ya upalabhyate

bṛhatka iti tatraiṣa maṇau śabdaḥ prayujyate

3.14.619 sādṛśyam eva sarvatra prakāraḥ kaiś cid iṣyate

bhede+api tu prakārākhyā kaiś cid abhyupagamyate

3.14.620 prakāravacanaḥ kaś cit prakāravati saṃsthitaḥ

prakāramātre vartitvā kaś cit tadvati vartate

3.14.621 sādṛśyagrahaṇaṃ sūtre sadṛśasyopalakṣaṇam

tulyayor avyayībhāve sahaśabdo+abhidhāyakaḥ

3.14.622 vipsāsādṛśyayor vṛttir yā yathārthābhidhāyinaḥ

sa cāyam avyayībhāve bhedo bhedena darśitaḥ

3.14.623 sādṛśyaṃ yogyatā kaiś cid anāv abhyupagamyate

yat tu mūrtigataṃ sāmyaṃ tat sahenābhidhīyate

3.14.624 itthaṃbhāve+api sādṛśyaṃ buddhyavasthānibandhanam

grahaṇe bhedamātrasya tatrānyaivābhidhīyate

3.14.625 gaur vāhīka iti dvitve sādṛśyaṃ pratyudāhṛtam

śuklādau sati niṣpanne vāhīko na dvir ucyate

iti bhartṛharikṛtaṃ vākyapadīyam samāptam

Notes